**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 5 Φεβρουαρίου 2021, ημέρα Παρασκευή και ώρα 12.20΄, στην Αίθουσα Συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου με θέμα ημερήσιας διάταξης την επεξεργασία και εξέταση του σχεδίου νόμου του Υφυπουργού στον Πρωθυπουργό, αρμόδιου για θέματα Επικοινωνίας και Ενημέρωσης «Ενσωμάτωση στην εθνική νομοθεσία της Οδηγίας (ΕΕ) 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου 2010 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων, όπως έχει τροποποιηθεί με την Οδηγία (ΕΕ) 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 και άλλες διατάξεις αρμοδιότητας της Γενικής Γραμματείας Επικοινωνίας και Ενημέρωσης».

### Στη συνεδρίαση παρέστησαν ο Υφυπουργός στον Πρωθυπουργό, κ. Θεόδωρος Λιβάνιος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Δούνια Παναγιώτα, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλημέρα σας. Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υφυπουργού στον Πρωθυπουργό, αρμόδιου για θέματα Επικοινωνίας και Ενημέρωσης «Ενσωμάτωση στην εθνική νομοθεσία της Οδηγίας (ΕΕ) 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου 2010 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων, όπως έχει τροποποιηθεί με την Οδηγία (ΕΕ) 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 και άλλες διατάξεις αρμοδιότητας της Γενικής Γραμματείας Επικοινωνίας και Ενημέρωσης».

Πριν εισέλθουμε στην επί της αρχής συζήτηση του νομοσχεδίου να οργανώσουμε τη συζήτησή μας.

Η πρόταση είναι οι επόμενες συνεδριάσεις να είναι την Δευτέρα 8 Φεβρουαρίου, στις 10.00΄ να γίνει η ακρόαση των φορέων και στις 13.00΄να πραγματοποιηθεί η τρίτη συνεδρίαση για την επί των άρθρων επεξεργασία του νομοσχεδίου. Η συζήτηση και επεξεργασία του νομοσχεδίου να ολοκληρωθεί την Τρίτη 9 Φεβρουαρίου στις 10.00΄με την δεύτερη ανάγνωση του νομοσχεδίου.

Θα παρακαλούσα τους Εισηγητές και τους Ειδικούς Αγορητές των κομμάτων εάν είναι σε θέση, να το κάνουν άμεσα, να εισηγηθούν τους φορείς που θεωρούν σκόπιμο να κληθούν, για να καταθέσουν τις προτάσεις, τις παρατηρήσεις τους επί του νομοσχεδίου.

Τον λόγο έχει ο Εισηγητής της Πλειοψηφίας, κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Προτεινόμενοι φορείς από εμάς είναι το Εθνικό Συμβούλιο Ραδιοτηλεόρασης, η Ένωση Συντακτών Ημερησίων Εφημερίδων Αθηνών, η Πανελλήνια Ομοσπονδία Ενώσεων Συντακτών, η Ένωση Ιδιωτικών Τηλεοπτικών Σταθμών Εθνικής Εμβέλειας και η Ένωση Ενημερωτικών Τηλεοράσεων Ελληνικής Περιφέρειας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Αναστασία Γκαρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια της Μειοψηφίας):** Πανελλήνια Ομοσπονδία Ενώσεων Συντακτών, (ΠΟΣΠΕ.Ρ.Τ.) Πανελλήνια Ομοσπονδία Συλλόγων Προσωπικού Εργαζομένων Ελληνικής Ραδιοφωνίας Τηλεόρασης, Ένωση Συντακτών Ημερήσιων Εφημερίδων Αθηνών(ΕΣΗΕΑ), Πανελλήνια Ομοσπονδία Ενώσεων Προσωπικού Τύπου και Μ.Μ.Ε.(Π.Ο.Ε.Π.ΤΥ.Μ.), Ένωση Τεχνικών Ιδιωτικής Τηλεόρασης Αττικής (Ε.Τ.Ι.Τ.Α.), Σύνδεσμος Ημερήσιων Περιφερειακών Εφημερίδων (Σ.Η.Π.Ε.), Ενιαίος Δημοσιογραφικός Οργανισμός Επικουρικής Ασφάλισης Περίθαλψης (Ε.Δ.Ο.Ε.Α.Π.), Ελληνικό Κέντρο Κινηματογράφου, Σύνδεσμος Ανεξάρτητων Παραγωγών Οπτικοακουστικών Έργων (Σ.Α.Π.Ο.Ε.), Ακαδημία Κινηματογράφου, Ένωση Σκηνοθετών Παραγωγών Ελληνικού Κινηματογράφου (Ε.Σ.Π.Ε.Κ.), Πανελλήνιος Σύνδεσμος Μηχανικών και Τεχνικών Ε.Ρ.Τ. (ΠΑ.ΣΥ.ΜΗ.ΤΕ.).

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Γιαννακοπούλου, Ειδική Αγορήτρια του Κινήματος Αλλαγής.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Ένωση Ενημερωτικών Τηλεοράσεων Ελληνικής Περιφέρειας, την Ε.ΤΗ.Σ.Ε.Α., Εταιρεία Τηλεοπτικών Σταθμών Εμβέλειας Αττικής, Ε.Σ.Η.Ε.Α., το Ε.Σ.Ρ., την ΕΙΤΗΣΕΕ, Ένωση Ιδιωτικών Τηλεοπτικών Σταθμών Εθνικής Εμβέλειας, την Ε.Τ.Ι.Τ.Α., Ένωση Τεχνικών Τηλεόρασης, την Π.Ο.Σ.Π.Ε.Ρ.Τ., την ΕΝ.Ε.Δ, Ένωση Εκδοτών Διαδικτύου, την Ε.Σ.Α.με.Α., το Ε.Κ.Ο.ΜΕ., Εθνικό Κέντρο Οπτικοακουστικών Μέσων, την ΟΜ.Κ.Ε., Ομοσπονδία Κωφών Ελλάδος και την Ένωση Ιδιοκτητών Ιδιωτικών Ραδιοφωνικών Σταθμών.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**Τον λόγο έχει ο Ειδικός Αγορητής του Κ.Κ.Ε., κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ(Ειδικός Αγορητής του Κ.Κ.Ε.):** Κύριε Πρόεδρε, ήδη έχουμε καλυφθεί από τις προτάσεις που έχουν γίνει. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**Τον λόγο έχει ο Ειδικός Αγορητής της Ελληνικής Λύσης, κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, δεν θα προσθέσω φορείς και θα σας καταθέσουμε τις προτάσεις μας για τους φορείς, σε λίγο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**Τον λόγο έχει η Ειδική Αγορήτρια του ΜέΡΑ25, κυρία Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):**Έχουμε καλυφθεί, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Μέχρι και την αγόρευση της Εισηγήτριας της Μειοψηφίας πιστεύω να έχουμε τον τελικό κατάλογο με βάση τον Κανονισμό της Βουλής για την ακρόαση των φορέων.

Τον λόγο έχει ο Εισηγητής της Πλειοψηφίας, κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Κύριε Υπουργέ, κυρίες και κύριοι συνάδελφοι το σχέδιο νόμου που αφορά στην ενσωμάτωση της Οδηγίας για τις υπηρεσίες οπτικοακουστικών μέσων, καθώς και άλλες διατάξεις αρμοδιότητας της Γενικής Γραμματείας Επικοινωνίας και Ενημέρωσης έρχεται σε μια περίοδο που οι θεσμικές και οικονομικές συνθήκες μας επιβάλλουν μια τέτοια συζήτηση.

Η υποχρέωσή μας για προσαρμογή στην Οδηγία και η ανάγκη παρέμβασης, προκειμένου οι συνέπειες της πανδημίας στην τηλεοπτική αγορά να αμβλυνθούν είναι που καθιστούν το εν λόγω νομοθέτημα απαραίτητο.

Το σχέδιο νόμου αποτελείται από δύο μέρη, 17 κεφάλαια και 54 συνολικά άρθρα.

Το πρώτο μέρος με 11 κεφάλαια που εκτείνεται μεταξύ του πρώτου και 36ου άρθρου του σχεδίου νόμου, αφορά στην ενσωμάτωση της Οδηγίας της Ευρωπαϊκής Ένωσης 2010/13 για τις υπηρεσίες οπτικοακουστικών μέσων, όπως έχει τροποποιηθεί με την Οδηγία 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018.

Το δεύτερο μέρος εκτείνεται σε έξι κεφάλαια από το 37ο μέχρι και το 54ο άρθρο. Περιλαμβάνει μια σειρά διατάξεων σχετικά με την ραδιοτηλεοπτική αγορά, τους παρόχους περιεχομένου επίγειας ψηφιακής τηλεοπτικής ευρυεκπομπής ελεύθερης λήψης, τους παρόχους συνδρομητικών υπηρεσιών, το Ε.Σ.Ρ., Ε.Ρ.Τ. Α.Ε. και ΑΠΕ-ΜΠΕ ΑΕ., καθώς και τις επιχειρήσεις μέσων μαζικής ενημέρωσης.

Με δεδομένο το γεγονός πως θα ακολουθήσει αναλυτική συζήτηση επί των άρθρων σε επόμενη συνεδρίαση της Επιτροπής αξίζει να σταθούμε στη μεγάλη εικόνα, στο τι δηλαδή κομίζει το εν λόγω σχέδιο νόμου και ποια κενά της δημόσιας πολιτικής καλύπτει.

Όσον αφορά στο πρώτο μέρος, η ελληνική έννομη τάξη προσαρμόζεται στην Ευρωπαϊκή Οδηγία για τις υπηρεσίες οπτικοακουστικών μέσων, μια Οδηγία, που σκοπός της είναι να δημιουργήσει και να διασφαλίσει την ορθή λειτουργία της ενιαίας αγοράς για τις υπηρεσίες οπτικοακουστικών μέσων, τον πανευρωπαϊκό συντονισμό της εθνικής νομοθεσίας στο εν λόγω πεδίο, καθώς επίσης και την παροχή επαρκούς επιπέδου προστασίας των καταναλωτών και των παιδιών.

Πιο αναλυτικά η Οδηγία, στο πλαίσιο της κοινής στρατηγικής για την ψηφιακή ενιαία αγορά, περιλαμβάνει μια σειρά σημαντικών χαρακτηριστικών. Επεκτείνει συγκεκριμένους οπτικοακουστικούς κανόνες σε πλατφόρμες κοινής χρήσης βίντεο, καθώς και σε οπτικοακουστικό περιεχόμενο που διαμοιράζεται σε συγκεκριμένα μέσα επικοινωνίας. Υιοθετεί ρυθμίσεις για το οπτικοακουστικό περιεχόμενο σε όλες τις μορφές προβολής και αναπαραγωγής του.

Πιο συγκεκριμένα, πρόκειται για την παραδοσιακή γραμμική τηλεόραση, τις κατά παραγγελία οπτικοακουστικές υπηρεσίες, αλλά για πρώτη φορά και τις πλατφόρμες διαμοιρασμού βίντεο ως προς το οπτικοακουστικό τους περιεχόμενο.

Στις εν λόγω πλατφόρμες εισάγει υποχρεώσεις για τις διαφημίσεις, για τις οποίες είναι υπεύθυνες, αλλά και για διαφημίσεις που περιλαμβάνονται σε περιεχόμενο που ανεβάζουν οι χρήστες περιεχομένου.

Ενισχύει την προστασία των ανηλίκων από επιβλαβές περιεχόμενο τόσο στην τηλεόραση όσο και στις υπηρεσίες βίντεο κατά παραγγελία. Οι νέοι κανόνες προβλέπουν ότι οι πλατφόρμες ανταλλαγής βίντεο πρέπει να θεσπίζουν τα κατάλληλα μέτρα για την προστασία των ανηλίκων. Προστατεύει τα παιδιά, αντιμετωπίζει αποτελεσματικότερα τη ρητορική του μίσους.

Πιο συγκεκριμένα, εκείνη προσδιορίζεται μεταξύ πολλών άλλων - που η Οδηγία καλύπτει - στην τυχόν υποκίνηση σε βία ή μίσος λόγω φύλου, φυλής ή κοινωνικής προέλευσης, καθώς και τη δημόσια πρόκληση σε τέλεση τρομοκρατικών πράξεων.

Η Οδηγία ακόμη ενθαρρύνει την αύξηση της προσβασιμότητας σε άτομα με αναπηρία. Εισάγει δηλαδή, την υποχρέωση στους παρόχους να υποβάλλουν ετήσια έκθεση για τα σχέδια που αναπτύσσουν και τις ενέργειες που υλοποιούν στην κατεύθυνση αυτή.

Προωθεί την ανάδειξη ευρωπαϊκών έργων στους καταλόγους κατά παραγγελία υπηρεσιών μέσων επικοινωνίας εισάγοντας πρόβλεψη να περιέχουν ευρωπαϊκό περιεχόμενο σε ποσοστό τουλάχιστον 30%.

Η ρύθμιση στοχεύει στη στήριξη της ευρωπαϊκής οπτικοακουστικής παραγωγής παρέχοντας σημαντικές προοπτικές εξέλιξης και ανάδειξης στους Ευρωπαίους και τους Έλληνες δημιουργούς και συγγραφείς. Θεσπίζει την υποχρέωση οικονομικής συνεισφοράς (1,5%) ενάμιση τοις εκατό του κύκλου εργασιών που αφορά στην Ελλάδα στους παρόχους υπηρεσιών κατά παραγγελία.

Με τον τρόπο αυτό οι πάροχοι μπορούν είτε να χρηματοδοτήσουν απευθείας ταινίες ή τηλεοπτικές σειρές είτε να αγοράσουν δικαιώματα πρωτότυπων ακυκλοφόρητων ελληνικών οπτικοακουστικών έργων είτε να χρηματοδοτήσουν ένα εθνικό ταμείο για την ενίσχυση της οπτικοακουστικής παραγωγής.

Η Οδηγία επιπλέον επιβεβαιώνει και ενισχύει το ρόλο του Ε.Σ.Ρ. στην εφαρμογή των κανόνων με στόχο την πολυφωνία, την πολιτισμική πολυμορφία και την προστασία των καταναλωτών.

Υποστηρίζει τη συνεργασία των εθνικών ρυθμιστικών αρχών στο πλαίσιο της ομάδας Ευρωπαϊκών Ρυθμιστικών Αρχών της Ευρωπαϊκής Επιτροπής. Τέλος, διασφαλίζει τη διαφάνεια μεταξύ των κρατών - μελών ως προς την δικαιοδοσία καθώς αποσαφηνίζεται το κράτος μέλος του οποίου το δίκαιο εφαρμόζεται σε περίπτωση σύγκρουσης κανόνων δικαίου.

Αναφορικά με το δεύτερο μέρος του σχεδίου νόμου, εκείνο αποτελεί προϊόν της εξέλιξης του τομέα της παροχής υπηρεσιών, μέσων επικοινωνίας με την τεχνολογία να επιτρέπει τη μετάδοση περιεχομένου από περισσότερα μέσα. Αποτελεί συνεπώς εύλογη διαπίστωση πως ο εκσυγχρονισμός της ραδιοτηλεοπτικής αγοράς υπό το πρίσμα του ψηφιακού μετασχηματισμού δεν μπορεί να περιμένει, γιατί οι εξελίξεις τρέχουν και η νομοθεσία οφείλει να επικαιροποιείται. Να επανασχεδιάζεται προκειμένου να ανταποκριθεί στις ανάγκες της αγοράς αντιμετωπίζοντας προκλήσεις και ζητήματα κατά τρόπο εύλογο, δίκαιο και ισορροπημένο.

Ας δούμε όμως το τι ακριβώς επιχειρείται με αυτήν την παρέμβαση. Εισάγεται η υποχρέωση καταγραφής στο μητρώο του Ε.Σ.Ρ. του συνόλου των εγκατεστημένων στην Ελλάδα παρόχων υπηρεσιών μέσων επικοινωνίας, γραμμικών συνδρομητικών και κατά παραγγελία για λόγους ενίσχυσης της διαφάνειας. Καταργείται η απαγόρευση σύναψης συμβάσεων δανείων από ετέρους, μετόχους, διαχειριστές, μέλη οργάνων διοίκησης εταιρείας, τα διευθυντικά στελέχη προς την εταιρεία που λειτουργεί τηλεοπτικό σταθμό ελεύθερης λήψης, η οποία δεν συνάδει με το ισχύον εταιρικό δίκαιο και δεν έχει πλέον πρακτική αξία.

Ακόμη προβλέπεται η δυνατότητα άπαξ αλλαγής της φυσιογνωμίας των ραδιοφωνικών σταθμών και των τηλεοπτικών σταθμών περιφερειακής εμβέλειας μέχρι την έκδοση σχετικής προκήρυξης αδειών. Παρά το γεγονός ότι πρόκειται για μια ρύθμιση μεταβατικού χαρακτήρα η δυνατότητα αλλαγής φυσιογνωμίας των λειτουργών των σταθμών που θεσπίζεται με τη διάταξη αυτή συμβάλλει στην προσωρινή αλλά αναγκαία αντιμετώπιση μιας σειράς ζητημάτων. Εκείνα έχουν ανακύψει λόγω της μη ολοκλήρωσης διαδικασιών χορήγησης αδειών στους τηλεοπτικούς σταθμούς περιφερειακής εμβέλειας και της μη διενέργειας όμοιων διαδικασιών στο χώρο της ραδιοφωνίας με αποτέλεσμα αφενός μεν να μην εξυπηρετείται σε ορισμένες περιοχές της χώρας η ανάγκη για πλήρη και αντικειμενική ενημέρωση του κοινού, αφετέρου δε να πλήττεται η επιχειρηματική ελευθερία των εμπλεκομένων φορέων.

Με το σχέδιο νόμου ρυθμίζουμε θέματα που αφορούν στην έγκριση μεταβιβάσεων επιχειρήσεων ραδιοφωνικών σταθμών ελεύθερης λήψης ή της εισδοχής νέου εταίρου σε τέτοιες επιχειρήσεις. Θεμελιώνεται το ασυμβίβαστο της παράλληλης συμμετοχής σε ραδιοφωνική επιχείρηση, φορέα ραδιοφωνικού σταθμού ελεύθερης λήψης και σε διαφημιστική επιχείρηση προς το σκοπό της διασφάλισης της συντακτικής ελευθερίας των παρόχων ραδιοφωνικών υπηρεσιών. Παρέχουμε τη δυνατότητα αποκλεισμού συγκεκριμένης στόχευσης θεματικού περιεχομένου τηλεοπτικού σταθμού για λόγους προστασίας της δημόσιας υγείας, τάξης και εθνικής ασφάλειας. Ορίζουμε ως καταληκτική ημερομηνία για την διαδικασία αδειοδότησης των περιφερειακών και θεματικών τηλεοπτικών σταθμών την 31η Δεκεμβρίου του 2022. Με γνώμονα τη διατήρηση των θέσεων εργασίας σε μια δυσμενή οικονομική συγκυρία παρέχουμε την ευελιξία στους τηλεοπτικούς σταθμούς να προσμετρούν στους εργαζομένους τους ποσοστό έως 15% από προσωπικό που απασχολείται με εξαρτημένη σχέση εργασίας σε συνδεδεμένες επιχειρήσεις ή ανεξάρτητες εταιρείες παραγωγής οι οποίες παρέχουν υπηρεσίες για τις ανάγκες του συγκεκριμένου σταθμού.

Ενθαρρύνουμε την υλοποίηση επενδύσεων από τους τηλεοπτικούς σταθμούς σε πρόγραμμα, εξοπλισμό και υποδομές προς όφελος του τηλεοπτικού κοινού μέσω της δυνατότητας απομείωσης της ετήσιας δόσης της άδειας για το έτος 2020 κατά το αντίστοιχο ποσό. Καθιστούμε ορθολογικό το ύψος του οικονομικού ανταλλάγματος που οφείλουν οι πάροχοι συνδρομητικών τηλεοπτικών υπηρεσιών. Με τον τρόπο αυτό γίνεται σαφές ότι οι υπόχρεοι για την καταβολή του είναι όλοι οι πάροχοι γραμμικών συνδρομητικών υπηρεσιών οπτικοακουστικών μέσων ανεξαρτήτως του μέσου μετάδοσης των προγραμμάτων τους επίγειων δηλαδή πομπών καλωδιακού δικτύου ή δορυφόρου.

Δίνουμε την κατάλληλη ώθηση στην Ε.Ρ.Τ. ΑΕ να καταστεί ένας σύγχρονος πάροχος υπηρεσιών μέσων επικοινωνίας εφάμιλλος αν όχι καλύτερος αντίστοιχων δημόσιων ραδιοτηλεοπτικών φορέων της Ευρωπαϊκής Ένωσης που αξιοποιεί όλα τα διαθέσιμα τεχνολογικά μέσα με σεβασμό στο σκοπό της παροχής δημόσιας ραδιοτηλεοπτικής υπηρεσίας και της συμβολής στην ενημέρωση τη μόρφωση και την ψυχαγωγία του ελληνικού λαού. Έχει γίνει άλλωστε ήδη ευδιάκριτη η σημαντική αλλαγή που έχει επέλθει στη φυσιογνωμία της Ε.Ρ.Τ. τους τελευταίους μήνες, μια αλλαγή που εντοπίζεται στην κουλτούρα διοίκησης, τη διάρθρωση των τηλεοπτικών προγραμμάτων και πολύ περισσότερο την προσαρμογή της δημόσιας ραδιοτηλεόρασης στο νέο πολυεπίπεδο ψηφιακό κόσμο.

Πέραν των ανωτέρω, μια σειρά παρεμβάσεων αφορούν στη λειτουργία του Εθνικού Συμβουλίου Ραδιοτηλεόρασης Ε.Σ.Ρ. και αξίζει να επισημανθούν. Πιο αναλυτικά, θεσπίζουμε τριετή προθεσμία παραγραφής για τις παραβάσεις που επισύρουν κυρώσεις από το Ε.Σ.Ρ.. Μια εύλογη διάρκεια που συνάδει με την αρχή της αναλογικότητας ώστε αφενός, να επιτρέπει τον αποτελεσματικό έλεγχο της τήρησης της νομοθεσίας και αφετέρου, να μην αφήνει τους παρόχους έκθετους σε μακρά περίοδο ανασφάλειας. Εισάγουμε ισότιμη μεταχείριση από πλευράς χρόνου θητείας των μελών των Ανεξάρτητων Αρχών. Η αρχή της εξαετούς θητείας θα αφορά πλέον ισότιμα όλα τα μέλη και όσα έχουν διοριστεί στο μέσο θητείας άλλου μέλους, το οποίο έπαψε για οποιοδήποτε λόγο να υπηρετεί. Εισάγουμε ρυθμίσεις για την άμβλυνση των οικονομικών επιπτώσεων που υφίστανται οι επιχειρήσεις Μέσων Μαζικής Ενημέρωσης και ψυχαγωγίας, αλλά και έκδοσης εφημερίδων, σε συνθήκες παρατεταμένης οικονομικής δυσπραγίας.

Ειδικότερα, απαλλάσσουμε τους περιφερειακούς τηλεοπτικούς σταθμούς από την καταβολή του 1.5% των ετήσιων διαφημιστικών εσόδων τους για την παραγωγή κινηματογραφικών έργων, τους περιφερειακούς τηλεοπτικούς σταθμούς από τον ειδικό φόρο διαφήμισης συντελεστή ύψους 5% έως 31/12/2022. Εισάγουμε τη δυνατότητα να χρηματοδοτηθεί η κάλυψη οφειλόμενων εισφορών των ΜΜΕ προς τον φορέα επικουρικής ασφάλισης του προσωπικού τους για τα έτη 2017 εώς 2020. Τέλος, παρέχουμε τη δυνατότητα ρύθμισης των οφειλών εργοδοτικών εισφορών προς τον ΕΔΟΕΑΠ για τα έτη 2017 εώς 2020, σε 72 δόσεις.

Κυρίες και κύριοι συνάδελφοι, αν έπρεπε να αναδείξουμε μία μόνο διάσταση που διέπει το παρόν νομοθέτημα δεν θα μπορούσε να ήταν άλλη από την πολυφωνία στις υπηρεσίες των οπτικοακουστικών μέσων. Η αρχή της πολυφωνίας κατοχυρώνεται από το σύνταγμα ως προϋπόθεση τόσο της ελευθερίας της γνώμης όσο και της ανόθευτης εκδήλωσης της λαϊκής βούλησης. Μπορούμε συνεπώς εύκολα να αντιληφθούμε την ιδιαίτερη σημασία των ρυθμιστικών παρεμβάσεων μας προς αυτή την κατεύθυνση. Είναι άλλωστε αναγκαία συνθήκη η ύπαρξή της ώστε η δημοκρατική αρχή και η ανεξαρτησία της δημόσιας ραδιοτηλεόρασης να επιβεβαιώνονται στην πράξη. Η πράξη λοιπόν, της υιοθέτησης του νομοσχεδίου αποτελεί ένα γενναίο βήμα στην υπεράσπιση της ελευθερίας, στην έκφραση και την επιλογή από κοινού με την προστασία των πολιτών ως χρηστών των συγχρόνων οπτικοακουστικών μέσων.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Ευχαριστούμε τον κύριο Καππάτο για την απόλυτα πιστή τήρηση του χρόνου.

Τον λόγο έχει η κυρία Γκαρά, Εισηγήτρια της Μειοψηφίας.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια της Μειοψηφίας):** Κυρίες και κύριοι συνάδελφοι, κύριε Υπουργέ, για άλλη μία φορά η Κυβέρνηση της Ν.Δ., αποδεικνύει ότι αδιαφορεί κυνικά για τις πραγματικές ανάγκες της κοινωνίας δείχνοντας, όμως, μεγάλη σπουδή για την δική της αυτοπροστασία και τη δική της επιβίωση.

Εν μέσω πανδημίας υγειονομικής ,κοινωνικής, οικονομικής, εργασιακής κρίσης η Κυβέρνηση αντί να στηρίξει την κοινωνία και να υπερασπιστεί και τα συμφέροντα της χώρας φέρνει νομοσχέδια που χαρακτηρίζονται από εξυπηρετήσεις. Ισοπεδώνει τα εργασιακά δικαιώματα, εξισώνει πτυχία πανεπιστημίων με αυτά των κολεγίων, κλείνει Πανεπιστημιακά Τμήματα, επιβάλλει τον Πτωχευτικό Κώδικα σύμφωνα με τις ορέξεις των τραπεζών, φέρνει αντιπεριβαλλοντικά, αντικοινωνικά νομοσχέδια, περιορισμό δικαιωμάτων, υπηρετώντας τις ορέξεις μεγάλων ιδιωτικών συμφερόντων.

Με την πολιτική της εντείνει τις ανισότητες, εντείνει τη φτωχοποίηση και για να επιβιώσει η ίδια η Κυβέρνηση επιβάλλει τον αυταρχισμό, την καταστολή, αλλά και την προπαγάνδα. Γι’ αυτό και σπεύδει να νομοθετήσει «δωράκια» στους μεγαλύτερους συμμάχους της, τα συστημικά μέσα ενημέρωσης, προκειμένου να δώσει παράταση στην εξαγορά στήριξης από αυτά.

Την πολιτική εξυπηρετήσεων, λοιπόν, που ξεκίνησε ο κύριος Πέτσας, ο προκάτοχός σας, συνεχίζετε εσείς, κύριε Λιβάνιε, με το παρόν νομοσχέδιο. Αν και έχετε φέρει μία βελτιωμένη έκδοση του ακραίου και αναχρονιστικού νομοσχεδίου Πέτσα προκειμένου να κάμψετε τις μαζικές αντιδράσεις εργαζομένων μετά από τις μεγάλες τους και μαζικές κινητοποιήσεις και απεργίες, αλλά και παράλληλα, να ισορροπήσετε και τις αντιδράσεις απαιτήσεις των μεγάλων μιντιακών ομίλων η πολιτική, ωστόσο, παραμένει ίδια ανεξάρτητα από τα πρόσωπα τα οποία αλλάζουν, ανεξάρτητα και από τις βελτιώσεις ή τις υποχωρήσεις που μπορεί να έχετε κάνει.

Παρούσες, βέβαια, σε αυτήν την έκδοση νομοσχεδίου όπως και στην προηγούμενη είναι οι κραυγαλέες εξυπηρετήσεις, η απαλλαγή από την πληρωμή των δόσεων για τις τηλεοπτικές άδειες, προκλητικές αυξήσεις εν καιρώ κρίσης για τους υπόλοιπους μισθών σε ημέτερους της Ε.Ρ.Τ. και του ΑΠΕ, μείωση του ορίου των 400 εργαζομένων στα κανάλια ρύθμιση η οποία θα φέρει απολύσεις, ακύρωση των διαφανών προγραμμάτων και της πολιτικής ενίσχυσης του Τύπου και των περιφερειακών μέσων, καθώς και, επιπλέον «δώρα» και ελαφρύνσεις σε ιδιοκτήτες μέσων ενημέρωσης. Φαίνεται, κύριε Υπουργέ, πως οι λίστες Πέτσα, δεν ήταν αρκετές για αυτά που έχετε υποσχεθεί, για αυτά που έχετε συμφωνήσει και έτσι «φύτρωσαν» καινούργια λεφτόδεντρα με νέα μορφή, με νέες διατάξεις.

Το νομοσχέδιο αυτό, κυρίες και κύριοι συνάδελφοι, είναι αποτέλεσμα πιέσεων και ακραίων απαιτήσεων των καναλαρχών προς την Κυβέρνηση, η οποία εύκολα υποκύπτει σε αυτούς. Απαιτήσεις που προκάλεσαν μεγάλες αντιδράσεις, αλλά και πλήγμα στην εικόνα της κυβέρνησης. Τέτοιες ρυθμίσεις ανάγκασαν κάποιους καναλάρχες να αναζητήσουν καταφύγιο στο νόμο Παππά, που τόσο πολύ πολέμησαν το 2015 υποστηρίζοντας μάλιστα, με αρθρογραφία τους, πως γίνεται απόπειρα να μεταβληθούν «τα άρθρα επί των οποίων στηρίχθηκαν σε συμφωνία με τις επιταγές του συντάγματος οι διαγωνιστικές διαδικασίες που διενεργήθηκαν από το Εθνικό Συμβούλιο Ραδιοτηλεόρασης για την ανάδειξη τελικά των έξι νόμιμα αδειοδοτημένων σταθμών».

Η παραδοχή, λοιπόν, της αρτιότητας και της συνταγματικότητας των νομοθετημάτων του ΣΥΡΙΖΑ αποτελεί, έστω και εκ των υστέρων, δικαίωση για την επιλογή της προηγούμενης κυβέρνησης να βάλει τάξη στο επί 30 και πλέον χρόνια αρρύθμιστο ραδιοτηλεοπτικό τοπίο της χώρας, βάζοντας τέλος στη λογική του «τζάμπα και του δεν πληρώνω» που η Ν.Δ. επαναφέρει, τελικά, «από την πίσω πόρτα» με το παρόν νομοσχέδιο.

Ο νόμος Παππά, όμως, δικαιώθηκε και σε ένα άλλο σημείο: στο πλαφόν του αριθμού εργαζομένων στα κανάλια. Θυμάστε, φαντάζομαι όλοι και όλες, τους δημοσιογράφους τότε το 2015, που βγάζανε μύδρους για την κυβέρνηση του ΣΥΡΙΖΑ και με δάκρυα στα μάτια ρωτούσαν τον τότε πρωθυπουργό, κύριο Τσίπρα, πώς νιώθει που απολύει τους δημοσιογράφους από τα κανάλια. Αυτοί οι εργαζόμενοι, λοιπόν, σήμερα, έρχονται και δικαιώνουν τον νόμο Παππά. Έρχονται και δικαιώνουν το νόμο Παππά και κάνουν μαζικές κινητοποιήσεις υπερασπιζόμενοι τον νόμο Παππά, υπερασπιζόμενοι τους 400 εργαζόμενους ενάντια στις απολύσεις που φέρνετε εσείς, ενάντια στις απολύσεις τις οποίες φέρνετε με τις διατάξεις αυτές στο σημερινό νομοσχέδιο, αλλά και στο προηγούμενο νομοσχέδιο.

Επίσης, προβλέπεται έκπτωση πάνω από 98% στους καναλάρχες για τη δόση του 2020, αρκεί οι ίδιοι να κάνουν επενδύσεις σε εξοπλισμό, υποδομή ή πρόγραμμα και ενώ οφείλουν να πληρώσουν τρεισήμισι εκατομμύρια ευρώ για την άδεια, με μια ρύθμιση φτάνουν σήμερα να πληρώνουν 50.000 ευρώ και μόνο. Αγοράζεις, δηλαδή, κάμερες ή μικρόφωνα, έχεις έκπτωση. Βάφεις το στούντιο, έχεις έκπτωση. Κάνεις παραγωγή προγράμματος, έχεις έκπτωση. Λες η δουλειά του καναλιού δεν είναι η παραγωγή προγράμματος και ενώ οι κινηματογραφικές παραγωγές έχουν ήδη επιδοτηθεί με τα Προγράμματα Ενίσχυσης Παραγωγής που έχει νομοθετήσει ήδη ο ΣΥΡΙΖΑ και φέρνουν κέρδη στα κανάλια. Πρόκειται ουσιαστικά περί κατάργησης διά της πλαγίας συμβατικής εκ του νόμου υποχρέωσης καταβολής τιμήματος για την κατοχή ενός δημόσιου αγαθού, όπως είναι η ραδιοτηλεοπτική συχνότητα. Πρόκειται, δηλαδή, για την επαναφορά στο καθεστώς «δεν πληρώνω» που ίσχυε για τις τηλεοπτικές άδειες για τρεις δεκαετίες.

Τα «δώρα», βέβαια, δεν τελειώνουν εδώ. Διότι υπάρχουν και προνομιούχοι που έχουν λαμβάνειν, όπως οι ημέτεροι άριστοι που έχουν διοριστεί σωρηδόν και χωρίς κριτήρια σε Ε.Ρ.Τ. και ΑΠΕ. Στην Ε.Ρ.Τ. την οποία εσείς κλείσατε, γιατί ήταν δαπανηρή και οι εργαζόμενοι ήταν τεμπέληδες. Γι’ αυτούς, λοιπόν, οι αμοιβές απελευθερώνονται, και μάλιστα, με μία απλή εισήγηση των Διοικητικών Συμβουλίων χωρίς κριτήρια, χωρίς προϋποθέσεις, χωρίς αιτιολόγηση. Τη στιγμή που χιλιάδες επιχειρήσεις είναι στο χείλος της καταστροφής, χιλιάδες εργαζόμενοι σε αυτές τις επιχειρήσεις προσπαθούν να επιβιώσουν με το μισθό της αναστολής εργασίας, χιλιάδες ελεύθεροι επαγγελματίες περιμένουν τα «Σκοιλ Ελικικού» προκειμένου να έχουν ένα πενιχρό επίδομα γνωρίζοντας ότι τους εμπαίζετε και 25.000 εργαζόμενοι μένουν χωρίς κανένα εισόδημα σήμερα, αφού έχει λήξει το επίδομα ανεργίας και δεν έχετε φέρει καμία ρύθμιση ή πρόνοια γι’ αυτούς. Δεν δίνετε χρήματα, λοιπόν, για να μπει το υγειονομικό προσωπικό στα βαρέα και ανθυγιεινά, και δίνετε παχυλούς μισθούς στα «golden boys and girls» και εν μέσω κρίσης. Πόσο περήφανοι μπορεί να είστε, κύριοι και κυρίες, γι’ αυτήν τη διάταξη; Πόσο περήφανοι μπορεί να είστε.

Θα μου επιτρέψετε και μία αναφορά στις ρυθμίσεις για τις οφειλές προς τον ΕΔΟΕΑΠ. Εδώ γίνεται μία απόπειρα να αντιμετωπιστεί ένα πρόβλημα που χρόνιζε και αποτελούσε αφενός «αιμορραγία» εσόδων για τον ΕΔΟΕΑΠ, για το Ταμείο των δημοσιογράφων, αφετέρου μία δυσκολία, μια τροχοπέδη εν μέσω δεινής κρίσης για τη λειτουργία και την ανάπτυξη των επιχειρήσεων που είχαν αυτήν την εκκρεμότητα. Ωστόσο, χρησιμοποιείτε ένα έξυπνο τρικ λέγοντας ότι θα χρησιμοποιήσετε μέρος από το πρόγραμμα ενίσχυσης του Τύπου που νομοθέτησε ο ΣΥΡΙΖΑ και κρατάτε τόσο καιρό «στα συρτάρια» για να καλύψετε τις οφειλές στον ΕΔΟΕΑΠ. Καλύπτετε, δηλαδή, τις οφειλές που ήταν υποχρεωμένοι να δώσουν οι εργοδότες.

Ωστόσο, κύριε Υπουργέ, ας μην κοροϊδευόμαστε. Είναι θετική η άπαξ κάλυψη στο Ταμείο λόγω οφειλών είναι, όμως, διαφορετικό πράγμα ένα ολιστικό πρόγραμμα στήριξης για τον Τύπο με συγκεκριμένα κριτήρια, με διαφάνεια η οποία θα διασφαλίζει τη βιωσιμότητα των εντύπων αλλά και τις θέσεις εργασίας. Είναι προφανές, ότι η κυβέρνηση της Ν.Δ. δεν έχει και δεν την ενδιαφέρει να έχει πολιτική για τη στήριξη του Τύπου. Άλλωστε, βολεύεται και το έχουμε δει και με αδιαφανείς λίστες τύπου Πέτσα.

Θα μου επιτρέψετε, επίσης να πω ότι το νομοσχέδιο το οποίο έχει φέρει σε δεύτερη έκδοση, ο κύριος Λιβάνιος - καθώς το σχέδιο νόμου το οποίο είχε φέρει ο κ. Πέτσας, είχε δημιουργήσει αρκετούς τριγμούς και έπληξε την εικόνα της κυβέρνησης και γι’ αυτό το λόγο πιθανολογούμε ότι απομακρύνθηκε ο κ .Πέτσας, και ήρθε ο κύριος Λιβάνιος, προκειμένου να κατευνάσει αυτές τις αντιδράσεις που υπήρχαν στους εργαζόμενους, αλλά και στα μεγάλα ιδιωτικά συμφέροντα εν είδει και μιας επικοινωνιακής διαχείρισης και προστασίας της Κυβέρνησης - η νέα, λοιπόν, αυτή έκδοση πέραν όλων των άλλων περιλαμβάνει και αρκετές υποχωρήσεις. Είναι, όμως για εμάς ένας προπομπός δυσμενών εξελίξεων στον χώρο των media τόσο για τους εργαζόμενους όσο και ευρύτερα για την κοινωνία, διότι η πολιτική και ο τελικός σας στόχος δεν αλλάζει. Και ανέφερα, πως μία υποχώρηση είναι η μείωση στον αριθμό των εργαζομένων - μικρότερη μείωση σε σχέση με το νομοσχέδιο του κυρίου Πέτσα - ωστόσο παραμένει να είναι μία μείωση στον αριθμό των εργαζομένων, που θα φέρει απολύσεις.

Κύριε Πρόεδρε, για την Ευρωπαϊκή Οδηγία θα τοποθετηθούμε στη συζήτηση επί των άρθρων καθώς το νομοσχέδιο είναι σε δύο μέρη και είναι αρκετά μεγάλο.

Επιτρέψτε μου, όμως, να επισημάνω πως και στο ζήτημα της ετήσιας οικονομικής συνεισφοράς των πλατφορμών, η Κυβέρνηση επέδειξε παροιμιώδη ατολμία και υποχωρητικότητα μιας και θα μπορούσε να διεκδικήσει ποσοστό έως και 5% δίνοντας έτσι πραγματική ώθηση στην παραγωγή ελληνικών οπτικοακουστικών έργων .

Ωστόσο, δεν το έπραξε, τη στιγμή μάλιστα, που χιλιάδες εργαζόμενοι στο χώρο του θεάματος παραμένουν εδώ και ένα χρόνο χωρίς καμία στήριξη από την πολιτεία. Τις επόμενες μέρες, βέβαια, θα αναφερθούμε αναλυτικά και σε αυτές τις διατάξεις.

Κλείνοντας, το παρόν είναι ένα σχέδιο νόμου που προωθεί τη συγκέντρωση της ενημέρωσης σε λίγα χέρια. Επιτείνει τον έλεγχο και την εξαγορά σιωπής και καθοδήγησης των M.Μ.Ε., μέσα από αδιαφανείς διαδικασίες, που συντηρούν μία σχέση διαπλοκής και εξάρτησης από την εξουσία και αυτή η πρακτική συνιστά ένα μεγάλο πλήγμα, μία πληγή στην ίδια την Δημοκρατία.

Η εξουσία, η Κυβέρνηση, εξαγοράζοντας και ελέγχοντας την ενημέρωση μένει στο απυρόβλητο υπό τον έλεγχο και την κριτική ως οφείλουν να πράττουν τα μέσα ενημέρωσης, κάτι το οποίο τον τελευταίο καιρό δεν το βλέπουμε να συμβαίνει στον ελληνικό δημόσιο λόγο. Και αυτό είναι πάρα πολύ επικίνδυνο. Και είναι πολύ επικίνδυνο, για την Δημοκρατία.

Κυρίες και κύριοι συνάδελφοι, κύριε Πρόεδρε, κύριε Υπουργέ, ο χώρος των Μέσων Ενημέρωσης προφανώς και χρειάζεται ρύθμιση, κανόνες, διαφάνεια και κριτήρια με σεβασμό στους εργαζόμενους και στο περιεχόμενο, με σεβασμό στο ρεπορτάζ, με σεβασμό στην ανεξαρτησία και στον πλουραλισμό. Με σεβασμό στους πολίτες κυρίως και στην ενημέρωσή τους, διότι έτσι μπορούν να πράξουν σωστά, ορθά και το δημοκρατικό τους καθήκον.

Είναι αναγκαία η ενίσχυσή τους, με βάση αντικειμενικά και καθορισμένα κριτήρια με ένα ολιστικό πρόγραμμα και μία ολιστική πολιτική στήριξης, ενίσχυσης και κριτηρίων για τον τύπο και τα μέσα ενημέρωσης συνολικά.

Το ίδιο πράγμα ισχύει και για τα δημόσια μέσα, τα οποία πρέπει να βρίσκονται σε απόσταση από την εκάστοτε κυβέρνηση ή την εκάστοτε εξουσία και να μην υπηρετούν έναν κομματικό ρόλο, ουσιαστικά.

Όμως, νομοθετήματα, όπως το σημερινό, το οποίο περιγράφει απρόκλητες εξυπηρετήσεις σε βάρος των αναγκών της κοινωνίας, εχθρεύεται, επιτίθεται πραγματικά, στη δημοκρατική λειτουργία ενός σύγχρονου ευρωπαϊκού κράτους.

Τα υπόλοιπα νομίζω θα τα συζητήσουμε αναλυτικά και κατά τη συζήτηση επί των άρθρων.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα δώσω τώρα τον λόγο στην Ειδική Αγορήτρια του Κινήματος Αλλαγής, την συνάδελφο Βουλευτή, Κωνσταντίνα (Νάντια) Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι, καταρχάς, επιτρέψτε μου να σας ενημερώσω για ένα διαδικαστικό ζήτημα. Αρμόδιος Εισηγητής γι’ αυτό το σχέδιο νόμου δεν είμαι εγώ, αλλά ο κ. Κεγκέρογλου, ο οποίος, όμως, εκτάκτως έπρεπε να παρίσταται σε ένα γεγονός στην Κρήτη.

Άρα, μόνο για την σημερινή συζήτηση, την επί της αρχής συζήτηση στην Επιτροπή, θα είμαι εγώ. Σε όλες τις άλλες συζητήσεις, στις Επιτροπές και στην Ολομέλεια, αρμόδιος Εισηγητής θα είναι ο κ. Κεγκέρογλου.

Συζητάμε, λοιπόν, σήμερα στην Βουλή το νομοσχέδιο σχετικά με την ενσωμάτωση στην εθνική νομοθεσία της εν λόγω Οδηγίας για τις υπηρεσίες οπτικοακουστικών μέσων και άλλες διατάξεις, αρμοδιότητας της Γενικής Γραμματείας Επικοινωνίας. Και όπως διαβάσαμε στο νομοσχέδιο και στην εισηγητική έκθεση, ο στόχος σας, ο στόχος της Γενικής Γραμματείας και δικός σας, κύριε Υπουργέ, είναι να δημιουργηθεί ένα νέο ρυθμιστικό πλαίσιο, το οποίο θα αντικατοπτρίζει όλη αυτήν τη νέα κατάσταση η οποία υπάρχει στα οπτικοακουστικά μέσα.

Θα αντικατοπτρίζει την ψηφιακή πρόοδο και θα επικαιροποιεί τη νομοθεσία, ανάλογα και αντίστοιχα με όλες αυτές τις εξελίξεις που υπάρχουν και, βεβαίως, είναι κάτι πολύ εύλογο και δίκαιο.

Ο γνώμονας, είναι η ραγδαία εξέλιξη όλου αυτού του περιεχομένου των τεχνολογιών στο σύγχρονο οπτικοακουστικό τοπίο, το οποίο αλλάζει με ταχύτατους ρυθμούς διαρκώς. Και, βεβαίως, γνώμονας επίσης είναι η αναγνώριση ότι οι πολίτες σήμερα αφενός επικοινωνούν αφετέρου ενημερώνονται, με τελείως διαφορετικούς και νέους τρόπους από ότι στο παρελθόν με την εξέλιξη της τεχνολογίας. Και, βεβαίως, αυτό σημαίνει ότι και η αγορά διαφοροποιείται, αλλάζει, μετασχηματίζεται ανάλογα και με αυτήν την πρόοδο της τεχνολογίας.

Και η αλήθεια είναι, ότι σήμερα υπάρχει μια ολοένα και μεγαλύτερη σύγκλιση μεταξύ των τηλεοπτικών υπηρεσιών και των υπηρεσιών, οι οποίες διανέμονται μέσω του διαδικτύου.

Οι πολίτες στρέφονται σε νέες, σε έξυπνες συνδεδεμένες με το διαδίκτυο συσκευές, οι οποίες προσφέρουν περιεχόμενο σε κατά παραγγελία πλατφόρμες, όπως είναι το Netflix. Και, βεβαίως, τα νεότερα παιδιά παρακολουθούν οπτικοακουστικό υλικό στο διαδίκτυο, στο οποίο βεβαίως συμπεριλαμβάνεται και το περιεχόμενο που δημιουργείται από χρήστες του διαδικτύου. Και, βεβαίως, υπάρχει και μία αγορά, η οποία υιοθετείται σε αυτό το πρότυπο, όπως παραδείγματος χάρη, η ρύθμιση του YouTube και άλλων αντίστοιχων και ανάλογων πλατφορμών.

Μέσα, λοιπόν, σε αυτό το πλαίσιο και καθώς όλα τα προαναφερόμενα υπόκεινται σε τελείως διαφορετικούς κανόνες, με τελείως διαφορετικά επίπεδα προστασίας των καταναλωτών και των χρηστών, αποτελεί ευρωπαϊκή υποχρέωση μας το να επικαιροποιήσουμε τη νομοθεσία μας, σχετικά με τις υπηρεσίες των οπτικοακουστικών μέσων σύμφωνα και με τις ευρωπαϊκές επιταγές και το ευρωπαϊκό πλαίσιο ρύθμισης αυτών των ζητημάτων.

Καταρχάς, λοιπόν, μια πρώτη παρατήρηση, πολύ ουσιαστική, την οποία θα την αναλύσει ο Εισηγητής μας ιδιαίτερα στην επί των άρθρων συζήτηση, κύριε Υπουργέ, έχει να κάνει με την ουσία της ενσωμάτωσης της Ευρωπαϊκής Οδηγίας, γιατί διαβάζοντας πολύ αναλυτικά την διαβούλευση και τα σχόλια τα οποία διαβάσαμε στη διαβούλευση, διαπιστώσαμε ότι υπάρχουν εύλογες αντιδράσεις όσον αφορά στο θέμα της ενσωμάτωσης.

Δηλαδή, διαβάσαμε και σας εγκαλούν γι’ αυτό ότι δεν έχετε ενσωματώσει ολικά, συνολικά το πλαίσιο της Οδηγίας, αλλά μόνο εν μέρει, σε αντίθεση με αυτό το οποίο συμβαίνει σε άλλα κράτη μέλη.

Γι’ αυτό, λοιπόν, το οποίο σας είπα θα σας αναλύσει ο κ. Κεγκέρογλου, θα θέλαμε να έχουμε από εσάς μία απάντηση πως ακριβώς έχετε σκεφτεί και κάνετε την ενσωμάτωση και κατά πόσο ισχύει κάτι τέτοιο, η μερική δηλαδή, ενσωμάτωση διατάξεων της Οδηγίας.

Από κει και πέρα, είναι νομίζω κάτι στο οποίο κανείς δεν μπορεί να διαφωνήσει, αδιαμφισβήτητο το γεγονός ότι υπάρχουν σοβαρές και θετικές ρυθμίσεις, όσον αφορά την ενσωμάτωση της συγκεκριμένης Οδηγίας. Γιατί ρυθμίζονται ζητήματα, όπως η απαγόρευση υποκίνησης μέσω των οπτικοακουστικών μέσων σε βία ή μίσος κατά κοινωνικών ομάδων ή τέλεση τρομοκρατικών εγκλημάτων.

Είναι πολύ σημαντικό, ότι αυξάνεται η προσβασιμότητα των ατόμων με αναπηρία στις υπηρεσίες οπτικοακουστικών μέσων με την ενίσχυση εργαλείων, όπως είναι η νοηματική, όπως είναι ο υποτιτλισμός και η θέσπιση διαδικασίας λογοδοσίας των παρόχων.

Είναι πολύ σημαντικό, ότι ενισχύεται η προστασία της σωματικής, της ψυχικής, της ηθικής ανάπτυξης των ανηλίκων από ακατάλληλο περιεχόμενο.

Είναι σημαντικό ότι ενισχύεται, μέσα σε μία ιδιαίτερα, τόσο δύσκολη περίοδο, η εθνική και η ευρωπαϊκή παραγωγή οπτικοακουστικών έργων.

Είναι σημαντικό, ότι θεσπίζονται κανόνες για τους παρόχους πλατφόρμας διαμοιρασμού βίντεο και για τα μέσα κοινωνικής δικτύωσης.

Και, ναι, για πρώτη φορά νομοθετείται η υποχρέωσή τους για προστασία των ανηλίκων και για αποτροπή μέσω των υπηρεσιών αυτών υποκίνησης σε βία ή μίσος ή σε τέλεση άλλων εγκλημάτων..

Παρά ταύτα, όμως, και παρά όλες αυτές τις, αδιαφιλονίκητα, θετικές ρυθμίσεις, υπάρχουν ρυθμίσεις και διατάξεις, οι οποίες είναι ιδιαίτερα προβληματικές και ως την ύστατη στιγμή, εμείς, θα ζητούμε να τις τροποποιήσετε, καταθέτοντας συγκεκριμένες προτάσεις και ζητώντας να κατανοήσετε την ουσία των λεγομένων μας. Θα σας τα πει πολύ πιο αναλυτικά και ο αρμόδιος Εισηγητής μας στην επί των άρθρων συζήτηση.

Νομίζω ότι, ίσως, το πιο σημαντικό θέμα έχει να κάνει με το ζήτημα το οποίο αφορά το προσωπικό το οποίο απασχολούν τα κανάλια εθνικής εμβέλειας. Σύμφωνα με τον προαναφερόμενα ισχύοντα νόμο οριζόταν ως κατ’ ελάχιστον 400 άτομα με συμβάσεις πλήρους απασχόλησης. Στο υπό ψήφιση νομοσχέδιο και με όσα ελήφθησαν υπόψη κατά τη διάρκεια της διαβούλευσης, προβλέπετε τρεις κατηγορίες προσωπικού. Προβλέπετε τους εργαζόμενους με σύμβαση εξαρτημένης εργασίας πλήρους απασχόλησης, το προσωπικό συνδεδεμένων με τον αδειούχο πάροχο περιεχομένου επιχειρήσεων με βεβαίωση απασχόλησης ανάλογου χρόνου και προσωπικό ανεξάρτητων εταιρειών παραγωγής στις οποίες ο πάροχος αναθέτει την εκτέλεση συγκεκριμένου έργου. Τι παρατηρούμε εδώ, κύριε Υπουργέ. Παρατηρούμε ότι το προσωπικό των συνδεδεμένων με τον αδειούχο πάροχο περιεχομένου επιχειρήσεων με βεβαίωση απασχόλησης ανάλογου χρόνου να αφορά προσμετρημένους εργαζόμενους, αυτούς, δηλαδή, για να το πούμε σε απλά ελληνικά και για να καταλάβουν οι Έλληνες που αυτή τη στιγμή παρακολουθούν τη συζήτησή μας, τους εργαζόμενους οι οποίοι θα εργάζονται αλλού και αλλού θα υπολογίζονται ως εργαζόμενοι. Αυτό είναι ένα πάρα πολύ σοβαρό ζήτημα και μπορεί η Κυβέρνηση να ισχυρίζεται και να διατείνεται ότι παραμένει σταθερός ο αριθμός των 400 υπαλλήλων που πρέπει να έχουν τα κανάλια εθνικής εμβέλειας, αλλά το προσωπικό των συνδεδεμένων επιχειρήσεων μπορεί να καλύπτει το 15% του συνολικού αριθμού, δηλαδή μιλάμε για 60 εργαζόμενους ανά κανάλι. Βεβαίως, μπορεί να εισάγετε αυτή την ρύθμιση βελτιωμένη σε σχέση με το προσχέδιο το οποίο προέβλεπε 30%, κύριε Υπουργέ, όμως καταλαβαίνετε ότι αυτό είναι κάτι άκρως προβληματικό, το οποίο ναι, μπορεί να αντικατοπτρίζει μία προβληματική πραγματικότητα, όμως το θέμα είναι η Κυβέρνηση να μη συμφιλιώνεται απλά και μόνο με νόμους της ζούγκλας που ισχύουν στο εργασιακό πεδίο, ιδιαίτερα σε μία περίοδο κρίσης και πολύ δύσκολη για τα εργασιακά δικαιώματα, αλλά, τουλάχιστον, να διασφαλίζει ένα μίνιμουμ δικαιωμάτων και με αυτόν τον τρόπο δεν βλέπουμε να το κάνετε.

Θέλετε να σας πω κάτι, κύριε Υπουργέ; Αυτό δεν σας το λέμε απλά εμείς, δεν θα σας το λέει απλά η αντιπολίτευση, νομίζω ότι ξεκάθαρα έχουν τοποθετηθεί τα Διοικητικά Συμβούλια της Ομοσπονδίας και των Ενώσεων Συντακτών της Ελλάδας που εξέφρασαν την κατηγορηματική αντίθεσή τους με το συγκεκριμένο θέμα, όπως, βεβαίως, και οι εργαζόμενοι ολόκληρου του χώρου, οι οποίοι μιλούν για διάλυση των εργασιακών σχέσεων στους τηλεοπτικούς σταθμούς που, εν τέλει, δεν πλήττουν απλά και μόνο τους ίδιους αυτούς ανθρώπους, αλλά καταλαβαίνετε ότι αποτελούν ένα πλήγμα για την ίδια την πολυφωνία και για την αντικειμενική ενημέρωση. Όπως χαρακτηριστικά ανέφεραν, ζητούν την άμεση απόσυρση αυτής της διάταξης και όχι απλά τη βελτίωσή της. Αυτή είναι η πραγματικότητα, κύριε Υπουργέ και θέλουμε να ακούσουμε το πώς ακριβώς το βλέπετε, για ποιον λόγο προχωρείτε σε κάτι τέτοιο, να μας εξηγήσετε ποια είναι η αναγκαιότητα μιας ρύθμισης η οποία, δυστυχώς, αντιβαίνει στην ουσία κάθε έννοιας εργασιακού δικαιώματος.

Εμείς δεν έχουμε καμία απολύτως διάθεση να κάνουμε στείρα αντιπολίτευση για την αντιπολίτευση. Θέλουμε, όμως, να είμαστε εκφραστές ανθρώπων οι οποίοι είναι αδύναμοι συναλλακτικά και να μπορέσουμε να εκφράσουμε τη φωνή τους με βάση τα κατοχυρωμένα από το νόμο δικαιώματα τους εδώ μέσα, στην Ελληνική Βουλή. Αυτό είναι το χρέος μας, αυτή είναι η υποχρέωση μας και αυτό θα κάνουμε.

Όσον αφορά ένα άλλο μείζον θέμα, και μακριά από εμάς κάθε διάθεση λαϊκισμού ή στείρας αντιπολίτευσης, έχει να κάνει με κάτι το οποίο, ιδιαίτερα μέσα στην κρίση, μέσα στην διάλυση της αγοράς εργασίας και της οικονομίας εν μέσω πανδημίας και κορωνοϊού, είναι μια πολύ μεγάλη πρόκληση. Όταν πάρα πολλές εκατοντάδες χιλιάδες συμπολίτες μας πρέπει, κύριε Υπουργέ, να ζουν με 400€ ή 500 € επίδομα, το να έρχεστε μέσα σε αυτήν την κατάσταση και να αυξάνετε τις αποδοχές - κάτι το οποίο θα καθορίζεται με βάση Υπουργικής Απόφασης - των ανώτερων στελεχών της Ε.Ρ.Τ. και του ΑΠΕ, καταλαβαίνετε ότι είναι κάτι το οποίο είναι παντελώς άκαιρο, παντελώς λάθος και πρέπει να κάνουμε μία ανοιχτή κουβέντα για ποιον λόγο έρχεστε και το κάνετε αυτό και το κάνετε ειδικά τώρα, αυτή τη στιγμή. Καταλαβαίνουμε ότι, βεβαίως, είναι «χαμηλοί», σε επίπεδα αγοράς, οι μισθοί αυτών των στελεχών και ότι, ενδεχόμενα, μάνατζερς, οι οποίοι θα πρέπει να αναλάβουν πολύ σοβαρά έργα από τον ιδιωτικό τομέα δεν μπορούν να βρεθούν για να στελεχώσουν την Ε.Ρ.Τ., το ΑΠΕ και τα λοιπά. Εδώ, όμως, δεν μπορεί να το αφήνετε εν λευκώ σε μία Υπουργική Απόφαση, που κανείς δεν γνωρίζει τι ακριβώς θα ορίσει και ποιους μισθούς θα ορίσει!

Κύριε Λιβάνιε, αυτές οι λογικές ξέρετε πού μας οδηγούν, πού μας πηγαίνουν; Μας πηγαίνουν στο 2004 - 2009. Δείξτε, έτσι όπως λέτε και διατείνεστε, ότι αυτά τα έχει ξεπεράσει το κόμμα σας. Αφήστε την αδιαφάνεια και το βόλεμα ημετέρων, γιατί έτσι ακριβώς εκλαμβάνεται από τον κόσμο, αφήστε το στην άκρη, ιδιαίτερα μέσα σε περιόδους κρίσης. Πείτε μας, λοιπόν, να κάνουμε μια ανοιχτή κουβέντα για τον λόγο τον οποίο οδηγείστε σε μία τέτοια απόφαση, ιδιαίτερα εν μέσω πανδημίας. Θέλουμε μια ξεκάθαρη απάντηση.

Κλείνω με το ζήτημα μιας σκόπιμης ασάφειας, θα έλεγα, η οποία παρατηρείται και έχει να κάνει με το ζήτημα της παράτασης της θητείας των μελών των Ανεξάρτητων Αρχών. Αναφέρεται χαρακτηριστικά ότι η θητεία των μελών των Ανεξάρτητων Αρχών παρατείνεται αυτοδίκαια μέχρι τον διορισμό νέων. Ουσιαστικά, εδώ, χωρίς επαρκείς αιτιολογήσεις καταργείται η συνέχεια που όριζε πως η παράταση αυτή δεν μπορεί να υπερβεί τους έξι μήνες και όλοι καταλαβαίνουμε ότι αυτό είχε έναν λόγο διαφάνειας και ορθής λειτουργίας, με βάση τα συνταγματικά πρότυπα και το τι ορίζουν οι νόμοι για τη λειτουργία τον Ανεξάρτητων Αρχών. Ξανά τα ίδια και εδώ, κύριε Λιβάνιε; Γιατί το κάνετε αυτό; Αποσαφηνίστε τις προθέσεις της Κυβέρνησης.

Για όλους, λοιπόν, τους παραπάνω λόγους και αναμένοντας τόσο την ακρόαση των φορέων όσο και τις απαντήσεις στα ερωτήματα που σας θέσαμε σήμερα, αλλά και στα ακόμη περισσότερα και πιο συγκεκριμένα ερωτήματα, τα οποία θα σας θέσει ο αρμόδιος Εισηγητής μας στην επί των άρθρων συζήτηση, επιφυλασσόμαστε να τοποθετηθούμε, ως Κίνημα Αλλαγής, για το συγκεκριμένο νομοσχέδιο, ειδικότερα στη συζήτηση στην Ολομέλεια.

Σας ευχαριστώ πολύ.

**ΜΑΞΙΜΟΣ ΜΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο Ειδικός Αγορητής του Κομμουνιστικού Κόμματος Ελλάδος, κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κυρίες και κύριοι, τόσο η Ευρωπαϊκή Οδηγία του 2010 για τις υπηρεσίες οπτικοακουστικών μέσων και όπως αυτή τροποποιήθηκε το 2018 και ενσωματώνεται στο σχέδιο νόμου, όσο και οι λοιπές διατάξεις του σχεδίου νόμου, για τις οποίες θα αναφερθούμε, είναι κομμένα και ραμμένα στις απαιτήσεις και τα συμφέροντα των μεγάλο ιδιοκτητών - καναλαρχών - επιχειρηματιών των Μέσων Μαζικής Ενημέρωσης.

Η προσπάθεια που κάνει η Οδηγία να βάλει κάποιους κανόνες όχι για την προστασία του αγαθού και της ενημέρωσης, αλλά για την προστασία του ανταγωνισμού σ αυτή τη ζούγκλα των Μέσων Μαζικής Ενημέρωσης και των Μέσων Κοινωνικής Δικτύωσης, δεν αναιρεί καθόλου το χαρακτήρα του σχεδίου νόμου. Χώρια που κάποιοι κανόνες στην πραγματικότητα θα αξιοποιηθούν για να υπάρχει ακόμα πιο γενικευμένη λογοκρισία όπου λέγονται ή ακούγονται αλήθειες και γεγονότα που δεν είναι αρεστά στο σύστημα εξουσίας. Θα αξιοποιηθούν αυτοί οι κανόνες για να συγκεντρωθεί η ενημέρωση, η ψυχαγωγία, ο πολιτισμός, που θα πρέπει να αποτελούν δημόσια αγαθά σε ακόμη λιγότερα χέρια απ’ όσα είναι σήμερα. Και τελικά, αυτά να υπηρετούν την ιδεολογία, τις αξίες, την πολιτική επιλογή ενός συστήματος που είναι σε βαθιά σήψη.

Τι άλλο κάνετε με αυτό το σχέδιο νόμου. Μετά από ένα παζάρι που προηγήθηκε τους προηγούμενους μήνες με τους καναλάρχες και με βάση το αρχικό σχέδιο νόμου που δόθηκε στη δημοσιότητα, καταλήξατε στα νέα δώρα που τους δίνεται. Και ποια είναι αυτά; Από τη μία τους χαρίζετε την ετήσια δόση που πρέπει να καταβάλουν για την απόκτηση άδειας και από την άλλη επιδεινώνεται τη θέση των εργαζομένων στα μέσα ενημέρωσης. Κάτι που ήδη βέβαια υλοποιείται στην πράξη. Και έρχεστε να νομιμοποιήσετε αυτή την εργοδοτική αυθαιρεσία. Είστε και προκλητικοί εκτός όλων των άλλων. Λέτε, θα τους χαρίσετε τα 3.450.000 ευρώ από τα 3.500.000 αν κάνουν επενδύσεις για λειτουργικά, τον εξοπλισμό και πάει λέγοντας. Τους υποχρεώνεται βέβαια, να πληρώσουν και 50.000 ευρώ. Πόσο σκληροί είστε απέναντί τους, πόσο σκληροί. Είναι για γέλια και για κλάματα κυρίες και κύριοι.

Εν μέσω πανδημίας, εν μέσω τεράστιων ελλείψεων στο Δημόσιο Σύστημα Υγείας, στα σχολεία, στα Μέσα Μεταφοράς και αλλού, εσείς χαρίζετε εκατομμύρια ευρώ στους καναλάρχες. Δηλαδή, στους ιδιοκτήτες που είναι μεγαλοεπιχειρηματίες, εφοπλιστές, βιομήχανοι. Τους χαρίζετε χρήματα που θα μπορούσαν να αξιοποιηθούν για την ικανοποίηση των τεράστιων λαϊκών αναγκών που υπάρχουν. Τους πριμοδοτείτε ξανά, αφού ήδη τους έχετε δώσει ένα σωρό χρήματα από τις διάφορες λίστες για την προβολή μηνυμάτων για την πανδημία. Με την ευκαιρία, βέβαια, εμείς ως Κομμουνιστικό Κόμμα Ελλάδας, θα επανακαταθέσουμε την τροπολογία την οποία έχουμε καταθέσει πολλές φορές και έχει απορριφθεί τόσο από την κυβέρνηση, όσο και από τα άλλα κόμματα, ώστε να είναι απολύτως δωρεάν και με διαφάνεια τα μηνύματα που μεταδίδονται από όλα τα Μέσα Μαζικής Ενημέρωσης και αφορούν τη δημόσια υγεία. Τους πριμοδοτείτε ξανά, μετά τις διευκολύνσεις που ήδη τους έκανε η κυβέρνηση ΣΥΡΙΖΑ. Θυμίζουμε, ότι το αρχικό σχέδιο ήταν τα χρήματα για την άδεια να καταβληθούν σε τρία χρόνια. Ο ΣΥΡΙΖΑ το πήγε στα δέκα χρόνια και τους μείωσε επιπλέον θεαματικά το φόρο επί των διαφημίσεων. Από τη μία τους έπαιρνε και από την άλλη τους έδινε.

Αυτή είναι η μία πλευρά. Η άλλη πλευρά είναι η επίθεση στα δικαιώματα των εργαζομένων στα Μέσα Μαζικής Ενημέρωσης. Η διάταξη του άρθρου 41 που ορίζει ότι το απασχολούμενο προσωπικό στους τηλεοπτικούς σταθμούς διατηρείται στα 400 άτομα ως μέσο ετήσιο όρο, είναι καθαρά τυπική. Κι αυτό γιατί δεν θα είναι στο σύνολό τους με σύμβαση εξαρτημένης εργασίας πλήρους απασχόλησης. Το 15%, δηλαδή, οι 60 στους 400, μπορεί να εργάζονται σε άλλες επιχειρήσεις που συνδέονται με τον τηλεοπτικό σταθμό ή ανεξάρτητων εταιρειών παραγωγής με συγκεκριμένο έργο για τον σταθμό ή και τα δύο μαζί. Στην πράξη αυτό σημαίνει μείωση του προσωπικού των τηλεοπτικών σταθμών, ιδιαίτερα των τεχνικών. Ενώ η περίπτωση των εργαζομένων των ανεξάρτητων εταιριών ανοίγει το δρόμο σε εργολαβικούς εργαζόμενους. Επίσης, προσδιορίζει ως πλήρη απασχόληση των εργαζομένων τις 20 ημέρες ανά μήνα και όχι 25 όπως πρέπει να είναι πραγματικά η πλήρης απασχόληση. Απαρτίζοντας με αυτόν τον τρόπο τους εργαζόμενους στους τηλεοπτικούς σταθμούς, ανοίγει ο δρόμος για μείωση των εργαζομένων κατά 60. Επιπλέον, οδηγεί στη συμπίεση των μισθών των εργαζομένων στους σταθμούς προς τα κάτω, μέσω ατομικών συμβάσεων, αφού οι άλλες εταιρείες θα έχουν μικρότερους μισθούς. Ανοίγει διάπλατα λοιπόν, ο δρόμος για τις εργολαβίες. Με το να απαρτίζετε το προσωπικό θεωρώντας ως πλήρη απασχόληση τις 20 ημέρες το μήνα και ταυτόχρονα, θέτοντας τον μέσο ετήσιο όρο, - δηλαδή, θα μετρούν 400 εργαζόμενους ανά εικοσαήμερο για 12 μήνες και όχι ανά 25 μέρες για 12 μήνες - ουσιαστικά θα δουλεύει ετήσια με λιγότερους εργαζόμενους. Με μαθηματική δηλαδή, ακρίβεια ανοίγει ο δρόμος και για αντεργατική διευθέτηση του εργάσιμου χρόνου, για εντατικοποίηση της δουλειάς, αύξηση του απλήρωτου εργάσιμου χρόνου, εκ περιτροπής εργασία. Βάζοντας δηλαδή, από το παράθυρο την ελαστικοποίηση των εργασιακών σχέσεων, όπως κάνετε άλλωστε και τώρα, εν μέσω πανδημίας.

Τέλος, γίνεται αναφορά για σύμβαση εξαρτημένης εργασίας πλήρους απασχόλησης χωρίς να συνοδεύεται με τη σχέση αορίστου χρόνου. Άρα, μπορεί να είναι και ορισμένου χρόνου. Αυτό επίσης, σε συνδυασμό με τις 20 μέρες πλήρης απασχόλησης και τον ετήσιο μέσο όρο, μπορεί να οδηγήσει στη μείωση του προσωπικού. Και ενώ παίρνετε τέτοια μέτρα για τους εργαζόμενους στα Μέσα Μαζικής Ενημέρωσης, την ίδια στιγμή εξαιρείτε τα στελέχη των κρατικών μέσων ενημέρωσης της Ε.Ρ.Τ. και της ΑΠΕ από το ανώτατο όριο μισθοδοσίας. Γιατί προφανώς, αυτά τα στελέχη θα πρέπει να πληρώνονται αδρά για να επιτελούν το ρόλο τους σε αυτά τα μέσα ως τα εκάστοτε κυβερνητικά φερέφωνα.

Για να πάμε τώρα στην ενσωμάτωση της Κοινοτικής Οδηγίας. Τι στην πραγματικότητα κάνει αυτή η Οδηγία για τις υπηρεσίες οπτικοακουστικών μέσων. Απελευθερώνει την τοποθέτηση προϊόντος. Δηλαδή, κάθε μορφή εμπορικής διαφήμισης στα τηλεοπτικά προγράμματα, ώστε να υπάρξουν για τους παρόχους οπτικοακουστικών μέσων και τα τηλεοπτικά κανάλια μεγαλύτερες προϋποθέσεις κερδοφορίας. Η απαγόρευση θα αφορά μόνο στα ειδησεογραφικά προγράμματα, τα ενημερωτικά και τα παιδικά. Μάλιστα, εξαιρείται από την ποσόστωση του χρόνου διαφήμισης που είναι το 20% του χρόνου του ημερήσιου προγράμματος. Για τον ίδιο λόγο η εφαρμογή της, προβλέπεται να ανοίξει σε όλο το φάσμα των υπηρεσιών οπτικοακουστικών μέσων. Το πεδίο εφαρμογής της Οδηγίας επεκτείνεται, ώστε να καλύπτει όχι μόνο τις παραδοσιακές ραδιοτηλεοπτικές υπηρεσίες και τις καλωδιακές τηλεοπτικές υπηρεσίες, αλλά επίσης και τις υπηρεσίες πλατφόρμας ανταλλαγής βίντεο όπως το YouTube, καθώς και τα video που παράγονται από τους χρήστες. Και μπορούν οι χρήστες να έχουν πρόσβαση σε αυτά από υπολογιστές, tablet, τηλέφωνα και άλλα μέσα. Στόχο λοιπόν, έχει αυτή η Οδηγία να ρυθμίσει μια ανεξέλεγκτη αγορά, όχι όμως για να προστατέψει το δικαίωμα στην ενημέρωση και τον πολιτισμό, αλλά για να καθορίσει τους όρους του παιχνιδιού και του ανταγωνισμού και για να προχωρήσει ακόμα περισσότερο η εμπορευματοποίηση, η επιχειρηματική δράση, η διαφήμιση, αλλά και η συγκέντρωση, ειδικά όσον αφορά τα ευρωενωσιακά συγκροτήματα του τύπου.

Κατά τη γνώμη μας, δύο λέξεις χαρακτηρίζουν αυτή την Οδηγία. Υποκρισία και λογοκρισία. Δεν υπάρχει καλύτερη απόδειξη για την υποκρισία από το άρθρο 6 του νομοσχεδίου που προτρέπει - προσέξτε τη λέξη – προτρέπει, να φτιαχτούν κώδικες δεοντολογίας κάνοντας λόγο για προστασία των καταναλωτών. Εξομοιώνοντας ουσιαστικά το αγαθό της ενημέρωσης με ένα εμπόρευμα που καταναλώνεται. Αυτή είναι όμως η λογική και της Ευρωπαϊκής Ένωσης και της Κυβέρνησης που ενσωματώνει αυτήν την Οδηγία. Και ποιοι θα φτιάξουν αυτούς τους κώδικες δεοντολογίας; Οι ίδιοι οι πάροχοι αυτών των υπηρεσιών. Ουσιαστικά δηλαδή, οι ιδιοκτήτες αυτών των μέσων. Πολύ μεγάλη, φοβερή πρόβλεψη. Όμως, υπάρχει και η λογοκρισία ή αν θέλετε η δυνατότητα λογοκρισίας στο νομοσχέδιο.

Στο άρθρο 4, στην παράγραφο 4, λέει το Εθνικό Συμβούλιο Ραδιοτηλεόρασης μπορεί να παρεκκλίνει από την ελεύθερη μετάδοση όταν απειλείται η δημόσια ασφάλεια. Και στο άρθρο 4, στην παράγραφο 6, μπορεί να παρεκκλίνει και σε άλλες επείγουσες περιπτώσεις. Ποιες είναι αυτές οι περιπτώσεις; Άγνωστο. Οφείλετε να δώσετε μια απάντηση. Στην ουσία, αυτές οι διατυπώσεις θα αξιοποιηθούν για να επιβάλλετε λογοκρισία σε ενοχλητικές φωνές. Άλλωστε, στο χώρο των μέσων κοινωνικής δικτύωσης αυτό γίνεται κατά κόρον από τους ίδιους τους ιδιοκτήτες. Γεγονός που ξεμπροστιάζει την δήθεν ελευθερία αυτών των μέσων που κάποιοι την είχαν κάνει σημαία τους και τώρα φυσικά έχουν καταπιεί τη γλώσσα τους. Τώρα θα γίνεται και στα άλλα μέσα. Με τη βούλα του Ε.Σ.Ρ. και με την επίκληση όλων αυτών των αόριστων διατυπώσεων που εισάγει το νομοσχέδιο. Και μη τρέξτε να μας αποδώσετε δίκη προθέσεων. Ήδη, στο σχέδιο, που δώσατε στη δημοσιότητα για την αντιμετώπιση των συναθροίσεων, προβλέψατε και ειδικό χώρο για τους δημοσιογράφους που θα καλύπτουν τις συγκεντρώσεις. Μην τυχόν και καταγράψουν κάτι που δεν πρέπει. Προβλέψατε, επίσης, και φιλτράρισμα των ειδήσεων που θα πηγαίνουν στα μέσα ενημέρωσης και θα σχετίζονται με μια συγκέντρωση. Άρα, έχετε δώσει σαφή δείγματα γραφής.

Συνεπώς, μετά από όλα αυτά, μόνο ως κακόγουστο αστείο είναι η πρόβλεψη του άρθρου 11 του νομοσχεδίου για τη διασφάλιση της πολυφωνίας και της ελευθερίας του λόγου. Και μάλιστα, λέτε ότι αυτή η διασφάλιση θα γίνεται με Προεδρικό Διάταγμα. Δηλαδή, να βάλουμε το λύκο να φυλάξει τα πρόβατα. Εσείς, όπως και οι προηγούμενες κυβερνήσεις, που έχετε διαμορφώσει ένα ασφυκτικό πλαίσιο στα μέσα μαζικής ενημέρωσης και στην Ε.Ρ.Τ., που για να βγει εκπρόσωπος του Κ.Κ.Ε. πρέπει πρώτα να «αναστηθεί ο Λάζαρος», θα διασφαλίσετε την πολυφωνία; Υπάρχει τέτοια περίπτωση και μάλιστα, με εν λευκώ εξουσιοδότηση και με Προεδρικό Διάταγμα; Αν θέλετε στο κάτω – κάτω φτιάξτε μια διάταξη και φέρτε τη στη Βουλή και να τη συζητήσουμε. Δεν έχουμε κανένα θέμα. Δεν το κάνετε όμως αυτό. Γιατί δεν το έχετε ως σκοπό. Άλλωστε θεσμικό πλαίσιο υπάρχει. Υπάρχει ο νόμος 2328/95, που ορίζει ότι οι τηλεοπτικοί σταθμοί στις εκπομπές τους έχουν την υποχρέωση να διασφαλίζουν την πολυφωνία και την παρουσίαση των απόψεων των κομμάτων. Πότε τηρήθηκε αυτή η διάταξη; Πότε την προστάτευσε η Κυβέρνηση; Ποτέ δεν την προστάτευσε. Πότε την υπερασπίστηκε το Ε.Σ.Ρ.; Σπάνια έως καθόλου.

Και για να μιλήσουμε με στοιχεία. Πριν λίγες μέρες δόθηκε στη δημοσιότητα η Έκθεση του Εθνικού Συμβουλίου Ραδιοτηλεόρασης για τα έτη 2018 - 2019. Σε αυτή την Έκθεση, εκτός των άλλων, δημοσιεύονται και τα στοιχεία για την προβολή των πολιτικών κομμάτων στα κανάλια πανελλαδικής εμβέλειας, δημόσια και ιδιωτικά. Αρκεί μια απλή και γρήγορη ματιά σ’ αυτήν την Έκθεση για να διαπιστώσει κανείς την πλήρη καταστρατήγηση της αρχής της αναλογικής εκπροσώπησης των κομμάτων που προβλέπει ότι πρέπει κάθε κόμμα να δικαιούται χρόνο προβολής στα δελτία ειδήσεων και τις πολιτικές εκπομπές τουλάχιστο ίσο με το εκλογικό του ποσοστό. Θα διαπιστώσει κανείς ότι υπάρχουν κόμματα με πρώτο και κύριο φυσικά το εκάστοτε κυβερνητικού που υπέρ εκπροσωπούνται με ποσοστά της τάξεως 60% και 70% και κόμματα που υπό εκπροσωπούνται με ποσοστά κάτω από τα εκλογικά τους ποσοστά. Υπάρχουν, επίσης, κόμματα που, αν και δεν είναι κυβερνητικά, όπως για παράδειγμα το Κίνημα Αλλαγής, απολαμβάνουν μονίμως ευνοϊκή μεταχείριση, γιατί προφανώς έχουν ένα ρόλο μπαλαντέρ και του πιθανού κυβερνητικού εταίρου στο πλαίσιο του αστικού πολιτικού συστήματος. Το Κ.Κ.Ε. είναι το μοναδικό κόμμα που τόσο το έτος 2018, δηλαδή με κυβέρνηση ΣΥΡΙΖΑ, όσο και το έτος 2019, δηλαδή με κυβέρνηση της Νέας Δημοκρατίας, έχει σταθερή εκπροσώπηση στα μέσα μαζικής ενημέρωσης κάτω από το εκλογικό του ποσοστό.

Το πρώτο συμπέρασμα που βγαίνει αβίαστα είναι η απύθμενη υποκρισία των κυβερνητικών κομμάτων. Όταν είναι στην αντιπολίτευση εμφανίζονται ως οι ριγμένοι της ενημέρωσης και όταν κάθονται στην κυβερνητική καρέκλα συνεχίζουν στις ίδιες ράγες απλώς με μία αντιστροφή ρόλων. Η Νέα Δημοκρατία πάντα βέβαια ήταν το αγαπημένο παιδί των καναλαρχών. Ο ΣΥΡΙΖΑ προσπάθησε να μπει σφήνα και ενώ βαρύνεται με τα έργα και τις ημέρες του στην κρατική Ε.Ρ.Τ., που θύμιζε τις χειρότερες μέρες της Νέας Δημοκρατίας και του ΠΑ.ΣΟ.Κ. ως κυβερνητικό φερέφωνο.

Το δεύτερο όμως και πιο ουσιαστικό συμπέρασμα, έχει να κάνει με το ίδιο το ιδιοκτησιακό καθεστώς της ενημέρωσης. Όσο τα μέσα ενημέρωσης και τα δίκτυα είναι ιδιοκτησία μεγάλων επιχειρηματιών, αυτά θα τα αξιοποιούν για να προωθούν τα διάφορα οικονομικά και επιχειρηματικά τους συμφέροντα, αλλά και την πολύμορφη διαπλοκή τους με το πολιτικό σύστημα. Ο νόμος Παππά, που διαφημίστηκε ως τομή στο τηλεοπτικό τοπίο, αυτό που ουσιαστικά προώθησε ήταν μια αναδιανομή της πίτας στα τζάκια της ενημέρωσης. Ο ΣΥΡΙΖΑ διαμαρτύρεται - και σωστά βέβαια - για τη σημερινή καταθλιπτική κατάσταση στο τηλεοπτικό τοπίο. Όμως, είναι συνδιαμορφωτής. Άρα και συνένοχος για αυτήν την κατάσταση. Το Κ.Κ.Ε. και τότε είχε προβάλλει την ανάγκη να υπάρχουν ασφαλιστικές δικλείδες τόσο όσον αφορά την πολυφωνία, όσο και σε σχέση με τα εργασιακά δικαιώματα. Ποτέ, όμως, δεν εισακούστηκε.

Το τρίτο συμπέρασμα που επίσης προκύπτει είναι ο διακοσμητικός ρόλος του Ε.Σ.Ρ.. Ουσιαστικά, το Ε.Σ.Ρ. λειτουργεί ως μια αρχή νομιμοποίησης της ασυδοσίας των καναλαρχών. Ως προς αυτό ερμηνεύει κατά το δοκούν μια απόφαση του Συμβουλίου της Επικρατείας που λέει ότι η προβολή των κομμάτων θα πρέπει να μετριέται και με ποιοτικούς και όχι μόνο με ποσοτικούς δείκτες. Αυτό αξιοποιείται για να δικαιολογηθεί η πλήρης καταστρατήγηση ακόμα και αυτής της αρχής της αναλογικής εκπροσώπησης που για το Κ.Κ.Ε. είναι μόνιμη και επαναλαμβανόμενη.

Η όψιμη κριτική, λοιπόν, ορισμένων κομμάτων για το Ε.Σ.Ρ. αποτελεί έναν τραγέλαφο. Ο ΣΥΡΙΖΑ, η Νέα Δημοκρατία και το Κίνημα Αλλαγής από κοινού συμφώνησαν το 2016 για το σημερινό Πρόεδρο και τα άλλα μέλη της σύνθεσης του Ε.Σ.Ρ.. Ενώ στο πλαίσιο της συνταγματικής αναθεώρησης, ουσιαστικά, συμφώνησαν η συγκρότηση των λεγόμενων ανεξάρτητων αρχών, συμπεριλαμβανομένου και του Ε.Σ.Ρ., να γίνεται με μικρότερη πλειοψηφία στη Διάσκεψη των Προέδρων της Βουλής, που είναι και το αρμόδιο όργανο. Αντί για 4/5 που ήταν, προβλέφθηκαν τα 3/5. Τι σημαίνει αυτό πρακτικά; Ότι το εκάστοτε κυβερνών κόμμα, θα μπορεί ευκολότερα να επιλέγει και να καθορίζει τη σύνθεση του Ε.Σ.Ρ..

Είναι προφανές ότι είμαστε απέναντι σε μια πραγματικότητα που συνιστά μιντιακό αυταρχισμό. Αυτό δεν το λέει μόνο το Κ.Κ.Ε.. Το αντιλαμβάνεται ο ελληνικός λαός ανεξάρτητα από τι ψηφίζει ο καθένας και η κάθε μία. Αντιλαμβάνεται, όμως, την μονοφωνία της ενημέρωσης, τους ψεύτικους και αποπροσανατολιστικούς κομματικούς καυγάδες, τον εξοβελισμό από την ενημέρωση των αναγκών του λαού και φυσικά των αγώνων του. Ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Να κάνω γνωστό στην Επιτροπή τον κατάλογο των φορέων που θα κληθούν για τη συνεδρίαση της Δευτέρας, στην οποία θα καταθέσουν τις παρατηρήσεις τους επί του νομοσχεδίου.

Είναι το Εθνικό Συμβούλιο Ραδιοτηλεόρασης (Ε.Σ.Ρ.), η Ένωση Συντακτών Ημερησίων Εφημερίδων Αθηνών (ΕΣΗΕΑ), η Πανελλήνια Ομοσπονδία Ενώσεων Συντακτών (ΠΟΕΣΥ), η Ένωση Ιδιωτικών Τηλεοπτικών Σταθμών Εθνικής Εμβέλειας, η Ένωση Ενημερωτικών Τηλεοράσεων Ελληνικής Περιφέρειας, η Πανελλήνια Ομοσπονδία Συλλόγων Προσωπικού Εργαζομένων Ελληνικής Ραδιοφωνίας Τηλεόρασης (ΠΟΣΠΕ.Ρ.Τ.), η Πανελλήνια Ομοσπονδία Ενώσεων Προσωπικού Τύπου και Μέσων Μαζικής Ενημέρωσης, ο Σύνδεσμος Ημερησίων Περιφερειακών Εφημερίδων (ΣΗΠΕ), ο Ενιαίος Δημοσιογραφικός Οργανισμός Επικουρικής Ασφάλισης και Περίθαλψης (ΕΔΟΕΑΠ) και η Εθνική Συνομοσπονδία Ατόμων με Αναπηρία (ΕΣΑΜΕΑ).

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια της Μειοψηφίας)**: Κύριε Πρόεδρε, αν μπορούμε να προσθέσουμε το Ελληνικό Κέντρο Κινηματογράφου, διότι έχει διατάξεις που τους αφορά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Εφαρμόζουμε το άρθρο 38, που λέει ότι θα πρέπει να κληθούν 10 φορείς στη συνεδρίαση και το άρθρο λέει ότι μόλις το 1/3 εξ αυτών θα πρέπει να προέρχονται από τα κόμματα της Αντιπολιτεύσεως. Εδώ πλέον των μισών προέρχονται από τις προτάσεις που έχει καταθέσει η Αντιπολίτευση. Δεν θα ήθελα να κάνουμε υπέρβαση για να γίνεται και ουσιαστική συζήτηση.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια της Μειοψηφίας):** Κύριε Πρόεδρε, δεν έχουμε κανέναν φορέα από τον πολιτισμό. Είναι στην ενσωμάτωση της Οδηγίας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να το ξαναδούμε, λοιπόν, εγώ αξιολογώ τα αιτήματα, όπως τα βάζετε με τη σειρά που τα βάζετε. Το Κέντρο Κινηματογράφου είναι πολύ πίσω στη σειρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια της Μειοψηφίας):** Κύριε Πρόεδρε, στους υπόλοιπους φορείς οι περισσότεροι έχουμε συμφωνήσει και τους επαναλάβαμε, όπως είναι οι Ομοσπονδίες κυρίως, αλλά ένα πολύ μεγάλο μέρος της της ενσωμάτωσης της Οδηγίας αφορά το πολιτισμό, όποτε νομίζουμε ότι πρέπει να έχουμε έναν φορέα από αυτόν το χώρο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επειδή έχω καλέσει τον κ. Χήτα στο βήμα, να δώσω τον λόγο και ελάτε στο προεδρείο να δούμε αν προτείνετε να αφαιρέσουμε κάποιον άλλο φορέα.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Κύριε Υπουργέ σιδεροκέφαλος, καλορίζικος. Είναι το πρώτο σας νομοσχέδιο, δεν ξεκινάμε καλά, ελπίζω στην πορεία να βελτιωθεί λίγο η κατάσταση.

Ξέρετε είναι πολύ δύσκολο για μένα σ’ αυτό το νομοσχέδιο και θα προσπαθήσω στην αρχική μου εισήγηση να αφήσω κατά μέρος το αίσθημα αγανάκτησης, που δημιουργείται κάθε φορά που μιλάω για τα μέσα ενημέρωσης για την εξυγίανση αυτών, στα μέσα μαζικής ενημέρωσης, κύριε Υπουργέ, που πλέον, θα το πω ωμά, λοιδορούν τους Έλληνες. Με θλίβει πραγματικά αυτή η πραγματικότητα, γιατί υπάρχει ένα σημείο σημαντικό, ότι ζω τα ελληνικά μέσα ενημέρωσης εδώ και περίπου τρεις δεκαετίες, δηλαδή βιοπορίζομαι 27 χρόνια, ως δημοσιογράφος, σε τηλεοπτικούς σταθμούς, σε ραδιόφωνα, εφημερίδες, 7 χρόνια υπεύθυνος σπουδών σε ιδιωτικά ΙΕΚ στον τομέα της δημοσιογραφίας. Ποτέ μου, στα 48 μου χρόνια, δεν περίμενα ότι η ελληνική δημοσιογραφία θα είχε τέτοια σχέση εξάρτησης με την εξουσία. Δεν το περίμενα ποτέ. Έχουμε δει πολλά έργα, τέτοιο πράγμα δεν το έχουμε ξαναδεί. Τα ελληνικά συστημικά μέσα ενημέρωσης, γιατί μόνο αυτά σας ενδιαφέρουν, είναι αυτά που σας υπακούν πιστά.

Επειδή οι χάρτες, κύριε Υπουργέ, είναι της μόδας, μάς δείχνετε χάρτες διάφορους, αρέσκεστε να έρχεστε στη Βουλή και να κουνάτε το δάχτυλο, γιατί η χώρα μας αποτυπώνεται με πράσινο χρώμα, με πορτοκαλί χρώμα, σε σχέση πάντα με τις υπόλοιπες χώρες της Ευρώπης, σχετικά με τον ιό, έφερα και εγώ ένα χάρτη σήμερα. Θα σας τον δώσω, θα τον καταθέσω και στα πρακτικά, να τον μελετήσετε και επειδή είστε και παρά τω Πρωθυπουργώ να τον δείξετε και στον κ. Μητσοτάκη και επειδή είστε και νέος άνθρωπος να κάνετε έργο εκεί που είστε και να σας απασχολήσει ο χάρτης αυτός.

Μόνο που η Ελλάδα εδώ, στο χάρτη που έφερα εγώ σήμερα, δεν είναι ούτε πράσινη ούτε πορτοκαλί, είναι κατακόκκινη, πάρα πολύ κόκκινη και δυστυχώς, ο χάρτης αυτός έχει να κάνει με την ελευθερία του τύπου στην Ευρώπη το 2020, φρέσκα πράγματα, το 2020. Είμαστε λοιπόν, ανάμεσα στις τελευταίες χώρες της Ευρωπαϊκής Ένωσης σε ό,τι την ελευθερία του τύπου σύμφωνα με το δείκτη των Δημοσιογράφων χωρίς Σύνορα. Η Ελλάδα κατατάσσεται στην 24η θέση, από τις 27 ευρωπαϊκές χώρες, ξεπερνάμε τη Μάλτα, την Ουγγαρία και τη Βουλγαρία, έχει ενδιαφέρον να το δείτε. Πώς να μην είμαστε σε αυτή τη θέση, όταν στην Ελλάδα οι μεγαλύτερες επιχειρήσεις ενημέρωσης είναι στα χέρια μεγάλων οικονομικών ομίλων, που βρίσκονται σε συνεχή συναλλαγή με κρατικούς μηχανισμούς. Το λέω ευγενικά για να μην πω ότι οι μεγαλοκαναλάρχες και οι μεγαλοεκδότες είναι μπουκωμένοι με κρατικό χρήμα. Δεν θα το πω έτσι, το είπα ευγενικά λίγο πιο πριν. Τι γίνεται, λοιπόν, όταν υπάρχει αυτή η σχέση υποτέλειας; Να μας απασχολήσει λίγο αυτό. Θα σας πω τι γίνεται, νοθεύεται η ενημέρωση, άρα και η δημοκρατία, υπονομεύεται η αμερόληπτη ενημέρωση, η έρευνα κάνει τα στραβά μάτια και η δημοσιογραφική δεοντολογία πάει περίπατο. Τόσο απλά.

Αφήστε, δε κύριε Υπουργέ, τα non paper. Αυτό είχε κυκλοφορήσει πριν κάποιους μήνες αν θυμάστε, το είχε στείλει η Κυβέρνηση της Νέας Δημοκρατίας, όχι ότι δεν γίνεται και με τις υπόλοιπες κυβερνήσεις, πάντα γίνεται αυτό, δυστυχώς τα δημοσιογραφικά γραφεία λειτουργούν με non paper. «Πέραν των προφανών ειδήσεων δίνουμε μεγάλη έμφαση στη συνέντευξη του Τσιόδρα κ.λπ, δίνουμε ξεχωριστή έμφαση σε αυτό, διότι την ώρα της μεγάλης εκστρατείας στην Ελλάδα και την Ευρώπη το γεγονός ότι επιλέγουν να στοχοποιήσουν επιστήμονες, είναι απαράδεκτο». Non paper.

Αυτά, ξαναλέω, επειδή είστε νέος άνθρωπος και πρεσβεύετε μια άλλη γενιά και έχετε μια πολύ μεγάλη θέση ευθύνης παρά τω Πρωθυπουργώ, να σας απασχολήσουν για να προχωρήσουμε και με τα νομοσχέδια.

Η σημερινή κατάσταση που ζούμε με τα μέσα ενημέρωσης ρίζωσε όλα τα προηγούμενα χρόνια και επί ΣΥΡΙΖΑ και ευδοκιμεί φυσικά με τη Νέα Δημοκρατία,, γιατί έχει το κράτος συνέχεια, το έχετε πει εσείς πάρα πολλές φορές. Γονατίσατε και οι δυο, τα μεγάλα κόμματα, μπροστά στα κανάλια για να ελέγξετε και για να τους ελέγξετε τους δώσατε γη και ύδωρ. Και ο ΣΥΡΙΖΑ, απλά ήταν λίγο πιο ερασιτέχνες αυτοί, πήγαν να τα ελέγξουν. Θυμάστε με τις άδειες, ακόμα τρέχουμε, θα βγουν και άλλα στη φόρα, απλά είναι πιο ερασιτέχνες, εσείς είστε πιο επαγγελματίες, πιο professional, γιατί έχετε εμπειρία μεγαλύτερη. Δώσατε γη και ύδωρ με τον πιο προκλητικό τρόπο, με την επιλεκτική διανομή χρήματος και τη λογική των εξυπηρετήσεων.

Αυτό κάνατε και φέρνετε τώρα ένα νομοσχέδιο να εναρμονιστούμε με την ευρωπαϊκή ένωση. Δηλαδή, έχετε ιδέα το χάος που χωρίζει τα ελληνικά μέσα ενημέρωσης από τους ευρωπαϊκούς ειδησεογραφικούς κολοσσούς. Τι σχέση έχουν τώρα τα ελληνικά media, πώς μπορούν να σταθούν, το λέω με λύπη, γιατί είναι ο χώρος μου, δίπλα στο BBC, το REUTERS, το TV5, τη DEUTSHE WELLE. Δηλαδή εάν ο ΣΚΑΙ, ο ALPHA, το MEGA και τα υπόλοιπα αυτά παιδιά, βλέπουν τους ευρωπαίους τους συναδέλφους τους με τα κυάλια, τι να πούμε για τα περιφερειακά κανάλια τώρα, που για να πάρουν μια ιδέα πρέπει να χρησιμοποιήσουν τηλεσκόπιο της NASA να δουν πού είναι τα υπόλοιπα κανάλια. Για ποια εναρμόνιση, λοιπόν, μιλάμε.

Με το νομοσχέδιό σας δεν θέλετε να εναρμονίσετε τα ελληνικά με τα ευρωπαϊκά μέσα ενημέρωσης, θέλετε να «κλείσετε το μάτι» στα συστημικά μέσα ενημέρωσης. Το είχα πει και στον κ. Πέτσα, θα μείνει στην ιστορία. Έμειναν κάποιοι Υπουργοί ξέρετε με διάφορους νόμους, λέγαμε νόμος Βενιζέλου, νόμος Κατρούγκαλου, νόμος Ορφανού, υπάρχει και η λίστα Πέτσα. Έμεινε αυτό, είναι η λίστα Πέτσα, θα μείνει, δεν πρόκειται να το ξεχάσει κανείς αυτό.

Θέλετε να σβήσετε από το χάρτη τα περισσότερα περιφερειακά μέσα ενημέρωσης, κόβοντας βίαια το μοναδικό έσοδο που τα καθιστά βιώσιμα, που δεν είναι άλλο από τις τηλεπωλήσεις. Έτσι προσπαθούν να βγάλουν ένα μεροκάματο. Ξέρετε πόσες ελληνικές οικογένειες βγάζουν ψωμί από αυτή την ιστορία. Σας ενδιαφέρει τι θα συμβεί σε αυτούς τους ανθρώπους, αν στερήσετε από τις επιχειρήσεις το μοναδικό έσοδό τους; Γιατί θέλετε να το κόψετε δηλαδή, σας χαλάνε την αισθητική; Κόπτεστε για την ποιότητα του τηλεοπτικού προγράμματος;

Εγώ λέω ότι ενδιαφέρεστε για την ποιότητα του τηλεοπτικού προϊόντος. Αν λοιπόν ενδιαφέρεστε, τότε είστε υποκριτές, γιατί αν σας ενδιέφερε η ποιότητα της ελληνικής τηλεόρασης δεν θα επιτρέπατε να παίζουν στο prime time προγράμματα που προσβάλουν τις γυναίκες, που προωθούν ομοφυλικά πρότυπα, που προσβάλλουν τα ιερά και τα όσια της πατρίδας στο όνομα της σάτιρας, που προπαγανδίζουν ακόμα και υπέρ κυβερνητικών αποφάσεων, που θέτουν σε κίνδυνο την ίδια τη χώρα, φυτεύουν ρεπορτάζ, μπολιάζουν το μυαλό των Ελλήνων με τα φιλομεταναστευτικά δακρύβρεχτα ρεπορτάζ που βλέπουμε και προωθείτε έτσι την ισλαμική μετάλλαξη και τον εποικισμό της χώρας, επιτρέπετε την αναμετάδοση χωρίς φίλτρα της τουρκικής προπαγάνδας, το βλέπουμε κάθε μέρα στα δελτία και προετοιμάζετε το έδαφος για το εθνικό έγκλημα της Χάγης.

Αυτά γίνονται στα κανάλια και τις ειδήσεις κάθε μέρα και τα παπαγαλάκια φυσικά τριβελίζουν το μυαλό των τηλεθεατών, κάνοντας πλύση εγκεφάλου για την υποχρεωτικότητα του εμβολίου και ότι είναι δήθεν προαιρετικό, εκτός αν ο σκοπός σας είναι άλλος.

Υπάρχει άραγε διαφορά ανάμεσα στο μήνυμα τηλεπώλησης και την εκπομπή τηλεπώλησης, τουλάχιστον είναι ύποπτος ο διαχωρισμός.

Τι θέλετε να πείτε, όταν μιλάτε για απαγόρευση μετάδοσης τηλεοπτικών διαφημίσεων, μηνυμάτων και χρονοθυρίδων τηλεπώλησης από τις 6 το πρωί ως τη μία την επόμενη ημέρα. Οδηγεί στην άμεση κατάργηση τους. Τι είναι αυτό ακριβώς.

Θα τα πούμε κατ’ άρθρον, όταν έρθει η σειρά μας τη Δευτέρα, αλλά ούτε λίγο, ούτε πολύ, αγαπητέ κύριε Υπουργέ, το νομοσχέδιο που φέρνετε είναι ένα πραγματικό ρεσιτάλ, μαεστρία, ευνοϊκών, φωτογραφικών, χαριστικών και αδιαφανών ρυθμίσεων για τους εκλεκτούς της Κυβέρνησής σας. Κερδισμένα βγαίνουν κυρίως τα μεγάλα μέσα ενημέρωσης, σε μικρότερο βαθμό η Ε.Ρ.Τ. και φυσικά το χαϊδεμένο σας Ε.Σ.Ρ. και μετά τα περιφερειακά κανάλια.

Και μιας και αναφέρθηκα στο Ε.Σ.Ρ., στο κεφάλαιο Θ΄ αναφέρεστε στην αρμοδιότητα του Εθνικού Συμβουλίου Ραδιοτηλεόρασης. Μιλάτε για αρμοδιότητες σε μία Ανεξάρτητη Αρχή που από μόνη της, κύριε Λιβάνιε, έχει παραδεχτεί την ανικανότητά της. Ο Πρόεδρος του Ε.Σ.Ρ. ήρθε εδώ στην Επιτροπή Θεσμών και Διαφάνειας και είπε ότι «εμείς δεν μπορούμε να λειτουργήσουμε. Δεν έχω εξοπλισμό, δεν έχω προσωπικό και δεν μπορώ να κάνω τη δουλειά μου». Αυτοί όμως πληρώνονται κανονικά, αδρά κάθε μήνα. Παραδέχονται ενώπιον της εθνικής αντιπροσωπείας ότι δεν μπορούν να κάνουν τη δουλειά τους. Παραδέχονται λοιπόν, την ανικανότητά τους και εμείς τους δίνουμε αρμοδιότητες.

Να ξεκαθαρίσουμε κάτι. Εμείς είμαστε κατά των Ανεξάρτητων Αρχών, το έχουμε πει 100 φορές. Εδώ όμως το προβλέπει το Σύνταγμα, δεν μπορούμε να το παρακάμψουμε. Πρώτον αυτό.

Δεύτερον, το άρθρο λέει ότι μπορεί να λαμβάνει υπόψη του τους κώδικες που αναφέρονται, αλλά στη συνέχεια λέει ότι θα επιβάλλει διοικητικές κυρώσεις αν δεν τηρούνται. Δεν «βγάζει» λογική αυτό.

Τρίτον, μεταξύ της πολυφωνίας - είναι για γέλια τώρα ο όρος «πολυφωνία», μιλά για πολυφωνία στην Ελλάδα - και της προστασίας των καταναλωτών, είναι άγνωστο επίσης για το Ε.Σ.Ρ. αυτό, εκείνο που σκοπεύετε είναι η πολιτισμική πολυμορφία, δηλαδή η προστασία των παράνομων μεταναστών για τη διάλυση του εθνικού κράτους και να σταθώ λίγο στο άρθρο 42.

Το άρθρο αυτό είναι πραγματικά «σκάνδαλο». Στην ουσία χαρίζει τις άδειες των καναλιών «τζάμπα» στους καναλάρχες. Τους δίνει την δυνατότητα να καταβάλουν το υπολειπόμενο ποσό για τις άδειες που καλούνται να πληρώσουν σε ογδόντα τέσσερις μηνιαίες δόσεις. Ακούστε: Όταν σας είπαμε «θα δώσετε δόσεις» είπαμε για τον κόσμο, δεν είπαμε για τα κανάλια. Ογδόντα τέσσερις δόσεις, αυτή την στιγμή, για τον «κοσμάκη» κάντε δόσεις να πληρώσει τα χρέη του και όχι για τους καναλάρχες.

Είναι πραγματικά προκλητική η πολιτική επιλογή να εισάγει η Κυβέρνηση αυτές τις ρυθμίσεις και είναι ξέρετε και αυτό το «ρημάδι» το timing στη ζωή μας. Τα έλεγα και προχθές εδώ που συζητούσαμε, που φέραμε κάτι Συμβάσεις για τη Μποτσουάνα, την Γκάνα και τα λοιπά, είναι το timing, δηλαδή, «έξω γίνεται η καταστροφή του Δράμαλη» και εμείς τώρα εδώ. Νομοθετείτε φωτογραφικά σε μια χρονική συγκυρία, κύριε Υπουργέ που υπάρχουν Έλληνες και δεν θα «λαϊκίσω», είναι η αλήθεια «που κλαίνε από την πείνα», το ξέρετε. Επιχειρηματίες που ασφυκτιούν οικονομικά, που υπάρχουν οι 300.000 συνταξιούχοι, οι πατεράδες μας και οι παππούδες μας που περιμένουν να πάρουν τα δεδουλευμένα τους, που δούλεψαν τίμια. Το μέλλον αυτών των ανθρώπων, σε αντίθεση με το μέλλον των φίλων σας που «διαφεντεύουν» εσάς και τα μέσα ενημέρωσης φαντάζει «μαύρο». Αυτό όμως δε σας εμποδίζει να κάνετε επιπλέον «δωράκια» στα μέσα μαζικής ενημέρωσης.

Για εμάς και για κάθε λογικό άνθρωπο, το λέω όχι για την Ελληνική Λύση, αυτά τα τρεισήμισι εκατομμύρια ευρώ, τρεισήμισι εκατομμύρια ευρώ που με αυτό το σχέδιο νόμου ουσιαστικά τα χαρίζετε στα μεγάλα κανάλια, αλλά και οι παράλογες ευνοϊκές ρυθμίσεις, όπως είπα για την αποπληρωμή των τελών των αδειών τους, των εργοδοτικών ασφαλιστικών οφειλών τους, είναι ένα ακόμα σκάνδαλο που φέρει την υπογραφή της Κυβέρνησής σας.

Το νομοθέτημά σας «ανάβει το πράσινο φως» στην πλήρη απελευθέρωση των συναλλαγών στα μέσα μαζικής ενημέρωσης με κατάργηση, πλήρη κατάργηση προστατευτικών και ελεγκτικών διατάξεων.

Επί της ουσίας «κλείνετε το μάτι» σε ένα «ατελείωτο πάρτι» μαύρου χρήματος. Ανοίγετε ένα παράθυρο τώρα εδώ για αυξήσεις στις απολαβές του προσωπικού των Επιτροπών μέσω Ε.Σ.Ρ. καθώς και των στελεχών της Ε.Ρ.Τ.. Για παράδειγμα, πώς πιστεύετε - είστε άνθρωπος της κοινωνίας - ότι θα αισθανθούν οι υπάλληλοι του τουρισμού που έχουν εξαθλιωθεί οικονομικά όταν μάθουν ότι με αυτό το σχέδιο νόμου δίνεται η εξίσωση των απολαβών των Προέδρων της Ε.Ρ.Τ και του ΑΠΕ με τις απολαβές του Προέδρου του Αρείου Πάγου; Δηλαδή ο Πρόεδρος του ΑΠΕ και της Ε.Ρ.Τ., θα παίρνει τα ίδια χρήματα που παίρνει ο Πρόεδρος του Αρείου Πάγου. Είναι απαράδεκτο το ανεξέλεγκτο και ανεύθυνο Ε.Σ.Ρ. να καθορίζει το ίδιο τις αμοιβές των μελών των Επιτροπών.

Επίσης, για την Ελληνική Λύση είναι ξεκάθαρο το εξής. Οι αμοιβές των διευθυντικών στελεχών της Ε.Ρ.Τ. πρέπει να καθορίζονται από τη Βουλή και όχι από τον Υπουργό, από τη Βουλή και αυτή είναι και η λογική μας για τις Ανεξάρτητες Αρχές που καλείται το κράτος και ο Έλληνας πολίτης να πληρώνει ετησίως, κύριε Υπουργέ, 400 έως 600 εκατομμύρια ευρώ για τη μισθοδοσία των 32 Ανεξάρτητων Αρχών που έχει η χώρα μας, είναι μία δουλειά που έπρεπε να την κάνουμε εμείς, οι Βουλευτές, η Βουλή, τα κόμματα, εμείς θα έπρεπε να ελέγχουμε και να συντονίζουμε το κράτος, όχι οι Ανεξάρτητες Αρχές, άλλο τις πέντε Ανεξάρτητες Αρχές, οι οποίες προβλέπει το Σύνταγμα, οι άλλες 27; Για ποιο λόγο; Να 400 έως 600 εκατομμύρια να τα «ρίξεις» στην εστίαση, να τα «ρίξεις» στον ιδιωτικό τομέα, να τα «ρίξεις» στους συνταξιούχους, και στην τελική ανάλυση από πού θα βρεθούν τα χρήματα αυτά, πείτε μας από που θα βρεθούν; Tα λεφτά αυτά από που θα βρεθούν; Από τους Έλληνες πολίτες που αδυνατούν να πληρώσουν για παράδειγμα, τους λογαριασμούς τους; Και τους «έχουν πάρει στο κατόπι» οι εισπρακτικές εταιρείες; Αυτοί οι άνθρωποι θα κληθούν να πληρώσουν τις αυξήσεις αυτές; Γι’ αυτό δεν «κουρεύετε» τα τέλη κυκλοφορίας που σας το λέμε; Γιατί δεν έχετε λεφτά; Βρείτε λεφτά και «κόψτε» τα τέλη κυκλοφορίας. «Κόψτε» τα, τέσσερις-πέντε μήνες να μην κυκλοφορούν έξω ο κόσμος. Όσοι είναι σε αναστολή δεν θα πληρώσουν τέλη κυκλοφορίας.

Πρέπει να μας πείτε πως σκοπεύετε να πληρώσετε αυτές τις αυξήσεις;

Οι πολιτικοί στόχοι του νομοσχεδίου είναι σαφείς. Είναι μια ξεκάθαρη δωρεά της Κυβέρνησης προς τα κανάλια και τους εκδότες, όχι φυσικά γιατί ενδιαφέρεστε για την ενημέρωση του κόσμου ή για την ενίσχυση των συνταξιούχων κ.λπ.. Αυτό που σας ενδιαφέρει εσάς και έχει πολύ μεγάλη αξία είναι η πληροφόρηση-προπαγάνδα υπέρ της αρχηγίας του κυρίου Μητσοτάκη, του Πρωθυπουργού, της Κυβέρνησης, των στελεχών, των Υπουργών «και πάει λέγοντας». Κρίμα να διατίθεται «αδίστακτα» τόσο πολύ δημόσιο χρήμα για να φιλοτεχνείται η εικόνα του «τρανού» ηγέτη και Πρωθυπουργού.

Και κλείνω λέγοντας ότι πραγματικά με πολύ καλή διάθεση θέλαμε να το δούμε το νομοσχέδιο, αλλά μόνο ως πρόκληση μπορούμε να εκλάβουμε το σχέδιο νόμου στην πρώτη μας τουλάχιστον τοποθέτηση επί της αρχής.

Επαναλαμβάνω, θα καταθέσω στα πρακτικά, κύριε Πρόεδρε την έρευνα για την ελευθερία του τύπου στην Ευρωπαϊκή Ένωση όπου δυστυχώς, η Ελλάδα «φιγουράρει» τρίτη από το τέλος.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να ενημερώσω ότι στους φορείς θα κληθεί τελικώς και το Κέντρο Κινηματογράφου πιστεύοντας ότι θα συμβάλει στην ουσιαστικότερη συζήτηση που θα έχουμε την Δευτέρα.

Τον λόγο έχει η Ειδική Αγορήτρια του ΜέΡΑ25, κυρία Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ(Ειδική Αγορήτρια του ΜέΡΑ25):** Κύριε Πρόεδρε, κύριε Υπουργέ, κυρίες και κύριοι συνάδελφοι. Νομοσχέδιο που αφορά θέματα ενημέρωσης και επικοινωνίας και εισηγείται ο αρμόδιος παρά τω Πρωθυπουργώ Υφυπουργός. Νομοσχέδιο που αποτελείται από 54 άρθρα τα οποία χωρίζονται σε δύο μέρη.

Το πρώτο έχει να κάνει με την ενσωμάτωση Κοινοτικής Οδηγίας, ενώ το δεύτερο περιλαμβάνει τις λοιπές διατάξεις.

Με δεδομένο πως θα έχουμε αρκετό χρόνο να σταθούμε στα σημεία στις επόμενες συνεδριάσεις της Επιτροπής μας, σήμερα θα κάνω μία αναφορά σε ορισμένα μόνο από αυτά, αλλά θα επικεντρωθώ στην γενικότερη εικόνα που δημιουργεί ως νομοθετική πρωτοβουλία.

Η Οδηγία λοιπόν, που απαρτίζει το πρώτο μέρος και έρχεται να ενσωματώσει το υπό συζήτηση νομοθέτημα, αφορά τις υπηρεσίες οπτικοακουστικών μέσων και αποτελείται από 11 κεφάλαια και 36 άρθρα.

Σκοπός είναι η εναρμόνιση της εθνικής νομοθεσίας για τον συντονισμό ορισμένων νομοθετικών, κανονιστικών και διοικητικών διατάξεων των κρατών - μελών σχετικά με την παροχή υπηρεσιών οπτικοακουστικών μέσων.

Επιχειρείται θεωρητικά μία κανονικοποίηση του τηλεοπτικού πεδίου στα πλαίσια των διαφημίσεων και την προστασία ομάδων, όπως οι ανήλικοι καταναλωτές, οπτικοακουστικών υπηρεσιών.

Καθορίζονται οι όροι και οι προϋποθέσεις λήψης αλλά και αναμετάδοσης υπηρεσιών αυτού του τύπου στη χώρα μας όπως και αυτή της δικαιοδοσίας παρόχων αντίστοιχων υπηρεσιών εγκατεστημένων σε άλλα κράτη.

Επιχειρείται επίσης η ρύθμιση ενός άναρχου τοπίου - που όλοι γνωρίζουμε πως υφίσταται - των τηλεοπτικών και εν γένει των οπτικοακουστικών υπηρεσιών στον εμπορικό και διαφημιστικό τομέα, καθώς κυρίως ρυθμίζονται διαφημιστικά ζητήματα, αφήνοντας φυσικά το πολιτικό απέξω.

Μένει χωρίς καμία αμφιβολία να δούμε πως τελικά θα έρθει να εφαρμοστεί πρακτικά μετά την ενσωμάτωση της η Οδηγία, ώστε να έχουμε πραγματική βελτίωση των υπηρεσιών και δυστυχώς, να ξεκινήσουν να εξαλείφονται τα «κακώς κείμενα» που χρήζουν εξάλειψης και είναι αρκετά.

Σε γενικές γραμμές, περνώντας τώρα στο δεύτερο μέρος, μπορούμε να πούμε ότι αποτελεί ένα «πακέτο» ρυθμίσεων το οποίο με εξαίρεση ορισμένες διορθωτικές διευθετήσεις κυρίως λόγω αντιδράσεων γι’ αυτό βλέπουμε και αλλαγές από την αρχική μορφή του νομοσχεδίου, μπορεί όμως κάλλιστα, να χαρακτηριστεί ως το πλέον επίσημο «δώρο» της Κυβέρνησης προς τα τηλεοπτικά μέσα μαζικής επικοινωνίας, μέσα που τη στηρίζουν ασμένως καλύπτοντας τη σκανδαλώδη διαχείριση, όχι μόνο της πανδημίας, αλλά και όλου του τρόπου που έχει διαχειριστεί την εξουσία τους 18 -19 τελευταίους μήνες.

Σε ότι αφορά τόσο την δημόσια υγεία και το κομμάτι της πανδημίας, αλλά και γενικότερα της οικονομίας. Επιπλέον δεν μπορεί κανείς και να θέλει να παραβλέψει πως εμπεριέχει μια σειρά ρουσφετολογικών – επιτρέψτε μου να πω – διευθετήσεων προς το Ε.Σ.Ρ., την Ε.Ρ.Τ. και το ΑΠΕ.

Ας ξεκινήσουμε από την Ε.Ρ.Τ.. Στο άρθρο 45 προβλέπεται πλήρης απελευθέρωση των αποδοχών των επικεφαλής της και του ΑΠΕ καθώς και αυξημένα μισθολόγια για στελέχη της Ε.Ρ.Τ.. Απελευθερώνονται από κάθε περιορισμό της υφιστάμενης νομοθεσίας οι αποδοχές τόσο του Προέδρου όσο και του Διευθύνοντος Συμβούλου της Ε.Ρ.Τ. καθώς και του Πρόεδρου του ΑΠΕ. Για την Ε.Ρ.Τ., οι αποδοχές προσώπων που ασκούν διοίκηση, διεύθυνση, σχεδιάζουν ή είναι ειδικά στελέχη με εξειδικευμένες γνώσεις το μισθολόγιο τους κατά παρέκκλιση κάθε κείμενης διάταξης θα καθορίζεται με Κοινή Υπουργική Απόφαση. Επίσης, αν περάσουμε στα του Ε.Σ.Ρ. ορίζεται ότι το ίδιο το Συμβούλιο θα έχει πλέον τη δυνατότητα με δική του απόφαση να καθορίζει το ύψος των πρόσθετων αμοιβών που θα λάβουν τα μέλη των πάσης φύσεως Επιτροπών και ομάδων εργασίας που το ίδιο θα συγκροτήσει.

Με άλλα λόγια, σε μία περίοδο όπου τεράστιος αριθμός συμπολιτών μας περιμένει να περάσει τον ενάμιση μήνα περίπου που αντιστοιχεί με τα 534 ευρώ του ποσού της αναστολής, έχουμε την Κυβέρνηση να δίνει τη δυνατότητα για υψηλές επιπλέον απολαβές χωρίς κανέναν απολύτως έλεγχο, γεγονός που όχι μόνο δεν προμηνύει τίποτα θετικό αλλά είναι εξόχως προκλητικό και δείχνει ακριβώς τη στόχευση της Κυβέρνησης, τον καθολικό της στόχο να έχει ικανοποιημένα τα δικά της παιδιά, αδιαφορώντας για τους πολίτες που πεινάνε, που βλέπουν τις επιχειρήσεις τους να παραμένουν κλειστές και να ξέρουμε ότι δεν θα μπορέσουν να τους ανοίξουν ούτε όταν θα τους δοθεί το πράσινο φως από τους ειδικούς και κλείνοντας τα μάτια σε μεγάλες κατηγορίες συμπολιτών μας που πραγματικά παλεύουν για να μπορέσουν με τα χρήματα της αναστολής που λαμβάνουν κάθε μήνα, να ανταπεξέλθουν στις υποχρεώσεις και να στηρίξουν την οικογένειά τους.

Κυρίες και κύριοι συνάδελφοι προχωρώντας, δυστυχώς έχουμε δει πάρα πολλά παραδείγματα, θα σταθώ στα παραδείγματα εκπομπών που το Ε.Σ.Ρ. είτε ξέχασε να αντιδράσει εγκαίρως είτε όταν το έκανε, το έκανε με τεράστια καθυστέρηση, με όλα τα αρνητικά αποτελέσματα που μπορεί να έχει μία τέτοιου είδους καθυστέρηση για τους πολίτες, αλλά θετικά για τα κανάλια, που ενώ έχουν υποπέσει σε παραπτώματα, δεν βλέπουμε καμία τιμωρία. Επιπλέον, το έθιξαν και άλλοι συνάδελφοι, βλέπουμε να μην υπάρχει καμία αντίδραση στον συστημικό αποκλεισμό κοινοβουλευτικών κομμάτων, όπως είναι όχι μόνο το Μερα25, αλλά και το ΜεΡΑ25 πέρα από τα συστημικά μέσα ολιγαρχικών συμφερόντων ακόμη και από την κρατική τηλεόραση με το Εθνικό Συμβούλιο Ραδιοτηλεόρασης να σφυρίζει αδιάφορα. Μάλιστα, πριν λίγους μήνες τον περασμένο Οκτώβριο, ως κοινοβουλευτική ομάδα, με αφορμή το γεγονός πως το Ε.Σ.Ρ. δεν είχε υποβάλει εκθέσεις πεπραγμένων για το 2018 και το 2019 με τελευταία δημοσιευμένη έκθεση πολιτικής πολυφωνίας να αφορά το 2018, κάτι που σήμαινε δύο πράγματα. Το πρώτο προφανώς το Ε.Σ.Ρ. δεν μπορεί να επιτελέσει το Συνταγματικά κατοχυρωμένο ρόλο του ή το δεύτερο δεν λογοδοτεί, δεν αναφέρεται ως οφείλει στη Βουλή. Με αυτή λοιπόν, τη αφορμή καταθέσαμε επιστολή ως κοινοβουλευτική ομάδα προς τον Πρόεδρο της Βουλής ζητώντας του να αναλάβει τις απαραίτητες πρωτοβουλίες ώστε το Εθνικό Συμβούλιο Ραδιοτηλεόρασης να ενημερώσει ως οφείλει τη Βουλή για τα πεπραγμένα του και να εκπληρώσει επιτέλους τη Συνταγματική πρόνοια για αντικειμενική και με ίσους όρους μετάδοση πληροφοριών και ειδήσεων.

Λίγους μήνες μετά το Δεκέμβρη όταν παρουσιάστηκε σε συνεδρίαση της αρμόδιας Επιτροπής Θεσμών και Διαφάνειας ο Πρόεδρος του Ε.Σ.Ρ., απέδειξε περίτρανα πως δεν μπορεί να επιτελέσει το έργο του καθώς η παρουσία του ήταν όχι μόνο αποκαρδιωτική, αλλά πραγματικά εξοργιστική για κάθε Έλληνα δημοκράτη, για κάθε άνθρωπο, για κάθε Έλληνα πολίτη που είναι υπέρ της πολυφωνίας. Δεν προσπάθησε δυστυχώς ούτε καν να δικαιολογήσει τα αδικαιολόγητα. Ποια είναι αυτά; Το γεγονός ότι η Κυβέρνηση καλύπτει το 65% περίπου του τηλεοπτικού χρόνου, αποδεικνύοντας με τη στάση που και τις πληροφορίες που κόμισε, αλλά και τον τρόπο που τις εξέφρασε πως το Εθνικό Ραδιοτηλεοπτικό Συμβούλιο έχει μετατραπεί και αυτό σε κακόγουστο πλυντήριο της άνευ προσχημάτων παντοκρατορίας της κυβερνητικής προπαγάνδας στα Μέσα Μαζικής Ενημέρωσης.

Δυστυχώς, όλοι θυμόμαστε και μπορούμε να ανατρέξουμε τα όσα επικαλέστηκε από τη νομολογία του ΣΤΕ για την έλλειψη σημασίας των ποσοτικών δεδομένων, τα οποία είναι εξόχως ανεδαφικά όταν μιλάμε για τόσο χαώδεις διαφορές, γι’ αυτό και τότε και εμείς ζητήσαμε την παραίτησή του. Δυστυχώς, το Ε.Σ.Ρ. έχει γίνει υποχείριο της κυβέρνησης, έχει αποτύχει να επιτελέσει τον ρόλο του και η σημερινή διάταξη στο νομοσχέδιο που συζητάμε δίνει τη δυνατότητα για υψηλές απολαβές σε μέλη, ομάδας εργασιών και Επιτροπών εντός του Ε.Σ.Ρ. αποτελεί το ευχαριστώ και το δώρο της Νέας Δημοκρατίας σε αυτό. Όμως δεν είναι ο μεγαλύτερος κερδισμένος ούτε η Ε.Ρ.Τ. ούτε το ΑΠΕ ούτε το Ε.Σ.Ρ., αυτοί θα πάρουν κάποια μικροδωράκια. Ο μεγαλύτερος κερδισμένος από το νομοθέτημα που ξεκινάμε να συζητάμε σήμερα είναι τα συστημικά κανάλια. Το μεγαλύτερο δώρο είναι αυτό που περιγράφει το άρθρο 42, το χάρισμα των υποχρεώσεών τους για τις άδειες που έχουν λάβει μετά το διαγωνισμό, με συνολικό τίμημα 35 εκατομμύρια ευρώ καθένας ή 3,5 εκατομμύρια το χρόνο, όπως αυτό τελικά διαμορφώθηκε χάρις του νόμου του κυρίου Παππά και του ΣΥΡΙΖΑ πήγαν στα δέκα χρόνια οι δόσεις.

Σύμφωνα τώρα με τα προβλεπόμενα η ετήσια δόση της άδειας του 2020, από 3.5 εκατομμύρια ευρώ μπορεί να μειωθεί σε 50.000 ευρώ, στην περίπτωση που το κανάλι βεβαιώσει επενδύσεις σε πρόγραμμα, τεχνολογικό εξοπλισμό και υποδομές ύψους 3.45 εκατομμυρίων ευρώ εντός του έτους. Έχουμε δηλαδή, ούτε λίγο ούτε πολύ μία έκπτωση σχεδόν 100%, για να ακριβολογούμε 98.6%, άρα στην ουσία η ετήσια δόση για την άδεια δωρίζεται. Θα μου πείτε κύριες και κύριοι συνάδελφοι περίοδο εκπτώσεων διανύουμε, μάλλον πέρασε και στις τηλεοπτικές άδειες.

Για το 2021, τώρα, προβλέπεται ότι η εξόφληση του νέου ποσού των 3,5 εκατομμυρίων ευρώ θα αρχίσει να καταβάλλεται από τον Οκτώβριο και θα διαμορφώνεται σε 287 χιλιάδες μηνιαίως πλην του πρώτου μήνα που θα είναι πιο αυξημένο. Στο ίδιο ακριβώς λοιπόν, πλαίσιο των δώρων προς τα συστημικά κανάλια, το νομοσχέδιο προδιαγράφει και στοιχειοθετεί μία ευνοϊκή διάκριση υπέρ των έξι αδειούχων τηλεοπτικών σταθμών των εταιριών όσο και των μετόχων τους για πιθανή μελλοντική άδεια παροχής συνδρομητικών υπηρεσιών μέσω επίγειου συστήματος. Όπως συγκεκριμένα αναφέρεται η κατοχή αδείας παρόχου περιεχόμενου τηλεοπτικής εκπομπής αποτελεί κριτήριο ιδιαίτερης βαρύτητας που λαμβάνεται υπόψη κατά τη χορήγηση από το Ε.Σ.Ρ. άδειας παροχής συνδρομητικών τηλεοπτικών υπηρεσιών. Πραγματικά όμως καταλαβαίνουμε ότι η ανάγκη της Νέας Δημοκρατίας να πριμοδοτεί τα συστημικά μέσα έχει πλέον διογκωθεί τόσο πολύ που έχει φτάσει να μη μας προκαλεί καμία μα καμία εντύπωση, ειδικά όταν έχουμε δει και πρόσφατα τις δύο λίστες του κυρίου Πέτσα, λίστες με Μέσα Μαζικής Ενημέρωσης, αλλά και τα ποσά τους, ποσά που έλαβαν στο πλαίσιο της καμπάνιας κατά του κορονοϊού «μένουμε σπίτι».

Φυσικά συνεχίζουμε να ρωτάμε γιατί έπρεπε να λάβουν χρήματα οι σταθμοί όταν σύμφωνα με το άρθρο 20 παράγραφος 3 του 3592/2007 υποχρεούνται να μεταδίδουν δωρεάν μηνύματα κοινωνικού περιεχομένου, ιδίως για θέματα υγείας. Συνεχίζουμε να ρωτάμε με ποια κριτήρια έγινε η επιλογή, συνεχίζουμε να ρωτάμε για ποιο λόγο έγινε η επιλογή συγκεκριμένων μέσων και αποκλεισμός άλλων, με ποιο τρόπο έλαβαν τα Μέσα τα χρήματα αυτά; Αλλά πολύ φοβάμαι πως η βαθύτερη έρευνα θα μετακυλήσει, θα περάσει στον ιστορικό του μέλλοντος που με ιστορικό ενδιαφέρον θα έρθει να μελετήσει τη συγκεκριμένη περίοδο.

Για τώρα, το μόνο που μπορούμε να πούμε με βεβαιότητα είναι ότι ο λόγος ενίσχυσης των μέσων με 22 εκατομμύρια ευρώ δεν είναι άλλος παρά η κάλυψη της κακής διαχείρισης των οικονομικών και κοινωνικών πτυχών της πανδημίας από την Κυβέρνηση. Με υποδειγματικό ζήλο - και οφείλουμε όλοι να το αναγνωρίσουμε αυτό, γιατί όλοι το βλέπουμε - και δημιουργική έξαρση όλα τα κρατικοδίαιτα πλέον μέσα δεν δίστασαν να ωραιοποιήσουν τη ζοφερή επικρατούσα κατάσταση, να «κουνήσουν το δάκτυλο» σε ομάδες και κατηγορίες πολιτών στοχοποιώντας άλλες και να πλέξουν το εγκώμιο της Ν.Δ. και των κυβερνητικών χειρισμών.

Κύριε Υπουργέ, πραγματικά, οφείλω να σας συγχαρώ. Να σας συγχαρώ, γιατί ακολουθείτε με εξαιρετική επιτυχία τα βήματα του προκατόχου σας, του κυρίου Πέτσα, αφού μετά τις λίστες Πέτσα, θα έχουμε το νομοσχέδιο Λιβάνιου. Και μάλιστα - μπορώ να το πω με βεβαιότητα βλέποντας όλα όσα τους δίνει το νομοσχέδιό σας - το δικό σας πόνημα να έχει μεγαλύτερη αναγνώριση και τα μέσα που θα ευνοηθούν να είναι ακόμη περισσότερο φιλικά. Καθώς, δεν τους δίνετε μια απλή ενίσχυση που πήραν για να μεταδίδουν κάποια μηνύματα κοινωνικού περιεχομένου για την καμπάνια «Μένουμε Σπίτι», τους χαρίζετε τη φετινή δόση για την άδεια και του χρόνου βλέπουμε, καθώς είμαι σίγουρη ότι κάποιο τρόπο θα βρείτε κάποια τροπολογία θα έρθει, έτσι ώστε και του χρόνου να μην τους λείψει ένα «δωράκι».

Κυρίες και κύριοι συνάδελφοι της συμπολίτευσης, και κλείνω με αυτό, όσα «δώρα» και αν κάνετε στην ολιγαρχία, όσο και αν ελέγξετε μέχρι ασφυξίας τα δημόσια μέσα μαζικής ενημέρωσης προσπαθώντας να «στραγγαλίσετε» την πολυφωνία, όσο αδρανοποιημένο και αν κρατάτε το Ε.Σ.Ρ. ελέγχοντας το και δίνοντας τους επιπλέον αμοιβές, όσο κι αν εξαγοράσετε τα ιδιωτικά κανάλια, η προσπάθειά σας να κρατήσετε δεμένη, με απολυταρχικό τρόπο στο άρμα της παράταξής σας, την ενημέρωση, θα πέσει τελικά στο κενό, γιατί οι οικονομικές επιπτώσεις της πανδημίας τα λουκέτα, η ανεργία, η φτώχεια και το πέμπτο μνημόνιο που απεργάζεστε, δεν θα μπορούν να κρυφτούν, οι πολίτες θα αντιδράσουν και εσείς θα μείνετε στην πολιτική ιστορία της χώρας ως η παράταξη που έφερε τη σκληρότερη λιτότητα στην Ελλάδα καλυμμένη με το μανδύα της ενίσχυσης και των επενδύσεων.

Σας ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Δούνια Παναγιώτα, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Δελής Ιωάννης, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ολοκληρώθηκαν οι επί της αρχής τοποθετήσεις των Εισηγητών και των Ειδικών Αγορητών. Τώρα θα εισέλθουμε στον κατάλογο των Βουλευτών.

Τον λόγο έχει ο κ. Λαμπρόπουλος.

**ΙΩΑΝΝΗΣ ΛΑΜΠΡΟΠΟΥΛΟΣ:** Κύριε Υπουργέ, το πέρασμα σας από το Υπουργείο Εσωτερικών άφησε θετικό και επιτυχημένο έργο. Καλά λόγια μόνο.

Από την δικαίως αναβαθμισμένη θέση σας, θα σας προτείνω και πιστεύω ότι το έχετε στη σκέψη σας και η Κυβέρνηση στις προθέσεις της, να στηρίξουμε, να καταρτίσουμε ένα πρόγραμμα για στήριξη του επαρχιακού Τύπου, των μέσων ενημέρωσης της επαρχίας. Κι όταν λέμε «μέσα ενημέρωσης» τα πάντα: τηλεοράσεις, ραδιόφωνα, εφημερίδες ενημερωτικά site, ακόμη και τους φωτογράφους που τρέχουν για να πάρουν τη φωτογραφία που θα μας δώσει την είδηση.

Τα επαρχιακά μέσα ασχολούνται με τα τοπικά θέματα που δεν μπορεί ένα κανάλι πανελλαδικής εμβέλειας να καλύψει. Έχουν την ακροαματικότητα τους, ασχολούνται με τα τοπικά προβλήματα, ενημερώνουν τους πολίτες, παρακολουθούν τα τοπικά μέσα ενημέρωσης οι πολίτες, υπηρετούν την ενημέρωση, υπηρετούν τη δημοκρατία και απασχολούν πολλούς εργαζόμενους, πολλά νέα παιδιά, που τρέχουν και κυνηγούν το ρεπορτάζ με δυσκολίες. Αυτή την περίοδο, λοιπόν, τα επαρχιακά μέσα λόγω έλλειψης και διαφήμισης, αφού δεν λειτουργούν επιχειρήσεις, δεν λειτουργούν μαγαζιά δεν έχουν και τη διαφήμιση για να στηριχτούν. Οφείλουμε, λοιπόν, και πρέπει να τους στηρίξουμε. Αυτά τα μέτρα που έχει ήδη εξαγγείλει και που περιέχονται στο νομοσχέδιο είναι θετικά, μπορούμε, όμως και πρέπει, να κάνουμε περισσότερα να τους στηρίξουμε οικονομικά για να μπορέσουν και αυτοί να ανταποκριθούν, να μην βάλουν λουκέτο και να μην χαθούν θέσεις εργασίας.

Όσον αφορά τα άλλα που ακούστηκαν από τους Εισηγητές κάποιων κομμάτων, εγώ θα τους πω μόνο, ότι στη χώρα μας η δημοκρατία από τη μεταπολίτευση και μετά λειτουργεί και απολαμβάνουν οι Έλληνες ίσως την καλύτερη δημοκρατία στη νεότερη ιστορία μας. Η δημοκρατία δεν κινδυνεύει από το ότι να υιοθετήσουμε μια Οδηγία της Ε.Ε. ή να γίνει μία προσπάθεια εξυγίανσης του όλου συστήματος. Η δημοκρατία κινδυνεύει από τον λαϊκισμό και το ψεύδος. Κάτι γνωρίζετε εσείς και από τα δύο αυτά.

Θα έπρεπε, λοιπόν, κάποιοι να είναι περισσότερο προσεκτικοί, γιατί δεν έχουμε ξεχάσει πριν λίγα χρόνια κυβερνούσατε πριν ενάμιση χρόνο, και δεν ξεχνάμε και δεν ξεχνάει ο κόσμος και ο ελληνικός λαός το νόμο Παππά, για τον έλεγχο των μέσων ενημέρωσης που ακυρώθηκε από το Συμβούλιο Επικρατείας. Δεν ξεχνάμε το ΣΥΡΙΖΟκάναλο που θέλατε να στήσετε με τα βοσκοτόπια του κυρίου Καλογρίτσα.

Λοιπόν, λίγη αυτοκριτική, σύνεση και μετριοπάθεια. Προτάσεις; Εδώ θα συζητηθεί το νομοσχέδιο, προτάσεις μπορείτε να έχετε, πρέπει να έχετε και αν είναι θετικές πάντοτε εισακούονται από την Κυβέρνηση και υιοθετούνται.

Ευχαριστώ πολύ, κυρία Πρόεδρε.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Κυρίες και κύριοι συνάδελφοι, κύριε Υπουργέ, να σας ευχηθώ «καλή θητεία» στο νέο σας ρόλο.

Έχουμε μπροστά μας ένα νομοσχέδιο το οποίο αποτελείται από δύο μέρη: το πρώτο μέρος είναι μια ενσωμάτωση Οδηγίας για τα οπτικοακουστικά μέσα, στην οποία η κυβέρνηση του ΣΥΡΙΖΑ διαπραγματεύτηκε σε πανευρωπαϊκό επίπεδο, ούτως ώστε να υιοθετηθεί και να ρυθμιστεί ένα τοπίο το οποίο ήταν αρρύθμιστο και στο δεύτερο μέρος, έχουμε τη δεύτερη απόπειρα της κυβέρνησης Μητσοτάκη, να «πειράξει» το νόμο Παππά, κύριε συνάδελφε. Το νόμο Παππά «πειράζετε». Τον αντισυνταγματικό νόμο Παππά, που λέγατε νωρίτερα, για την αδειοδότηση των συχνοτήτων που η Ν.Δ. και άλλα κόμματα, αλλά και το ολιγαρχικό μιντιακό κλαμπ που πολέμησε λυσσαλέα.

Η πρώτη απόπειρα να «πειράξετε» το ν. 4339 - τον λεγόμενο νόμο Παππά - έγινε λίγο πριν από τα Χριστούγεννα, δια του κ. Πέτσα, προκάτοχό του κ. Λιβάνιου στο χαρτοφυλάκιό των ΜΜΕ, που έβγαλε στην διαβούλευση ένα πάρα πολύ «άγαρμπο» νομοσχέδιο φρανκενστάιν.

Αυτό που κατάφερε η Ν.Δ. με το προσχέδιο αυτό, του κ. Πέτσα, ήταν αποθέωση της ειρωνείας και ήταν ένα πρωτοφανές στα πολιτικά χρονικά γεγονός. Ποιο, δηλαδή; Συσπείρωσε όλους τους εργαζόμενους στα κανάλια, τα συνδικάτα και τις ενώσεις του Τύπου αλλά και ισχυρά συμφέροντα στους ιδιοκτήτες των media να υπερασπιστούν, τι άλλο; Το νόμο Παππά. Πρωτοφανές! Τους συσπείρωσε όλους να ζητήσουν την εφαρμογή του νόμου Παππά.

Μεγάλες απεργίες στα κανάλια για τις διατάξεις που υποστηρίξαμε και εμείς, ο ΣΥΡΙΖΑ-Προοδευτική Συμμαχία από τη μια και προειδοποιητικές βολές στους ομίλους Μαρινάκη και Αλαφούζου για φωτογραφική διάταξη υπέρ άλλου καναλάρχη.

Που οδήγησαν; Που βρισκόμαστε σήμερα; Τι έγινε;

Ο Γιώργος Πέτσας έφυγε νύχτα. Το νομοσχέδιο αποσύρθηκε. Και σήμερα, έρχεται με κολοσσιαίες υποχωρήσεις από τον κ. Λιβάνιο και την Κυβέρνηση της Ν.Δ. προς τα ζητήματα αιχμής, τόσο στον ελάχιστο αριθμό εργαζομένων πλήρους απασχόλησης στα κανάλια και στην ενίσχυση του τύπου και του Ε.Δ.Ο.Ε.Α.Π., που η Κυβέρνηση του ΣΥΡΙΖΑ έσωσε με διάταξη στη Βουλή που ψηφίστηκε από σύσσωμη την Αντιπολίτευση, εκτός από το Κ.Κ.Ε. που ψήφισε «παρών» τότε. Αλλά και την απαλοιφή της διάταξης που προκάλεσε ενδοολιγαρχικές κόντρες στους καναλάρχες, σχετικά με τις θεματικές άδειες πανελλαδικής εμβέλειας ενημερωτικού χαρακτήρα. Κολοσσιαίες υποχωρήσεις.

Εμείς, η Κυβέρνηση του ΣΥΡΙΖΑ ήταν αυτή που κατάφερε να βάλει τάξη στο τοπίο. Έβαλε για πρώτη φορά τα κανάλια στα 30 χρόνια λειτουργίας τους να πληρώσουν για πρώτη φορά για την κατοχή ενός δημόσιου αγαθού που είναι η συχνότητα.

Προστάτευσε τις θέσεις εργασίας και την ποιότητα του προγράμματος στα κανάλια ελεύθερης λήψης.

Και μία πάρα πολύ σκληρή μάχη την πληρώσαμε δυσβάσταχτα με πολιτικό κόστος, με την δημιουργία ενός «αντι-ΣΥΡΙΖΑ μετώπου», το οποίο διαμορφώθηκε τότε και στα media και κρατά ακόμα και σήμερα. Βλέπουμε απόνερα του να υπάρχει ακόμα και σήμερα.

Και έρχεστε τώρα να συμπληρώσετε τον αντισυνταγματικό νόμο Παππά, που είχε δήθεν καταπέσει. Αυτό που έχει καταπέσει κ. συνάδελφε και να το επαναλάβω άλλη μια φορά ήταν η πρώτη εφαρμογή του νόμου Παππά για την αδειοδότηση, γιατί δεν θέλατε να συσταθεί το Ε.Σ.Ρ., του οποίου η θητεία είχε λήξει και αναγκαστικά πέρασε η διαδικασία στη Γενική Γραμματεία Ενημέρωσης και Επικοινωνίας να κάνει τον διαγωνισμό για την πρώτη μόνο φορά. Αυτό έπεσε.

Και όταν έπεσε στο ΣτΕ ο διαγωνισμός, τότε συμμορφωθήκατε εσείς να βάλετε τις προτάσεις στην Θεσμών και Διαφάνειας για να συσταθεί το Ε.Σ.Ρ. και έκανε το διαγωνισμό το Ε.Σ.Ρ., όπως προέβλεπε η αρχική έκδοση του νόμου Παππά.

Τι κάνετε, λοιπόν, στο νομοσχέδιο. Μειώνετε προφανώς τον αριθμό των εργαζομένων από το 400 στα 340. Δίνετε δυνατότητα ποσοστού έως και 15% σε μεταφερόμενους εργαζόμενους. Κάνετε όμως κάποιες παραχωρήσεις - βελτιώσεις σε σχέση με το νομοσχέδιο Πέτσα, γιατί αυτοί οι μεταφερόμενοι, οι 60 εργαζόμενοι, οι δυνάμει 60 εργαζόμενοι, θα αφορούν επιχειρήσεις συνδεδεμένες στην ίδια την εταιρεία που κατέχει το κανάλι την τηλεοπτική άδεια ή θα είναι πάροχοι προγράμματος όπου θα είναι και μέτοχος σε ένα ανεξάρτητο πρόγραμμα, σε μία ανεξάρτητη παραγωγή προγράμματος.

Άρα, λοιπόν, διασφαλίζετε και με αυτόν τον τρόπο ότι το κανάλι δεν θα είναι εντελώς άσχετο όπως ήταν με το νομοσχέδιο Πέτσα σε σχέση με το πού θα ανήκουν οι εργαζόμενοι.

Όμως, δεν παύει να είναι μια μείωση. Δεν παύει να είναι μια ελαστικοποίηση, οι μεταφερόμενοι εργαζόμενοι. Αλλάζετε ένα μείγμα προς όφελος των καναλαρχών. Σε αυτό απαντάει.

Στο ζήτημα, για τις οφειλές. Κοιτάξτε να δείτε, έρχεστε να ρυθμίσετε για την άδεια του 20 τα 3,5 εκατομμύρια που έπρεπε να πληρώσουν τα 6 κανάλια, 6 υπερθεματιστές, τους δίνετε τη δυνατότητα να δικαιολογήσουν δαπάνες σε πρόγραμμα εξοπλισμό και υποδομές για το 2020. Να δικαιολογήσουν τι ποσό; 3.450.000 και να πληρώσουν το υπόλοιπο 50άρι.

Να φανταστώ ή να βάλω ένα στοίχημα ότι όλοι θα πληρώσουν από 50; Όλοι θα τα δικαιολογήσουνε αυτά τα έξοδα.

Το πρόβλημα δεν είναι αυτό. Θα μπορούσα να κατανοήσω σε μία καλοπροαίρετη κουβέντα και συζήτηση ότι θα έπρεπε οι επιχειρήσεις των μέσων ενημέρωσης να στηριχτούν για να διατηρηθούν οι θέσεις εργασίας. Δεν κάνατε όμως αυτό. Πρώτα - πρώτα δεν την στηρίξατε, το κάνατε αδιαφανώς με τις λίστες Πέτσα.

Προσέξτε, έχετε βοηθήσει κύριε Υπουργέ με το «Επενδύω στην Ελλάδα» και άλλες διατάξεις του κυρίου Γεωργιάδη να μπει στον αναπτυξιακό νόμο η αναβάθμιση του τεχνολογικού εξοπλισμού και των υποδομών. Πρώτη ενίσχυση από το κράτος στα κανάλια.

Δεύτερη ενίσχυση του κράτους στα κανάλια, αδιαφανώς από τη λίστα Πέτσα .

Και τρίτη ενίσχυση του κράτους από τα κανάλια και σωστά από το πάρα πολύ καλό εργαλείο χρηματοδοτικό που είναι το ΕΚΟΜΕ, για την παραγωγή οπτικοακουστικού περιεχομένου.

Άρα, λοιπόν, ακόμα και τα έξοδα από τα 3.450.000 που δίνετε τη δυνατότητα να δικαιολογήσει το κανάλι για το 2020, τα έχουν πάρει ως επί το πλείστον από κρατικό χρήμα. Αυτή είναι η πραγματικότητα.

Για τα υπόλοιπα χρόνια που θα πληρώσουν από το διαγωνισμό του νόμου Παππά, κυρίες και κύριοι συνάδελφοι, τα ρυθμίζετε απλά αντί για ετήσια μία δόση, το κάνετε μηνιαία.

Δεν ξέρω, δεν έχετε καλό παρελθόν, φαντάζομαι ότι όσο πάει και όσο έχετε αντικοινωνική πολιτική προχωρώντας εν πάση περιπτώσει μήνα με το μήνα, θα κάνετε κι άλλες τέτοιες ρυθμίσεις όπως η φετινή, θα τους δικαιολογήσετε αλλά έξοδα τότε για να μην πληρώσουνε και τα επόμενα. Αλλά δεν τα χαρίζετε όμως, αυτό είναι σημαντικό.

Σας είχαμε προειδοποιήσει ότι για το 2020 δεν φαινόταν από την ΠΝΠ του Πέτσα αν θα χαριστεί η δόση του 2020 και όντως χαρίζεται.

Έρχομαι τώρα και για τα μέτρα στήριξης του Ε.Δ.Ο.Ε.Α.Π.. Κοιτάξτε να δείτε, στον Ε.Δ.Ο.Ε.Α.Π. έχετε τα μέτρα στήριξης του τύπου που έχει ψηφίσει η Κυβέρνηση του ΣΥΡΙΖΑ. Δεν το έχετε εφαρμόσει 1,5 χρόνο τώρα, το κρατάτε στο συρτάρι. Δεν έχετε εφαρμόσει ούτε τα χρηματοδοτικά εργαλεία, το επενδυτικό ταμείο και το ταμείο συμμετοχών, τα οποία είναι υπογεγραμμένα και με ΚΥΑ, κανονικά. Δεν το έχετε εφαρμόσει.

Και τι κάνετε; Έρχεστε να δώσετε τα χρήματα στον Ε.Δ.Ο.Ε.Α.Π. να τον στηρίξετε και καλώς τον στηρίζετε, το λέμε ευθαρσώς, καλώς τον στηρίζετε, αλλά αυτό δεν δίνει μια προοπτική βιωσιμότητας στις επιχειρήσεις του τύπου. Δεν δίνει προοπτική βιωσιμότητας. Γιατί άντε και ρυθμίζει τα παλιά χρέη μέσω της ενίσχυσης του τύπου και τα δίνεις απευθείας, τι θα γίνει όμως μετά το ΄20; Θα υπάρχουν αυτές οι επιχειρήσεις του τύπου; Και είδαμε ότι από την παράταση των διακηρύξεων για ένα έτος που έκανε ο κ. Πέτσας δεν είναι πρόθεση του να ενισχύσει τις περιφερειακές.

Σωστά, επίσης, βάζετε τα περιοδικά και τα περιφερειακά κανάλια, όπως σωστά ρυθμίζετε να ανασταλούν και το 5% για τη διαφήμιση μέχρι το ΄22, όπως και το 1,5%, γιατί είναι πολύ σημαντικό τώρα που έχει συρρικνωθεί η αγορά μέσα στην πανδημία, που έχει μειωθεί η διαφημιστική δαπάνη και δεν έχουν έσοδα τα περιφερειακά κανάλια να μην κλείσουν, άρα να μην μπορούν να τα αποδώσουν. Άρα λοιπόν, σωστά τους απαλλάσσετε.

Και τελευταίο κομμάτι, αφορά το ζήτημα που 1,5% για το Netflix. Πλατφόρμες, βίντεο- on demand-. Κοιτάξτε να δείτε, γιατί 1,5%; Γιατί όχι 5%; Γιατί όχι 7%; Είναι η μοναδική πλατφόρμα το Netflix; Θα έρθουν κι άλλες πλατφόρμες, θα έρθει η Disney, θα έρθει η Amazon.

Είναι πλατφόρμες που έχουν επί πληρωμή πολύ μεγάλο κοινό. Ειδικά το διάστημα της πανδημίας βγάζουν υπερκέρδη, γιατί ο κόσμος παρακολουθεί από το σπίτι τέτοιες πλατφόρμες και έχει πρόσβαση σε αυτές. Είναι πάρα πολύ χαμηλό, είναι από τα χαμηλότερα στην Ευρώπη, ίσως το χαμηλότερο στην Ευρώπη το 1,5%. Το θεωρούμε λάθος. Πρώτον.

Και το δεύτερο σημείο κριτικής σε αυτό το σημείο, είναι ότι το 1,5%, κ. Υπουργέ, και νομίζω πρέπει να το βελτιώσετε πρέπει να πάει στο κέντρο κινηματογράφου. Δεν πρέπει να πάει στο ΕΚΟΜΕ. Όχι γιατί δεν πρέπει να στηρίξετε το ΕΚΟΜΕ, αλλά γιατί το ΕΚΟΜΕ στηρίζεται ήδη από το Πρόγραμμα Δημοσίων Επενδύσεων.

Πρέπει, λοιπόν, να πάει στο κέντρο κινηματογράφου για να κάνει παραγωγές περιεχομένου και να βοηθήσει τον κόσμο του πολιτισμού που σε αυτήν τη δύσκολη φάση και με εσάς με αποκλειστική ευθύνη της Κυβέρνησής σας δεν έχετε στηρίξει.

Λάθος, λοιπόν, αυτή η κατανομή, αλλά και το ποσοστό.

Ευχαριστώ πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει, η κ. Γιαννάκου.

**ΜΑΡΙΟΡΗ (ΜΑΡΙΕΤΤΑ) ΓΙΑΝΝΑΚΟΥ**: Η Οδηγία αυτή έχει εξαιρετικό ενδιαφέρον γιατί συζητήθηκε επί χρόνια σε ευρωπαϊκό επίπεδο, προκαλώντας άλλοτε άλλες αντιδράσεις. Η γενικότερη αντίληψη περί ελευθερίας του internet και όλων των συστημάτων τα οποία εξαρτώνται και αναπτύσσονται γύρω από αυτό, είχε προκαλέσει σύγκρουση ανάμεσα σ’ αυτούς που υπολόγιζαν στην απόλυτη ελευθερία αυτών των μηχανισμών και σ’ αυτούς που ήθελαν, κατά κάποιο τρόπο, έναν έλεγχο, κυρίως σε ζητήματα που αφορούν σε ανήλικους και στην υποχρέωση αυτοί οι οποίοι έχουν συστήματα, π.χ. Sites, κ.λπ, να είναι επώνυμοι, ώστε οι providers, οι οποίοι τους παρέχουν τις υπηρεσίες, να τις παρέχουν σε συγκεκριμένους και επώνυμους. Η Οδηγία αυτή βελτιώνει αρκετά τα πράγματα και δίνει την ευκαιρία σε επίπεδο εθνικό, επίσης, να αναπτυχθούν τα ζητήματα της εθνικής πολιτιστικής κληρονομιάς και της ευρωπαϊκής. Εδώ, που προβλέπεται το 30%, κύριε Υπουργέ, για την ευρωπαϊκή, γενικότερα, θα σας έλεγα να οριστεί και ένα ποσοστό εθνικής και να αυξηθεί αυτό. Υπάρχουν πολλές ευρωπαϊκές χώρες που πολλά χρόνια πριν, και πριν ακόμη εμφανιστεί το internet, όπως η Γαλλία, έχουν ειδικούς νόμους για την προστασία της γαλλικής πολιτιστικής κληρονομιάς και νομίζω ότι εμείς, με το βάρος που φέρουν οι αιώνες επιστήμης και πολιτισμού στις πλάτες της Ελλάδος, είναι απόλυτα αναγκαίο να ενισχύσουμε αυτό το τμήμα και θα ήθελα σας παρακαλώ πολύ να το ξαναδείτε.

Να ξεκαθαρίσουμε, επίσης, εκτός από το Ραδιοτηλεοπτικό Συμβούλιο, με ποιο μηχανισμό ορισμένο ειδησεογραφικό υλικό, π.χ. πορνογραφικό υλικό με ανήλικα και μικρά παιδιά, ή υλικό για το πώς παρασκευάζονται ναρκωτικά ή πώς παρασκευάζονται βόμβες στο σπίτι και άλλα τέτοια, πως μπορεί με ταχύτητα να προληφθεί και πώς μπορεί να διαγραφεί. Θυμίζω ότι ήδη από το τέλος της δεκαετίας του ’90 η American Online, που ήταν το μεγαλύτερο δίκτυο στον κόσμο, είχε διαγράψει ένα πλήθος από τέτοιες αναρτήσεις. Το θέμα οδηγήθηκε στο Ανώτατο Δικαστήριο των Ηνωμένων Πολιτειών και, δυστυχώς, το Ανώτατο Δικαστήριο τότε αποφάσισε ότι όλα είναι ελεύθερα και ότι δεν μπορεί ένα σύστημα να διαγράφει λογαριασμούς ή άλλες ειδήσεις, όπως π.χ. έγινε με το Twitter με τις αναρτήσεις του Προέδρου Τράμπ την τελευταία φορά. Θα ήθελα να μας ξεκαθαρίσετε πώς ακριβώς θα μπορούμε να προλάβουμε. Αυτή τη στιγμή έχουμε κυρίως αυτά που κινούνται κατά παραγγελία, έχουμε το Netflix, το Facebook, το YouTube, το Twitter, αλλά θα έρθουν και άλλα συστήματα. Με ποια ευελιξία και χωρίς να δημιουργηθούν ζητήματα που θα οδηγηθούν στη δικαιοσύνη περί λογοκρισίας ή παραβιάσεων της ελευθερίας έκφρασης να μπορούν οι Ανεξάρτητες Αρχές να διαγράφουν τέτοιες αναρτήσεις; Αυτή η ισορροπία είναι πάρα πολύ λεπτή, νομίζω. Εσείς τα ξέρετε αυτά τα θέματα και πιστεύω ότι θα μπορέσετε να μας εξηγήσετε επακριβώς πώς μπορούμε να λύσουμε τα ζητήματα αυτά και ταυτόχρονα να ικανοποιήσουμε τη δυνατότητα των πολιτών να επικοινωνούν μεταξύ τους και με όλα αυτά τα μέσα του σύγχρονου πολιτισμού.

Ευχαριστώ πολύ, κυρία Πρόεδρε.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Εμείς ευχαριστούμε πολύ, κυρία συνάδελφε και για την τήρηση του χρόνου.

Τον λόγο έχει ο κ. Λάππας.

**ΣΠΥΡΙΔΩΝ ΛΑΠΠΑΣ**: Ήμουν ο Εισηγητής στον ν. 4339/2015. Είπα και τότε και θα επαναλάβω ότι όταν συζητάμε για τα θέματα ενημέρωσης και Μ.Μ.Ε., ουσιαστικά μιλάμε για μια πολύ μεγάλη περιπέτεια της ελληνικής κοινωνίας και της πολιτείας. Μάλιστα, αυτή η περιπέτεια είναι και περιπέτεια δημοκρατίας, δυστυχώς. Κανένας δεν μπορεί να ξεχάσει ότι για τριάντα χρόνια η πολιτεία ανέχθηκε, ας μην πω μία κατάσταση ιδιότυπης παρανομίας, να πω μία κατάσταση, κατά επιεικέστερη έκφραση, ιδιότυπης νομιμότητας, για τον τρόπο λειτουργίας των ιδιωτικών καναλιών τουλάχιστον και των λοιπών Μ.Μ.Ε., βεβαίως, αφού ήταν αρρύθμιστο για τρεις δεκαετίες. Ήταν, κυρία Πρόεδρε, αρρύθμιστο για τρεις δεκαετίες, παρά το γεγονός ότι είχαμε σωρεία αποφάσεων του Συμβουλίου της Επικρατείας που επιβεβαίωνε την έλλειψη νομιμότητας λειτουργίας και προέτρεπε την ελληνική πολιτεία να προβεί άμεσα, κάθε φορά που έβγαινε μία απόφαση, σε νομοθετική πρωτοβουλία για τη νομιμοποίηση των αδειών λειτουργίας. Δεν το έκανε πιστεύω, γιατί νομίζω ότι η ελληνική πολιτεία ήταν όμηρος, ουσιαστικά, από τα συστημικά Μ.Μ.Ε., κυρίως των καναλιών. Για πρώτη φορά επιχειρήθηκε το 2015, θα πει κανένας, με λάθη και παραλείψεις και κάποιες παθογένειες πιθανόν, όμως είναι η πρώτη φορά που επιχειρήθηκε αυτή η ρύθμιση.

Το δεύτερο, κύριε Πρόεδρε, δεν ξεχνάμε, κυρίως εμείς οι νομικοί, ότι η ρύθμιση των οποιονδήποτε θεμάτων λειτουργίας των Μέσων Μαζικής Ενημέρωσης και Επικοινωνίας έχει συνταγματικό υπόβαθρο, γιατί η νομική φύση της παρεχόμενης υπηρεσίας από τα Μ.Μ.Ε. έχουν την έννοια των δημοσίων υπηρεσιών και γι’ αυτό, άλλωστε, νομιμοποιείται η ελληνική πολιτεία να προβαίνει σε ρυθμίσεις, σε απαγορεύσεις και γενικότερες επεμβάσεις σε νομοθετικό και νομικό επίπεδο.

Δε θα μπορέσω να ξεχάσω ότι από το 2015, και το λέω με μεγάλη μελαγχολία, ότι το ελληνικό κράτος κοσμούσε τις τελευταίες θέσεις όλων των δεικτών και των καταλόγων, των ευρωπαϊκών και των διεθνών, από άποψη αξιοπιστίας όλων των Μέσων Μαζικής Ενημέρωσης, αφού ήταν λίγο πάνω από την Τουρκία και λίγο πάνω από την Ουγγαρία. Πάντως δεν αποτελούσε τιμή, αξιοπιστία και αξιοπρέπεια για την ελληνική πολιτεία και τα κόμματα η θέση στην πυραμίδα ταξινόμησης αξιοπιστίας από άποψη διαφάνειας. Το λέω αυτό ως νομικός, κυρίως, και ως παράπονο, γιατί δεν είναι μόνο στο θέμα της διαφάνειας και της ενημέρωσης, κύριε Υπουργέ, και ξέρετε ότι σας συμπαθώ ιδιαιτέρως, αλλά την ίδια θέση έχει η χώρα μας και στο θέμα της απονομής δικαιοσύνης και στο θέμα της απόλαυσης των ατομικών δικαιωμάτων και στα θέματα δημοκρατικών θεσμών και, γενικότερα, σε κάθε θέμα που αφορά το ελληνικό εποικοδόμημα. Δεν μας τιμά και πρέπει όλα τα κόμματα, με πολύ μεγάλη τόλμη και ειλικρίνεια, να απευθυνθούμε στην ελληνική κοινωνία όταν ρυθμίζουμε τέτοια ζητήματα.

Παραδείγματος χάρη, δεν θα μπορούσα να ξεχάσω ποτέ, κ. Λιβάνιε, ότι μετά το 2008, την ώρα που κατέρρεε η παγκόσμια ευρωπαϊκή και ελληνική οικονομία, τα κανάλια και οι επιχειρήσεις Μ.Μ.Ε. απολάμβαναν ένα προνομιακό, σκανδαλώδες καθεστώς δανειοδότησης, χωρίς τήρηση των κανόνων πιστοδότησης, χωρίς τήρηση των κανόνων εγγυήσεων και προβλέψεων γενικώς από το τραπεζικό σύστημα, με αποτέλεσμα να έχουν συσσωρευτεί το 2015 χρέη, τεσσάρων, πέντε, δέκα επιχειρήσεων Μ.Μ.Ε., τραπεζικών δανείων 1,3 δις, παρακαλώ.

Και εδώ ανοίξτε μια παρένθεση κ. Υπουργέ. Θα ήθελα εγώ και το Ελληνικό Κοινοβούλιο να γνωρίζει πόσα από τα ποσά αυτά έχουν εξοφληθεί μέχρι σήμερα; Τι υπόλοιπα έχουν τα συστημικά κυρίως μέσα Μαζικής Ενημέρωσης απέναντι στο τραπεζικό σύστημα το οποίο έχει ανακεφαλαιοποιηθεί τρεις φορές από τα χρήματα των Ελλήνων φορολογουμένων; Ασφαλώς και δεν θα παραλείψω να αναφέρω, ότι σε πολλά κείμενα του Συμβούλιο της Επικρατείας κυρίως, μιλάμε με αποφάσεις που έχουν ληφθεί με πλειοψηφίες 13-12. Και στην άποψη της πλειοψηφίας και στην άποψη της μειοψηφίας, όπου και λέει, ότι «η παροχή τηλεοπτικών υπηρεσιών έχουν την έννοια των δημοσίων υπηρεσιών -όπως σας είπα πριν- και πρέπει αυτές οι δημόσιες υπηρεσίες να τεκμηριώνονται και να καλύπτονται από κριτήρια και ιδιότητες αξιοπιστίας, πολυφωνίας, αντικειμενικότητας». Ήταν έτσι στην Ελλάδα ποτέ; Δυστυχώς, συνέχεια το αντίθετο. Μόνο εντυπωσιασμός, εύκολη αξιοποίηση των γεγονότων χωρίς σεβασμό στην πολυφωνία και στην αντικειμενική ενημέρωση.

Πάλι εδώ ανοίξτε μια παρένθεση. Κύριε Λιβάνιε, θα δεχθώ, ότι η αντικειμενική και η επί ίσοις όροις ενημέρωση και επικοινωνία δεν ταυτίζεται με την αρχή της ισότητας. Θα έλεγα ότι προσεγγίζει την αρχή της ίσης μεταχείρισης. Δηλαδή, να κυριαρχεί το κριτήριο της αναλογικότητας. Ποτέ μα ποτέ δεν τηρήθηκε, ούτε από τις τηλεοράσεις, ούτε από τα ραδιόφωνα. Με αποτέλεσμα, σήμερα, να υπάρχει ένα εξωφρενικό, χωρίς καμία αξιοπιστία και καμία εκτίμηση και τιμή, τουλάχιστον προς την πλευρά της Ελληνικής κοινωνίας, στην αναμετάδοση της πληροφορίας και της ενημέρωσης της Ελληνικής κοινωνίας. Είναι δυνατόν κ. Λιβάνιε, μία ανακοίνωση για σοβαρό θέμα υγείας ή ενός προγράμματος, μιας πρότασης του αρχηγού της Αξιωματικής Αντιπολίτευσης να είναι στο ραδιοτηλεοπτικό δημόσιο φορέα 9η και 10η πληροφορία; Μετά από πιθανόν κάποιο σημαντικό αθλητικό γεγονός; Αυτό τηρεί το συνταγματικό κανόνα, το άρθρο 15 παράγραφος 2, για πλουραλισμό και αντικειμενική ενημέρωση;

Κύριε Λιβάνιε, μακάρι το νομοσχέδιο σας να ήταν λίγο πιο τολμηρό. Νομίζω, ότι και αυτές οι ρυθμίσεις, αυτές οι προνομιακές ρυθμίσεις υπέρ των καναλιών (……………)

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Λάππα, δεν ακούγεστε. Κλείσατε μάλλον το μικρόφωνό σας.

**ΣΠΥΡΙΔΩΝ ΛΑΠΠΑΣ:** Ο επίλογος μου ήταν. Θα ήθελα να ευχηθώ, αυτές οι διατάξεις του νομοσχεδίου με τις χαριστικές διατάξεις προς τα συστημικά ΜΜΕ, να μην αποτελέσουν πάλι τον αποχρώντα λόγο και την αιτία να φτάσουμε πάλι σε καθεστώτα αρρώστιας, βαθιάς αρρώστιας, οικονομικής, θεσμικής και πολυφωνικής, όπως τη ζήσαμε τα 30 τελευταία χρόνια και να μην αναγκαστούν πάλι τα ανώτατα δικαστήρια να παρεμβαίνουν.

Κλείνω κυρία Πρόεδρε, με μία μελαγχολική διαπίστωση. Ε.Σ.Ρ., όχι τόσο για τα πρόσωπα, όσο για το θεσμό. Πραγματικά γεννά μελαγχολικές σκέψεις και μελαγχολικές εκτιμήσεις. Ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο, έχει ο κ. Πολάκης.

**ΠΑΥΛΟΣ ΠΟΛΑΚΗΣ:** Κυρία Πρόεδρε, κύριε Υπουργέ, κύριοι συνάδελφοι, εγώ σήμερα έχω κάνει 4 φύλλα «σκότη» όπως λέμε στην Κρήτη. Διότι, θυμάμαι μερικά πράγματα. Έχω κοντό λαιμό εγώ και θυμάμαι, δεν ξεχνώ. Γιατί μιλάμε για τα Μ.Μ.Ε., που είναι μία από τις μεγάλες πληγές της δημοκρατίας στη χώρα μας. Από το 1989 και μετά, με την καθοδήγηση της οικονομικής εξουσίας στη χώρα μας, με την κάλυψη του πολιτικού συστήματος, τα Μέσα Μαζικής Ενημέρωσης εξελίχτηκαν στο φορέα της προπαγάνδας και στον εκτελεστικό βραχίονα της διαπλοκής στη χώρα μας. Έφτασαν να ανεβοκατεβάζουν κυβερνήσεις, να ανεβοκατεβάζουν στελέχη και υπουργούς. Ήταν τα πολυβόλα που η διαπλοκή πυροβολούσε είτε το λαό που διεκδικούσε κάποια πράγματα, είτε και κάποιους από το πολιτικό προσωπικό που δεν της έκαναν τα χατίρια. Ποιος προσπάθησε να βάλει μια τάξη σε αυτό το τοπίο πέρα από την αποτυχημένη προσπάθεια του Κώστα Καραμανλή με τους νταβατζήδες που τον πνίξανε στο τέλος και προφανώς συμβιβάστηκε; Ο Νίκος Παππάς και η κυβέρνηση Σύριζα το 2016 και του το φυλάνε ακόμα, για αυτό και φέρνουν και εξεταστική στη Βουλή και προανακριτική και τα λοιπά και τα λοιπά, με καινούργιες σκευωρίες.

Έκανα 4 φύλλα «σκότη», όταν πριν τις γιορτές, ο κ. Πέτσας έφερε την πρώτη εκδοχή του νομοσχεδίου που φαίνεται τώρα και είδα, ω του θαύματος, να βγαίνουν στο δρόμο και να υπερασπίζονται οι δημοσιογράφοι, καναλάρχες, στελέχη των Μ.Μ.Ε., το νόμο Παππά. Αυτό το νόμο που έβριζαν. Και θυμήθηκα εκείνη την κυρία, δακρύβρεχτη, τεθλιμμένη, μαυρομαντηλοφορούσα που ρωτούσε σαν Μανιάτισσα μοιρολογίστρα τον κύριο Τσίπρα στην Θεσσαλονίκη, «γιατί με απολύετε κύριε Πρόεδρε»; Και ήρθε ο Πέτσας και έλεγε ότι τα 400 θα γίνουν 280 και οι υπόλοιποι θα είστε μερικής απασχόλησης. Φάνηκε πόσο δίκιο είχαμε που έβαλε αυτή τη ρύθμιση. Αυτή τη ρύθμιση υπερασπίζονται. Και εσείς τώρα κύριε Λιβάνιε, ως παλαιός εκσυγχρονιστής Πασόκος, που ξέρει καλύτερα όπως έχει αποδείξει όλο το Σημιτακέικο, να ρυθμίζει τα αντιτιθέμενα συμφέροντα από τους παλαιοδεξιούς της (…) του 50 τύπου Πέτσα, που μόνο από πελατειακές σχέσεις ξέρουν να ρυθμίζουν. Έτσι; «Πάρε εσύ παιδί μου το ψηφαλάκι και κάνε εσύ ετούτο». Πάτε να το κάνετε μια κολοσσιαία υποχώρηση σε σχέση με το αρχικό, που βέβαια αφήνει ανοιχτή την πόρτα για μελλοντικές κακές ρυθμίσεις. Που ελπίζω να ξαναβγούν οι δημοσιογράφοι στο δρόμο και να υπερασπίσουν το νόμο Παππά που θα τους «έκλεινε το σπίτι».

Στα άλλα άρθρα τώρα. Τα είπε και ο κ. Κάτσης πριν. Γιατί τους χαρίζετε τη δόση του 20; Είναι πληττόμενες επιχειρήσεις τα κανάλια; Αφού μας έχετε μαντρώσει όλους μέσα με τα lockdown και έχει ανέβει η ακροαματικότητα. Γιατί χαρίζετε τη δόση στους καναλάρχες με αυτή τη ρύθμιση την οποία φέρνετε εδώ; Να καταθέσουν τιμολόγια. Επειδή ο Μαρινάκης έκανε επένδυση για το Mega θα πρέπει να τους πάρει όλους η μπάλα μη μουρμουρίσουν όπως όταν πήγε ο προκάτοχός σας να ευνοήσει τον κύριο Κυριακού και τον ΑΝΤ1 για το κανάλι «Μακεδονία» στη Θεσσαλονίκη, που με ένα «τάλιρο» από θεματικό, θα γινόταν ενημερωτικό με ένα «τάλιρο, ένα 50ρικο». Ξεσηκωθήκαν οι άλλοι όμως και το πήρατε πίσω. Τους έχετε χρηματοδοτήσει. Δεν είναι 30 εκατομμύρια που έχουν πάρει τα κανάλια, 150 είναι. Είναι οι λίστες Πέτσα, είναι αυτά που έχουν γλιτώσει από τις άδειες, είναι τα 35 των Περιφερειών, είναι τα 18 που έρχονται της «Κικιλιολίστας», είναι αυτά που δεν βγαίνουν στο διαύγεια για διαφημιστικές καμπάνιες των Υπουργείων και όλες αυτές οι καταχωρήσεις. Ένα σκασμό λεφτά έχουνε πάρει όλα τα κανάλια. Και τώρα τα επιδοτούμε κι όλας. Να μην πληρώσουν, να δώσουν ένα 50ρικο. Τους χρηματοδοτούμε και το ΕΚΟΜΕ για να παράξουν προγράμματα. Δηλαδή, τι παράγουν τα κανάλια; Δηλαδή, αν δεν παράξουν πρόγραμμα, τι θα παράγουν; Βολβοβλάσταρα θα παράγουν; Τους επιδοτούμε το ένα, τους επιδοτούμε το άλλο και μετά σας χαρίζουμε και τη δόση.

Και ό,τι πρέπει να κάνετε, το κάνετε με κρατικό χρήμα. Το κάνετε με κρατικό χρήμα και σας επιδοτούμε κιόλας. Αυτά βέβαια τα κάνετε γιατί είναι το τείχος προστασίας σας. Μπορεί να ελέγχετε τα κανάλια, αυτή την πληγή της δημοκρατίας στον τόπο μας, δεν ελέγχετε όμως την πραγματικότητα. Ό,τι και να κάνετε. Και ξέρετε η πραγματικότητα είναι ο τείχος που σπάζουν όλα. Ας λέει ο κύριος Γεωργιάδης ότι «εμείς με τον αναπτυξιακό ……..κ.λπ». Θα τον «φάνε» ζωντανό οι πωλητές των λαϊκών αγορών με αυτό που κάνει. Θα δώσει τις ντομάτες και τα πορτοκάλια στα σούπερ μάρκετ.

Δύο πράγματα που είδα χθες και με αυτά κλείνω. Τα κανάλια αυτό κάνουν σήμερα και εγώ γι’ αυτό τους έχω βρίσει και θα τους ξανά βρίσω, γιατί δεν μπορώ να με μασκαρεύουν στα μούτρα μου. Πήγε προχθές ο κ. Κικίλιας με τον κ. Πατούλη – άλλη μορφή της πολιτικής ιστορίας του τόπου – να εγκαινιάσουν στο «ΣΩΤΗΡΙΑ» τον ψηφιακό και αξονικό στεφανιογράφο που χρηματοδότησε η κυρία Ρένα Δούρου, το Υπουργείο Υγείας τότε, επί των ημερών μας, το πρόγραμμα των 40.000.000. Και λένε τα κανάλια ότι «η Περιφέρεια Αττικής», «ο κ. Πατούλης». Ποιος; Ο κ. Πατούλης που κατηγορούσε την κυρία Δούρου ότι θα την πάει φυλακή γιατί ξοδεύει τα λεφτά της περιφέρειας στα νοσοκομεία. Προβάλουν, λοιπόν, τα κανάλια ότι είναι έργο δικό τους.

Σήμερα είδα και ένα άλλο και εκνευρίστηκα πιο πολύ. Ότι πήγε ο κ. Βρούτσης με τον κ. Κοντοζαμάνη να δώσουν 12 ασθενοφόρα στα μικρά νησιά του Αιγαίου. Τον διαγωνισμό που έκανε η 2η ΥΠΕ επί των ημερών μας, τον δεύτερο διαγωνισμό, αφού τα 8 τα είχαμε δώσει, ο δεύτερος εξελισσόταν και έκαναν ένα χρόνο να τον τελειώσουν και λένε ότι τα έδωσε ο κ. Βρούτσης και ο κ. Κοντοζαμάνης, που δεν έπαιξαν πενιά.

Αυτά στηρίζετε, αλλά ότι και να κάνουνε η αλήθεια και το δίκιο στο τέλος θα νικήσει. Ευχαριστώ πολύ.

**ΑΝΝΑ –ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Τον λόγο έχει ο κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ**: Κύριε Υπουργέ, καλή τύχη στα καινούργια σας καθήκοντα. Πρέπει να σας αναγνωρίσω ότι προσπαθήσατε να μαζέψετε αυτό το νομοσχέδιο που έφερε ο διάδοχος σας στο άλλο Υπουργείο - έχουμε μια περίεργη αλλαγή εδώ - το οποίο έφερε απέναντι στην κυβέρνηση το σύνολο των μέχρι τώρα υποστηρικτών σας, δυστυχώς, στον κόσμο των μέσων μαζικής ενημέρωσης. Φέρατε σημαντικές διορθωτικές αλλαγές, αλλά, δυστυχώς, ο πυρήνας του νομοσχεδίου, αν εξαιρέσουμε την ενσωμάτωση της Ευρωπαϊκής Οδηγίας, η οποία προφανώς και έπρεπε να γίνει και ήταν υποχρέωσή μας και θα ήθελα στην τοποθέτησή σας να μας πείτε και αυτό που ρώτησε κάποιος από τους εισηγητές εάν πράγματι έχει γίνει μερική ενσωμάτωση της Οδηγίας ή όλη ενσωμάτωση της Οδηγίας που είναι και υποχρέωση της χώρας μας. Γι’ αυτό περισσότερο να ξέρουμε τι έχει γίνει. Παρ’ όλα αυτά ο πυρήνας, στο δεύτερο σκέλος του νομοσχεδίου, είναι ακριβώς στην ίδια λογική. Βελτιωμένος, αλλά η αλήθεια είναι ότι στηρίζει τα κεντρικά μέσα μαζικής ενημέρωσης κατά τρόπο τουλάχιστον σκανδαλώδη. Και λέω σκανδαλώδη - σας τα είπαν και οι συνάδελφοι, το είπε και ο κ. Λάππας, αλλά όλοι της αντιπολίτευσης και οι εισηγητές - γιατί τα κανάλια τα οποία μετά το 2016 αναγκάστηκαν επιτέλους να κάνουν αυτό που όριζε ο νόμος και αυτό που το Συμβούλιο της Επικρατείας είχε επιβάλει στην κυβέρνηση και δυστυχώς, ποτέ δεν είχε εφαρμοστεί. Δηλαδή, να κάνουν το αυτονόητο. Να πληρώσουν τις δόσεις τους για το δημόσιο αγαθό, το οποίο εκμεταλλεύονται. Είναι τόσο απλό αυτό που είχε κάνει η νομοθεσία του ΣΥΡΙΖΑ και την οποία προφανώς δεν αλλάξατε και δεν μπορείτε να αλλάξετε, γιατί δεσμεύεστε από τις αποφάσεις του Συμβουλίου της Επικρατείας.

Εκμεταλλευόμενοι την πανδημία έρχεστε και τη δόση του 2020 τους τη χαρίζετε. Τους τη χαρίζετε και μάλιστα, είναι και λίγο προκλητικό το 98%. Γιατί δεν λέγατε 99,5%; Γιατί δεν τους βάζετε να πληρώσουν 5.000 ή 2.000 ή να κάνουμε εμείς έναν έρανο εδώ να τους την πληρώσουμε; Με επενδύσεις τις οποίες οφείλουν να κάνουν; Ας το κάνουμε και για το γραφείο μου. Κι εμείς θέλουμε να ανακαινίσουμε το γραφείο μου. Να μου δικαιολογήσετε το 98%, γιατί έχουμε έξοδα αυτή την εποχή και να μην πληρώσω εφορία του χρόνου. Εγώ να καταλάβω ότι πρέπει να στηριχτούν και τα κεντρικά μέσα μαζικής ενημέρωσης ως πληττόμενες επιχειρήσεις. Πώς φαίνεται αν είναι πληττόμενες επιχειρήσεις; Έχουμε κάποιο στοιχείο για να δούμε ότι η απώλεια των εσόδων τους από το διαφημιστικό πακέτο με βάση το 19, το 18, το 17, είναι τόση και να είναι ισόποση; Με ποιο κριτήριο επομένως; Εκτός από όλα αυτά που έχει βοηθήσει τα κανάλια η ελληνική πολιτεία που σας είπε πριν αναλυτικά ο κ. Κάτσης.

Και να μην συζητήσουμε για τα 30.000.000 των λιστών Πέτσα. Ελπίζω μόνο ο κύριος Πέτσας στο καινούργιο χαρτοφυλάκιο, το οποίο έχει, να μην έχει την ίδια λογική. Να μην μοιραστούν τα χρήματα τα οποία θα διαχειριστεί στο πρόγραμμα «ΦΙΛΟΔΗΜΟΣ» και στο πρόγραμμα «Αντώνης Τρίτσης». Να μην τα μοιράσει με την ίδια λογική αδιαφάνειας που μοίρασε τα χρήματα στη διαφημιστική καμπάνια των μέσων μαζικής ενημέρωσης. Γιατί αυτό ακούγεται, δυστυχώς, και θα είμαστε εδώ. Δυστυχώς, έτσι όπως έχει γραφτεί το πρόγραμμα, δυστυχώς έτσι όπως πάει να κάνει τις αλλαγές, που πολλές από αυτές δικαιολογημένα πάει να τις κάνει, γιατί ο κ. Θεοδωρικάκος το είχε κάνει μπάχαλο τελείως το πρόγραμμα και ήταν τελείως στον αέρα. Τώρα, οπωσδήποτε να γίνει με συνθήκες διαφάνειας, που να εξασφαλίζονται από το πρόγραμμα, που δεν φαίνεται μέχρι στιγμής αυτό. Δεύτερον, με ισόνομη και ισότιμη συμμετοχή των δήμων και κυρίως, των μικρών δήμων. Δυστυχώς και πάλι από τις πληροφορίες που έχουμε, δεν φαίνεται ότι πάει να γίνει με αυτό τον τρόπο. Με αποτέλεσμα, να υπάρξει διπλή ζημιά και οι μικροί και μειονεκτικοί δήμοι να αδικηθούν άλλη μία φορά και να προσπαθήσετε η ανάπτυξη να γίνει ισόποσα, γιατί αλλιώς δε θα υπάρξει καμία ανάπτυξη ακόμα και με τα δικά σας δεδομένα. Θα έχουμε την Ελλάδα του 50%, δηλαδή της Αθήνας και της Θεσσαλονίκης, η οποία δεν έχει περαιτέρω δυνατότητες καμίας ανάπτυξης. Σας ευχαριστώ.

**ΑΝΝΑ –ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**:Τον λόγο έχει ο κ. Καλαματιανός.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ**: Κύριε Υπουργέ, καλή επιτυχία στα νέα σας καθήκοντα. Η Κυβέρνηση βέβαια, αρχίζει να αντιλαμβάνεται τους τριγμούς στο αφήγημα που προσπαθεί να χτίσει. Νιώθει τη δυσαρέσκεια της κοινωνίας, την αντίδραση στην πολιτική που ασκεί και αντί να λάβει μέτρα στήριξης της δημόσιας υγείας, της κοινωνίας και της οικονομίας, φέρνει ένα νομοσχέδιο που επιδιώκει να διατηρήσει και να ενισχύσει την θετικότατη για την κυβέρνηση στάση ή την αφωνία των συστημικών μέσων μαζικής ενημέρωσης. Συνεχίζετε την πολιτική Πέτσα με τα δώρα σε συγκεκριμένα συμφέροντα, με αδιαφανή κριτήρια. Σκοπός σας είναι η ποδηγέτηση και καθοδήγηση της κοινωνίας και προσπαθείτε να το πετύχετε με τον έλεγχο της πλειοψηφίας των μέσων μαζικής ενημέρωσης. Ο νόμος 4339/2015 πολεμήθηκε όσο λίγοι. Για πρώτη φορά όσοι κατείχαν δημόσια συχνότητα υποχρεώθηκαν να βάλουν το χέρι στην τσέπη και να πληρώσουν για την περιουσία του ελληνικού λαού που τόσα χρόνια χρησιμοποιούσαν χωρίς να πληρώνουν.

Αρχικά η Κυβέρνηση αποφάσισε να φέρει ένα νομοσχέδιο που θα μετέβαλε το τηλεοπτικό πεδίο προς όφελος της. Ο πρώην Υπουργός, όμως, το έκανε τόσο χοντροκομμένα, που έβαλε απέναντι ακόμα και τους ιδιοκτήτες των καναλιών.

Δηλαδή, αυτοί που κατηγορούσαν τον ισχύοντα νόμο κατέληξαν να τον επικαλούνται. Είναι μια δικαίωση αυτό και για την Κυβέρνηση ΣΥΡΙΖΑ, αλλά και για τον αρμόδιο υπουργό, τον κ. Παππά. Μετά τις αντιδράσεις υποχωρεί η Κυβέρνηση και φέρνει το ένα νομοσχέδιο, με αρκετές τροποποιήσεις επί του αρχικού νόμου, διατηρώντας πολλές από τις υφιστάμενες διατάξεις. Παρόλα αυτά, δεν αμελείτε να εισάγετε και διατάξεις δώρων, σε συνέχεια των άλλων ευεργετικών διατάξεων, που ήδη έχετε νομοθετήσει.

Με το νομοσχέδιο αυτό τίθενται σε επισφάλεια οι εργασιακές σχέσεις των εργαζομένων στα κανάλια. Συνυπολογίζετε στον αριθμό των εργαζομένων, που υποχρεούνται με τον ισχύοντα νόμο να έχει κάθε κανάλι, και εργαζόμενους από συνδεδεμένες εταιρίες. Το πλαφόν που προβλέπει το ισχύον νομοθετικό πλαίσιο αποτελεί μια δικλίδα ασφαλείας των θέσεων εργασίας των εργαζομένων στα ιδιωτικά κανάλια. Με την υπονόμευση της δικλίδας αυτής οι εργαζόμενοι οδηγούνται σταδιακά σε ένα καθεστώς ανασφάλειας και μεγαλύτερης εξάρτησης, καθώς αντιμετωπίζουν τον άμεσο κίνδυνο της ανεργίας.

Με την τροποποίηση του άρθρου 9 του ν.4339 επιχειρείτε τη μεταβολή προς το χειρότερο των διατάξεων, που αφορούν τους εργαζόμενους. Ο νόμος που ισχύει προβλέπει 400 εργαζόμενους, ως ελάχιστο αριθμό, διασφαλίζοντας έτσι τις σχέσεις εργασίας πλήρους απασχόλησης και την εύρυθμη λειτουργία των καναλιών. Παρά την αλλαγή του Υπουργού, η πρόβλεψη για μείωση του αριθμού εργαζομένων δεν άλλαξε, το υπό συζήτηση νομοσχέδιο εισάγει ένα νέο τρόπο υπολογισμού του ετήσιου μέσου όρου προσωπικού των τηλεοπτικών σταθμών, που δεν θα απαρτίζεται μόνο από εργαζόμενους πλήρους απασχόλησης του εκάστοτε καναλιού. Με τις διατάξεις που φέρνετε, παρέχετε τη δυνατότητα ο ιδιοκτήτης του τηλεοπτικού καναλιού να παρακάμψει το ελάχιστο πλαφόν των 400 εργαζομένων, θα μπορεί να προσμετρά σε αυτούς και εργαζόμενους, οι οποίοι θα προέρχονται σε ποσοστό έως 15% από συνδεδεμένες εταιρίες.

Συνεπώς, θα πρόκειται για μεταφερόμενους εργαζόμενους, σύμφωνα με τις συγκυριακές ανάγκες του κάθε καναλιού και την εργοδοτική βούληση και αυθαιρεσία. Το νέο αυτό πλαίσιο καταλαβαίνετε ότι δίνει απροκάλυπτα τη δυνατότητα στους ιδιοκτήτες να λειτουργούν τα μέσα μαζικής ενημέρωσης με όποιους θέλουν, να τους χρεώνουν σε όποια εταιρεία θέλουν και σε όποιο αντικείμενο απασχόλησης θέλουν.

Είναι φανερό ότι η Κυβέρνηση επιδιώκει την απορρύθμιση των σχέσεων εργασίας και στον τηλεοπτικό κλάδο, μέσω διατάξεων, που κρύβουν απολύσεις, ευέλικτες σχέσεις εργασίας και μεταφερόμενους εργαζόμενους.

Μια άλλη προκλητική διάταξη είναι αυτή του άρθρου 42 του νομοσχεδίου, με την οποία δίνεται η δυνατότητα στους ιδιοκτήτες των καναλιών να λάβουν έκπτωση έως και 98,6% στο ποσό της οφειλόμενης δόσης για το 2020, ανεξάρτητα από το εάν ο τηλεοπτικός σταθμός εμφάνισε ζημία ή όχι. Δύο μέτρα και δύο σταθμά σε σχέση με τις άλλες επιχειρήσεις, ειδικά τις μικρομεσαίες επιχειρήσεις, που αντιμετωπίζουν τεράστια προβλήματα. Οι προϋποθέσεις για την τεράστια αυτή μείωση είναι γενικές, προς όφελος του ιδιοκτήτη και σε βάρος του δημοσίου. Τα χρήματα χαρίζονται με πρόφαση τις επενδύσεις σε πρόγραμμα, καθώς και σε τεχνολογικό εξοπλισμό και υποδομές, δεν προβλέπονται όμως ρήτρες τεχνολογικής αναβάθμισης ή ψηφιακής μετάβασης. Είναι αυτονόητο ότι τις επενδύσεις αυτές, που εννοείτε, θα τις έκανε έτσι και αλλιώς ένα κανάλι για να λειτουργήσει στοιχειωδώς. Είναι αυτονόητο ότι θα πρέπει να έχει καταρτίσει πρόγραμμα τηλεοπτικών εκπομπών, το οποίο και θα του αποφέρει έσοδα από διαφημίσεις, χορηγούς, τυχόν μεταπώληση κ.ά..

Το ερώτημα είναι, γιατί συνδέετε την επενδυτική αναπτυξιακή πολιτική του κάθε ιδιωτικού καναλιού με την εκ του νόμου, υποχρέωση για την καταβολή τιμήματος, λόγω της κατοχής ενός δημόσιου αγαθού, όπως είναι η ραδιοτηλεοπτική συχνότητα. Γιατί συγχέετε, δηλαδή, το ατομικό συμφέρον και την ιδιωτική επέμβαση με μια δημόσια υποχρέωση;

Στο άρθρο 45, ενώ υπάρχει πανδημία, τεράστια οικονομική ύφεση, ο προϋπολογισμός ήδη έχει αρχίσει να εκτροχιάζεται, προβλέπεται να αυξάνονται οι αμοιβές στα μέλη του Εθνικού Συμβουλίου Ραδιοτηλεόρασης, της διοίκησης της Ε.Ρ.Τ., του ΑΠΕ, για ειδικούς συμβούλους, διευθυντές και προϊσταμένους, αλλά και επιλεγμένους εργαζόμενους της Ε.Ρ.Τ..

Αυτές είναι προτεραιότητες, ο λαός, όμως, βλέπει και κρίνει, εσείς προφανώς αδιαφορείτε για τις μεθοδεύσεις αυτές, οι απαντήσεις όμως θα δοθούν.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Υπουργέ, κυρίες και κύριοι συνάδελφοι, κανείς δεν θα μπορούσε να αμφισβητήσει τη σκοπιμότητα επικαιροποίησης της εθνικής νομοθεσίας και την προσαρμογή της στην Ευρωπαϊκή Οδηγία 2010/13, όπως τροποποιήθηκε με την 2018/08 και αποτελεί το πρώτο μέρος του νομοσχεδίου που επεξεργαζόμαστε.

Βέβαια, κατά την προσφιλή σας μέθοδο νομοθέτησης, κύριε Υπουργέ, στο Β Μέρος συνεχίζετε να επεμβαίνετε και σε άλλες διατάξεις, αρμοδιότητας της Γενικής Γραμματείας Επικοινωνίας και Ενημέρωσης, δημιουργώντας σκόπιμες ασάφειες, αλλά και δήθεν επιδιορθώσεις αστοχιών της ισχύουσας νομοθεσίας, που όλως τυχαίως όμως εξυπηρετούν το ίδιο μιντιακό σύστημα, που από την αρχή της διακυβέρνησής εξυπηρετείτε ευλαβικά.

Φυσικά όλα αυτά πλασάρονται ως εκσυγχρονιστικές διατάξεις, προσηλωμένες πάντα στις νεοφιλελεύθερες πολιτικές σας και στο γνωστό μότο, όλα πρέπει να τα ρυθμίζει η αγορά.

Χαρακτηριστικό παράδειγμα στο άρθρο 10, επικοινωνιακής διαχείρισης για μια ακόμα φορά και αυτού του νομοσχεδίου, χωρίς όμως να θέτει καμία δέσμευση ή χρονοπρογραμματισμό, είναι η δήθεν πρόβλεψή σας για τους ανθρώπους με αναπηρία. Λέτε «οφείλουν να βελτιώνουν την προσβασιμότητα». Πώς, πότε, με ποιες δεσμεύσεις και με ποιες καταληκτικές ημερομηνίες;

Θα έπρεπε κανείς να το περιμένει αυτό σ’ αυτό το νομοσχέδιο, από τη στιγμή που έχετε εξαγγείλει το Εθνικό Σχέδιο Δράσης για την Αναπηρία και θα καταθέσετε σε ένα νομοσχέδιο για την αρχή της προσβασιμότητας.

Επίσης, πώς μεταθέτετε, κύριε Υπουργέ, την ευθύνη της ενημέρωσης των ανθρώπων με αναπηρία για έκτακτες καταστάσεις, φυσικές καταστροφές στη διάθεση των Μ.Μ.Ε.; Δεν αποτελεί ευθύνη και υποχρέωση του κράτους και των διοικητικών υπηρεσιών του;

Διαβάζοντας το άρθρο 11 για την διασφάλιση της πολυφωνίας, της ελευθερίας του λόγου και της πολιτισμικής πολυμορφίας, που μάλιστα, ως εγγυητής ορίζεται ο Υπουργός, ο εκάστοτε Υπουργός και οι αποφάσεις, δυστυχώς κύριε Λιβάνιε, δεν μπορούμε παρά να πικρογελάσουμε, όταν συστηματικά η Ελλάδα κατατάσσεται στην 24η θέση για την ελευθεροτυπία, τρίτη από το τέλος στις 27 χώρες της Ευρωπαϊκής Ένωσης.

Δεν τελειώνει εδώ, χθες τα νέα από τον ECONOMIST δεν είναι επίσης καλά, αφού η χώρα μας κατατάσσεται πλέον στην 39η θέση, δηλαδή στις ελαττωματικές δημοκρατίες, όπου γνωρίζουμε, με τα κριτήρια της κατάταξης αυτής, ευθύνονται η λειτουργία της κυβερνήσεως, οι ατομικές ελευθερίες και άλλα.

Ενώ, κύριε Υπουργέ, η διακυβέρνησή σας πάσχει, και αυτή η πάθηση καταγράφεται διεθνώς, εσείς συνεχίζετε απτόητοι στην εξυπηρέτηση των μιντιαρχών, που σας καλύπτουν όλο αυτό το διάστημα. Επαναλανσάρισμα κάνετε, για να χρησιμοποιήσω ένα διαφημιστικό όρο, με νέα συσκευασία όλων, όσων απροσχημάτιστα είχε χτίσει η θητεία Πέτσα, πιστοί όμως στο τρίπτυχο, θαλπωρή στους καναλάρχες, στην κόψη του ξυραφιού οι εργαζόμενοι, διόγκωση της πελατειακής συμμαχίας στους δημόσιους οργανισμούς μέσων επικοινωνίας.

Έκπτωση 98,6%, αλήθεια τι ακρίβεια και δεκαδικών, της δόσης του 2020 για τις τηλεοπτικές άδειες και για το 2021 παραπέμπεται στις καλένδες, τον Οκτώβριο. Ίδωμεν μέχρι τότε τι άλλο θα επινοήσετε.

Θα μας δοθεί η δυνατότητα στην κατ’ άρθρο συζήτηση να αναδείξουμε την αντιαναπτυξιακή προοπτική του νομοσχεδίου, που με αυτό - τι επινόησε πάλι - το βαρύνον κριτήριο ξανά μοιράζει την πίτα της συνδρομητικής τηλεόρασης, στο γνωστό μιντιακό σύστημα, αφού τους δίνει μπόνους και αποκλείει νέους επενδυτές. Επίσης, θα ήθελα να αναφερθώ στην γκρίζα ζώνη της διασφάλισης των θέσεων, αλλά και των εργασιακών δικαιωμάτων των εργαζομένων, αναφέρθηκαν και άλλοι συνάδελφοι.

Βελτιώνετε λίγο τις προτάσεις Πέτσα, μετά τις καθολικές αντιδράσεις, αλλά εξακολουθείτε να μειώνετε προσωπικό - 60 στους 400, αυτή τη φορά - και να υποκρύπτετε, ίσως, και απολύσεις.

Κλείνοντας, ως Βουλευτής της περιφέρειας, δεν θα μπορούσα να μην αναφερθώ στα προβλήματα των περιφερειακών μέσων, που παίζουν σημαντικό ρόλο στην ενημέρωση, καθώς αναδεικνύουν τοπικά περιφερειακά θέματα και αποτελούν συνδετικό κρίκο με τα κεντρικά μέσα. Τους είχατε σχεδόν ξεχάσει με τις πενιχρές ενισχύσεις των λιστών Πέτσα. Η τελευταία, που με όρους και κανόνες, ενίσχυση έγινε ήταν επί διακυβέρνησης ΣΥΡΙΖΑ. Κάλλιο αργά παρά ποτέ. Τους θυμηθήκατε τώρα.

Αλλά, μένουν πολλά ακόμη να γίνουν. Ένα ολιστικό σχέδιο ενίσχυσής τους, που και τώρα, μετά από 20 μήνες, δεν προλάβατε να εκπονήσετε.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, και στο νομοσχέδιο αυτό αποτυπώνεται η πάγια αντίληψη της Κυβέρνησης, σε σχέση με μεγάλα συμφέροντα που είναι τελικά οι πολιτικοί καθοδηγητές και οι σύμμαχοί της.

Σε αυτό το πλαίσιο, με το νομοσχέδιο, εξυπηρετούνται τα μεγάλα συμφέροντα στο χώρο των μέσων μαζικής ενημέρωσης, οι καναλάρχες. Από πού προκύπτει αυτή η εξυπηρέτηση των καναλαρχών; Προκύπτει:

Πρώτον, από τη σοβαρότατη μείωση της ετήσιας δόσης της άδειας της ελεύθερης λήψης εθνικής εμβέλειας, του έτους 2020, από 3,5 εκατομμύρια ευρώ μέχρι του ποσού των 50.000 ευρώ, αν βεβαιωθεί - έτσι λέει το νομοσχέδιο - ότι, εντός του έτους, ιδιοκτήτης τηλεοπτικού σταθμού πανελλαδικής εμβέλειας έχει προβεί σε επενδύσεις στις υποδομές, στον τεχνολογικό εξοπλισμό και στο πρόγραμμα. Δηλαδή, αν έχει προωθήσει την επενδυτική πολιτική που ασκεί, πρέπει και μπορεί να ασκεί, ένας οποιοσδήποτε επιχειρηματίας.

Η έκπτωση προσεγγίζει το 98,6%. Στην ουσία, σημαίνει ότι, η ετήσια δόση για την άδεια του 2020 χαρίζεται, αφού, φέτος, οι καναλάρχες δεν θα πληρώσουν απολύτως τίποτα.

Και για το 2021, γίνεται μια πρόβλεψη ότι η καταβολή των δόσεων θα αρχίσει από το μήνα Οκτώβριο και βλέπουμε.

Με αυτές τις διατάξεις, ουσιαστικά, συγχέεται σκόπιμα και συνδέεται - αυτό που είπα προηγουμένως - η επενδυτική και αναπτυξιακή πολιτική του κάθε τηλεοπτικού σταθμού, με την εκ του νόμου συμβατική υποχρέωση περί καταβολής τιμήματος για την κατοχή και εκμετάλλευση ενός δημόσιου αγαθού, όπως είναι η ραδιοτηλεοπτική συχνότητα. Πρόκειται για απευθείας κατάργηση της συγκεκριμένης συμβατικής υποχρέωσης, διά της πλαγίας οδού και, βέβαια, προς δόξα της ελεύθερης αγοράς, στην οποία εσείς ομνύετε.

Ο τρόπος, με τον οποίο γίνεται, μας οδηγεί στο συμπέρασμα ότι η διευκόλυνση δεν θα είναι άπαξ μόνο για το 2020. Αναφέρθηκα στο 2021 και βλέπουμε. Διότι δεν υπάρχει ρητή διαβεβαίωση, ρητή ρύθμιση, για το συγκεκριμένο, στο νομοσχέδιο.

Έτσι, με το νομοσχέδιο και με τη συγκεκριμένη διάταξη, δημιουργείται ένα νομοθετικό προηγούμενο, το οποίο θα επιτρέπει στους καναλάρχες να κάνουν χρήση αυτής ή αντίστοιχης διάταξης και στο μέλλον. Πρόκειται για επαναφορά του καθεστώτος του τζάμπα, του καθεστώτος «δεν πληρώνω», που ίσχυε για τις τηλεοπτικές άδειες, στο παρελθόν, για 30 και επιπλέον χρόνια.

Τέλος, η διευκόλυνση ολοκληρώνεται με το «κερασάκι των δόσεων». Με το «κερασάκι των δόσεων» παρέχεται η δυνατότητα να αποπληρώσουν ότι ποσό απομένει, υπολείπεται, σε 84 και 96 δόσεις, αντίστοιχα. Και αυτό, τη στιγμή που οι Έλληνες πολίτες, άλλων επαγγελματικών κατηγοριών και άλλων κοινωνικών ομάδων, έχουν φορτωθεί χρέη, τα οποία δεν μπορούν να αποπληρώσουν και τα οποία καλούνται να πληρώσουν εφάπαξ.

Δεύτερη εξυπηρέτηση, στο πεδίο που αφορά τους εργαζόμενους. Η Κυβέρνηση φαίνεται ότι υποχωρεί από την αρχική πρόθεση για κατάργηση της διάταξης, που είχε θεσπιστεί επί κυβέρνησης ΣΥΡΙΖΑ, με το νόμο 4339 / 2015, που προβλέπει την υποχρέωση των καναλιών να απασχολούν 400 εργαζόμενους.

Όμως, και σε αυτό το πλαίσιο της μικρής υποχώρησης, πάλι υποβαθμίζονται οι εργασιακές σχέσεις, με το πλαφόν να πετσοκόβεται, αφού - σύμφωνα με τη διάταξη - στους 400 εργαζομένους θα περιλαμβάνεται και προσωπικό που εργάζεται σε συνδεδεμένες με τα κανάλια επιχειρήσεις, εταιρείες παραγωγής, εταιρείες παροχής υπηρεσιών, σε ποσοστό που δεν μπορεί να υπερβαίνει το 15% του συνόλου των εργαζομένων. Δηλαδή, 60 άτομα, που σημαίνει ότι ο αριθμός των 400ων εργαζομένων μειώνεται σε 340 ανά κανάλι.

Έτσι, επιτυγχάνεται ο σκοπός των καναλαρχών να έχουν εργαζόμενους υπό καθεστώς ανασφάλειας και υποταγής, που η Κυβέρνηση υποτίθεται ότι τους προστατεύει.

Πρέπει, επίσης, να επισημανθεί ότι δεν υπάρχει πρόβλεψη να αποφευχθεί η πιθανή καταχρηστική πρακτική, εκ μέρους των καναλαρχών, ένας εργαζόμενος να απασχολείται και σε δύο επιχειρήσεις ταυτόχρονα. Και δεν υπάρχει πρόβλεψη και έλεγχος για πόσο, πότε και σε ποιο αντικείμενο θα απασχοληθούν αυτοί οι εργαζόμενοι, κατά τη μεταφορά τους στα κανάλια.

Το νέο αυτό πλαίσιο δίνει τη δυνατότητα στους ιδιοκτήτες των καναλιών να λειτουργούν τα μέσα μαζικής ενημέρωσης, που κατέχουν, με όποιους θέλουν και να τους χρεώνουν σε όποια εταιρεία θέλουν.

Η εξυπηρέτηση προκύπτει από τη ρύθμιση για τη συνδρομητική τηλεόραση, στην οποία, ουσιαστικά, γίνεται δύσκολο να εισέλθουν νέοι παίκτες, καθώς οι καναλάρχες θα έχουν με το μέρος τους το λεγόμενο «βαρύνον κριτήριο» - αόριστη έννοια - και προτεραιότητα. Δημιουργείται, έτσι, ένα μιντιακό καρτέλ, με τη σφραγίδα του νόμου. Πρόκειται για μια κλειστή αγορά. Περί αυτού πρόκειται.

Τέταρτο και τελευταίο, από την πρόβλεψη για τη διαφήμιση, η οποία θα περνά, μέσω μιας κεντρικής πλατφόρμας που θα δημιουργηθεί υπό τον απόλυτο έλεγχο της DIGEA, η οποία ελέγχει και τη μεταφορά του τηλεοπτικού σήματος.

Και γι’ αυτό, με το παρόν νομοσχέδιο, καταργείται το θεσμικό πλαίσιο που είχε θεσπιστεί επί διακυβέρνησης ΣΥΡΙΖΑ.

Κυρίες και κύριοι συνάδελφοι, μέσω αυτών των ρυθμίσεων, αλλά και των πρακτικών που έχει ακολουθήσει, μέχρι σήμερα, η Κυβέρνηση της Νέας Δημοκρατίας, οι μιντιακοί ολιγάρχες αποκτούν, διασφαλίζουν, τον πλήρη έλεγχο και επιβάλλουν την απόλυτη χειραγώγηση του μιντιακού τοπίου, στην Ελλάδα, χειραγωγώντας και ποδηγετώντας τον ελληνικό λαό και την κοινή γνώμη και διασφαλίζοντας τα συμφέροντα της κυβερνώσας παράταξης.

Τα υπόλοιπα θα τα πούμε στην Ολομέλεια. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Υψηλάντης.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ**: Θα είμαι ολιγότερος και πολύ σύντομος, στην παρέμβασή μου αυτή.

Ακούω τη σειρά των συναδέλφων από το ΣΥΡΙΖΑ, που ξαναβρήκαν – φαίνεται - την ορολογία την αριστερή, την οποία έχουν επιστρατεύσει για την αντιμετώπιση του υπό συζήτηση νομοσχεδίου. Είναι η γνωστή τακτική του ΣΥΡΙΖΑ, η τακτική της επίθεσης, της άρνησης, της χρήσης αριστερίστικων εκφράσεων, προκειμένου να συγκινήσουν το κοινό.

Είναι μια πρακτική την οποία κάθε σώφρων, εχέφρων δημοκράτης και άνθρωπος, ο όποιος, πραγματικά «βλέπει κατάματα» και μπορεί να δει την εξέλιξη μέσα και από τη νομοθετική μας διαδικασία απαρνείται, αρνείται εντελώς. Απλά είναι η «γνωστή του συνταγή» την οποία φαίνεται «έχουν βάλει σε κίνηση».

Έχουμε ακούσει όλη αυτή την ώρα «περί χειραγώγησης, των ολιγοπωλίων στα media», πράγματα τα οποία φαίνεται για τα οποία έχουν ξεχάσει, οι ίδιοι οι συνάδελφοι του ΣΥΡΙΖΑ το «όργιο» με τις στημένες διαδικασίες στις τηλεοπτικές άδειες, την εμπλοκή των Λιβανέζων, τις ομολογίες Καλογρίτσα και όλα τα συναφή σε αυτό το χώρο.

Θεωρώ ότι αυτό το νομοσχέδιο το οποίο τολμά - και έχει πέσει στα χέρια του αγαπητού Υπουργού, του κυρίου Λιβάνιου, του οποίου εύχομαι ολόψυχα και καλή επιτυχία - πρώτον την εναρμόνιση της εθνικής μας νομοθεσίας με την Οδηγία της Ευρωπαϊκής Ένωσης σχετικά με την παροχή υπηρεσιών στα οπτικοακουστικά μέσα και ειδικότερα τον επανακαθορισμό των όρων και των προϋποθέσεων για τις διαδικασίες παροχών υπηρεσιών μέσων επικοινωνίας εγκατεστημένων στην Ελλάδα και σε άλλα κράτη της Ευρωπαϊκής Ένωσης, τα κίνητρα στους παρόχους των υπηρεσιών - όλα αυτά τα ρυθμίζει η Ευρωπαϊκή Οδηγία - την απαγόρευση υπηρεσιών οπτικοακουστικών μέσων που εμπεριέχουν δημόσια πρόσκληση σε τέλεση τρομοκρατικού εγκλήματος, επικαιροποιήσεις σχετικά με θέματα προστασίας των ανηλίκων, προσβασιμότητας ατόμων με αναπηρίες και όλα τα άλλα τα οποία θα μπορέσουμε να εξετάσουμε αναλυτικά.

Επίσης, στο δεύτερο μέρος του συγκεκριμένου νομοσχεδίου προβλέπεται ένας εκσυγχρονισμός αν θέλουμε, στην εγγραφή και εγκατάσταση των παρόχων υπηρεσιών στα μέσα επικοινωνίας, τις γραμμικές ή μη γραμμικές, συνδρομητικές ή ελεύθερης λήψης με μητρώο συγκεκριμένο, προκειμένου, πραγματικά να τηρείται η διαφάνεια, επικαιροποιήσεις και γενικά ένας εκσυγχρονισμός της όλης νομοθεσίας γύρω από τα ζητήματα αυτά.

Συνεπώς το ότι έρχεται εδώ σήμερα ο ΣΥΡΙΖΑ να μας αναφέρει όλα «αυτά τα ωραία» που κάποτε ίσως να «συγκινούσαν» το Αριστερό τους ακροατήριο και να μην μπουν στην ουσία ότι η Κυβέρνηση της Νέας Δημοκρατίας επιχειρεί και στον τομέα αυτό τη διαφάνεια και τον εκσυγχρονισμό «μας αφήνει άφωνους».

Ωραία η σειρά τους, καμιά 30-αριά συνάδελφοι, οι οποίοι χρησιμοποίησαν την ίδια φρασεολογία και την ίδια, αν θέλετε, επιχειρηματολογία προκειμένου να αντιμετωπίσουν ένα σύγχρονο νομοθέτημα που καθορίζει και δίνει διαφάνεια, εισάγει την ευρωπαϊκή νομοθεσία και δίνει προοπτική σε ένα καλύτερο «τοπίο» για τα οπτικοακουστικά μέσα και τη λειτουργία τους στην πατρίδα μας.

Εγώ προσωπικά, στις επόμενες συνεδριάσεις, θα μπω και σε λεπτομέρειες προκειμένου κάθε ένα από αυτά τα οποία ειπώθηκαν από τους συναδέλφους του ΣΥΡΙΖΑ, ένα προς ένα, έστω και αν είναι γενικόλογα, έστω και αν άπτονται όλων αυτών των οποίων προανέφερα, τα μέσα δηλαδή, τα οποία μετέρχονται πλέον για να ασκήσουν αντιπολίτευση, να ανατραπούν.

Απλά μια κουβέντα και κλείνω. Είναι η γνωστή τους μεθοδολογία, η οποία αυτή τη φορά θα καταρρεύσει.

Να είστε καλά, σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Βλέπω μια εκκρεμότητα του κ. Κόνσολα, ο οποίος δεν έχει μιλήσει. Έγινε προσπάθεια η Αντιπρόεδρος της Επιτροπής, κυρία Άννα-Μάνη Παπαδημητρίου να συνδεθεί μαζί του και δεν κατέστη δυνατό, αλλά νομίζω, κύριε Υψηλάντη ότι εκπροσωπήσατε, επαξίως το νομό.

Τον λόγο έχει ο Υφυπουργός στον Πρωθυπουργό, κ. Θεόδωρος Λιβάνιος.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Συζητάμε σήμερα την Κύρωση δύο Οδηγιών, από το 2010 και το 2018, η οποία έχει άμεση σχέση με μια πραγματικότητα που ζούμε τα τελευταία χρόνια. Ο τομέας των Μέσων Μαζικής Ενημέρωσης, ο τομέας της ψυχαγωγίας γενικότερα, έχει αλλάξει και έχει αλλάξει τόσο γρήγορα, που είναι πολύ δύσκολο να παρακολουθηθούν και οι εξελίξεις. Είναι λίγο σαν το ντόπινγκ και αντιντόπινγκ, πάντα προηγείται το ντόπινγκ και έρχεται μετά το αντιντόπινγκ να πιάσει συγκεκριμένα ευρήματα.

Ζούμε πλέονστη περίοδο της τηλεόρασηςOn Demand. Είμαστε μπροστά σε οθόνες, είτε κινητών, είτε τηλεοράσεων, όπου διαμοιράζονται βίντεο, όπως το YouTube. Ζούμε στην εποχή πλέον της ευρέος των social media. Ακόμα, όχι μόνο η καθημερινή μας ζωή, όχι μόνο οι προτιμήσεις, αν θέλετε, έχουν αλλάξει, ακόμα και η ίδια εκλογική συμπεριφορά έχει αλλάξει μετά τα social media. Υπάρχουν πολλές περιθωριακές απόψεις πολιτικά, σε παγκόσμιο επίπεδο, οι οποίες ξαφνικά ακούστηκαν σε πολύ περισσότερο κόσμο απ’ ότι ακούγονταν πριν τα social media. Στην Ελλάδα, θα λέγαμε, ότι θα ήταν «ο γραφικός του καφενείου». Πολλοί από αυτούς βρήκαν πλέον ένα μεγαλύτερο κοινό να ακουστούν και αυτό όλους πρέπει να μας προβληματίσει. Έχει αλλάξει, αν θα δείτε και διαχρονικά και σε παγκόσμιο επίπεδο, τα τελευταία χρόνια, η εκλογική συμπεριφορά. Και φυσικά γεννιούνται και σοβαρά ερωτήματα λειτουργίας της δημοκρατίας, άσχετα αν πολλές φορές συμφωνούμε ή διαφωνούμε με τις απόψεις που εκφράζονται. Εγώ προσωπικά, είμαι προβληματισμένος, με ένα πρόσφατο παράδειγμα, πόσο «ορθή ήταν η απαγόρευση χρήσης του twitter», από τον πρώην Πρόεδρο της Αμερικής, τον Τραμπ, με το οποίο διαφωνούμε. Μπορεί να διαφωνούμε στις απόψεις, αλλά έχω ένα ερωτηματικό.

Επίσης, είναι πολύ σημαντικό και αυτό που είπε και η κυρία Γιαννάκου και το οποίο το προσυπογράφω, σχετικά με το περιεχόμενο και των ίδιων πλατφορμών, στην οποία, μεταξύ άλλων, έρχονται και σε επαφή τα παιδιά, τα νεότερα παιδιά ιδίως, μέσω του YouTube, μέσω του Τικ Τοκ, άλλων πλατφορμών δικτύωσης, οι οποίες είναι πάρα πολύ δημοφιλείς, έρχονται σε επαφή με ένα περιεχόμενο το οποίο και οι ίδιες οι πλατφόρμες και ευτυχώς γίνεται μια σοβαρή προσπάθεια αυτορρύθμισής τους, όντως, μπορεί να υπάρξουν σε φαινόμενα διακίνησης, αν θέλετε, υλικού, το οποίο μπορεί να είναι από χρήση ναρκωτικών, ή απλώς ακόμα και τρόπους αυτοκτονίας, έχουμε δει κατά καιρούς, στο λεγόμενο σκοτεινό διαδίκτυο.

Γι’ αυτό όλοι πρέπει να είμαστε πολύ αυστηροί, ιδίως όσον αφορά αυτές τις συγκεκριμένες κατηγορίες και ιδίως στα παιδιά. Και φυσικά, πρέπει να είμαστε και απολύτως προστατευμένοι σε υλικό το οποίο διαμοιράζεται, το οποίο προάγει τη μισαλλοδοξία, τον ρατσισμό, στο οποίο πρέπει να είμαστε κάθετοι, απέναντι και ιδίως σε ευρωπαϊκό επίπεδο, να έχουμε μια θωράκιση. Ούτε ο ρατσισμός έχει θέση στην Ελλάδα, ούτε η μισαλλοδοξία, αντιθέτως, άλλα είναι τα πράγματα που πρέπει να προάγονται, μεταξύ των οποίων και η συνεργασία και μεταξύ των λαών και μέσα στην Ε.Ε..

Μπορούμε να πούμε πολλά πράγματα για την Οδηγία, αλλά η αλήθεια είναι, ότι υπήρχε και μία σχετική καθυστέρηση, η οποία η πρώτη είναι του 2010, η οποία τροποποιήθηκε το 2018 και έρχεται τώρα προς Κύρωση από τη Βουλή και ενσωμάτωση στο ελληνικό μας δίκαιο. Είχε κάνει μια εξαιρετική δουλειά και ο κ. Πέτσας, ο προκάτοχός μου, αλλά και η ομάδα η οποία αποτελείται από έμπειρα στελέχη του Εθνικού Συμβουλίου Ραδιοτηλεόρασης. Νομίζω, ότι έρχεται η ώρα να τη δούμε, να την παρακολουθήσουμε και ευτυχώς, στην Ελλάδα, υπάρχουν πράγματα τα οποία μπορούν να λειτουργήσουν και να λειτουργήσουν ακόμα καλύτερα, όπως είναι για παράδειγμα και η στήριξη και η πρόσβαση στη πληροφορία των ατόμων με ειδικές ανάγκες. είναι σημαντικό. Σήμερα, αν δεν κάνω λάθος, κατατέθηκε και ένα νομοσχέδιο, το οποίο είναι σε αυτή τη κατεύθυνση. Νομίζω, ότι μπορούμε να κάνουμε και εκεί σημαντικά βήματα.

Επιτρέψτε μου, όμως, αγαπητέ μου κύριε Πρόεδρε, να πω μερικά πράγματα τα οποία ακούστηκαν, για να είμαστε ξεκάθαροι.

Ακούστηκαν πολλά πράγματα για τον περιβόητο νόμο του κ. Παππά, ο οποίος είχε δύο φάσεις. Η πρώτη φάση, η οποία ξεκίνησε με αυτό το πανηγυρικό, το οποίο λεγόταν, η περιβόητη μελέτη του ινστιτούτου Φλωρεντίας με τις τέσσερις άδειες, οι οποίες ξαφνικά έγιναν έξι άδειες, οι οποίες μετά πήγε να προκηρύξει η Γενική Γραμματεία Ενημέρωσης, η οποία βρέθηκε αντισυνταγματική εν πάση περιπτώσει από το ΣτΕ και κατέπεσε και ήρθε η τροποποίηση και πράγματι προκηρύχθηκαν οι άδειες του Ε.Σ.Ρ.. Νομίζω, ότι το μόνο που ήθελε να κάνει ήταν έναν εντυπωσιακό τρόπο δημοπράτησης των αδειών, ένα πράγμα το οποίο έπρεπε να ρυθμιστεί που κακώς δεν είχε ρυθμιστεί όλα τα προηγούμενα χρόνια. Νομίζω, ότι περισσότερο πήγε να κάνει μια εντυπωσιακή δημοπρασία, με κλειδωμένους ανθρώπους μέσα στα δωμάτια, με κάμερες, με κάτι τέτοια πράγματα, που δεν έχουμε ξαναδεί και νομίζω ότι εκεί πήγε να επικεντρωθεί και προσπαθώ να καταλάβω, ότι οι καναλάρχες στηρίζουν την Κυβέρνηση, το ένα, το άλλο και πίσω από τους καναλάρχες υπάρχουν δημοσιογράφοι και νομίζω, ότι είναι λίγο προσβλητικό ακόμα και για τους δημοσιογράφους να το λέμε αυτό το πράγμα, ότι έχουν από πάνω έναν καναλάρχη, ο οποίος τους λέει θα παίξεις αυτό, θα πεις αυτό και φυσικά δεν είναι και όλοι οι δημοσιογράφοι υψηλόμισθοι.

Ξέρετε σε όλη τη διάρκεια της πανδημίας, που πέρσι τέτοια εποχή σχεδόν ξεκίνησε στη χώρα μας, είδαμε ότι στηρίχθηκαν διαχρονικά επιχειρήσεις, ιδιώτες, στηρίχθηκαν οργανισμοί δημόσιοι, οργανισμοί τοπικής αυτοδιοίκησης από τις απώλειες εσόδων. Έχει γίνει ένα γενναίο πακέτο στήριξης. Μπορεί να συμφωνούν, μπορεί να διαφωνούν, μπορεί να έγιναν προσλήψεις στο ΕΣΥ. Εσείς μπορεί να λέτε ότι ήθελε ένα άλφα αριθμό, εμείς λέμε ότι ήθελε ένα βήτα αριθμό, αλλά ήταν στήριξη και ναι, όπως στηρίχτηκαν όλοι οι κλάδοι της οικονομίας, θα στηριχθεί και ο κλάδος των μέσων μαζικής ενημέρωσης και για να προστατευτούν και θέσεις εργασίας.

Επειδή έγινε κουβέντα και για το εργασιακό των καναλιών, πολλές φορές πρέπει να υπάρχει μια πραγματικότητα, την οποία αν δεν βλέπουμε δεν θα μπορέσουμε ποτέ να δούμε τα σοβαρά προβλήματα. Πρώτη φορά θα ακούσουμε, ότι τα κανάλια δουλεύουν με εταιρείες παραγωγής, διαχρονικά; Πρώτη φορά ακούμε ότι τα κανάλια έχουν συνεργαζόμενες εταιρείες και με το ποσοστό των εργαζομένων που μειώθηκε, είναι στο χέρι της έννομης τάξης της χώρας μας να ελέγχει συστηματικά, αν τηρείται η εργατική νομοθεσία και όλα όσα προβλέπονται από τον νόμο.

Ακούστηκε εντόνως, για τις αμοιβές της Ε.Ρ.Τ.. Θεωρώ, ότι η Ε.Ρ.Τ. έχει κάνει σημαντικά βήματα τους τελευταίους 18 μήνες. Η Ε.Ρ.Τ. μπήκε πρωτοπόρος σε ένα κομμάτι σημαντικό, το οποίο δεν είχε πρόσβαση ανταγωνιστικά σε σχέση με τα ιδιωτικά κανάλια και δημιούργησε μία δωρεάν για όλους online πλατφόρμα on demand, το ERTflix, στο οποίο πάρα πολλές χιλιάδες άνθρωποι πλέον, όλων των ηλικιών, έχουν πρόσβαση και βλέπουν σειρές και το οποίο δημιουργήθηκε μέσα από τους ανθρώπους της Ε.Ρ.Τ. και συγχαρητήρια σε όσους συνέβαλαν σε αυτό, το οποίο έχει πρόσβαση, έχει πολύ προστιθέμενη αξία στο προϊόν της Ε.Ρ.Τ.. Η Ε.Ρ.Τ., η οποία έχει αναπτύξει μία νέα στρατηγική, με νέες ελληνικές σειρές, που είχε να κάνει πολλά χρόνια παραγωγή πρωτότυπης ελληνικής σειράς, με μουσικές εκπομπές, οι οποίες είναι ενδιαφέρουσες, αν μη τι άλλο και αυτό σιγά σιγά έχει αρχίσει να απεικονίζεται και στα νούμερα της τηλεθέασης, που παρεμπιπτόντως δεν είναι και το μόνο κριτήριο για να αξιολογήσεις ένα κανάλι και παίρνεις όλη την πληροφορία που θες στα νούμερα τηλεθέασης. Θα έλεγα λοιπόν, ότι στο πλαίσιο αυτό και μέσα στην λογική του έντονα ανταγωνιστικού περιβάλλοντος, πρέπει να υπάρχει μία ευελιξία για ορισμένες αμοιβές ανθρώπων που είναι στην ιεραρχία της Ε.Ρ.Τ.. Κεντρικός παρουσιαστής ειδήσεων με 1.100 ευρώ το μήνα, δεν νομίζω να βρεθεί και είναι ανταγωνιστικό. Δηλαδή, θέλουμε μια Ε.Ρ.Τ., η οποία να πρωτοπορεί, μία Ε.Ρ.Τ. που να έχει θεαματικότητα, μία Ε.Ρ.Τ. που να είναι εφάμιλλη, καλύτερη των ιδιωτικών καναλιών. Πρέπει να βρούμε έναν τρόπο, να υπάρχει και ένα κίνητρο όμως. Ο τεχνικός διευθυντής, ο διευθυντής προγράμματος, ο εμπορικός διευθυντής, στον οποίο θα πούμε εμείς οι ίδιοι, γιατί να δίνουμε τα 3 ευρώ το μήνα στην Ε.Ρ.Τ. και να πάει να προσελκύσει διαφημίσεις. Αν είναι ένας καλός εμπορικός διευθυντής, προφανώς θα έχει και προτάσεις από άλλα ιδιωτικά κανάλια και ναι, έχει μία προστιθέμενη αξία το ειδικό βάρος της δημόσιας ραδιοτηλεόρασης, αλλά άμα είναι καλός θα του κάνουν μια εξαιρετική προσφορά και ιδιωτικά κανάλια και θα φύγει και μπορεί να πείτε οποιαδήποτε θέση, τον τεχνικό διευθυντή, τον οποιοδήποτε.

Δεν μπορώ να καταλάβω, για ποιο λόγο είναι μία τόσο αρνητική κατάσταση.

Άκουσα να συζητάμε για διάφορα δώρα στους καναλάρχες. Το 20% - φόρος διαφήμισης - έγινε 5%. Αυτό δεν ήταν δώρο για τους καναλάρχες; Ξέρετε πότε έγινε; Τον Μάιο του ΄19, 2 βδομάδες πριν τις ευρωεκλογές. Αλλά όταν τα κάνουνε η Κυβέρνηση της «1ης  φοράς Αριστεράς» είναι σωστή πολιτική, όλα τα άλλα είναι για να πληρώσουμε τα κανάλια. Είναι για να τα κερδίζουμε.

«Πρόγραμμα ενίσχυσης του περιφερειακού τύπου». Δημοσιεύεται η Κοινή Υπουργική Απόφαση του ΣΥΡΙΖΑ, 18 Ιουνίου του ΄19, 2,5 εβδομάδες πριν την διενέργεια των εκλογών του Ιουλίου. Προφανώς στα 4,5 χρόνια που κυβερνούσανε δεν είχαμε άφθονο χρόνο για να προετοιμάσουνε, δύο εβδομάδες όμως πριν τις εκλογές εντελώς συμπωματικά ήμασταν έτοιμοι και υπογράψανε την απόφαση. Αλλά τότε δεν έγινε, για να επηρεάσουνε τα μέσα.

Και άκουσα και την εξής κριτική, ότι μας ενδιαφέρουν μόνο τα συστημικά μέσα. Ε, λοιπόν αυτή η Κυβέρνηση για πρώτη φορά με το πιο αντικειμενικό κριτήριο που υπάρχει αυτή τη στιγμή και σήμερα που μιλάμε, που είναι τζίρος ο πραγματικός πάνω στον οποίο γίνεται η εισφορά στον Ε.Δ.Ο.Ε.Α.Π., θα καλύψει είτε το σύνολο ή το μέρος. Θα δούμε πόσο θα είναι το συνολικό ποσό όταν θα περάσει ο νόμος και θα μας ενημερώσει επίσημα ο Ε.Ο.Δ.Ε.Α.Π., των εισφορών του 2% που έχουν πληρωθεί ή οφείλονται από το 2017 έως το 2020, το οποίο 2% επιβλήθηκε από τον περιβόητο νόμο του Υπουργού Εργασίας τότε, του κ. Κατρούγκαλου, ως αντικατάσταση του αγγελιόσημου.

Γίνεται η προσφυγή στο ΣτΕ και πολλά Μέσα Μαζικής Ενημέρωσης, ιδίως της περιφέρειας, περιφερειακά κανάλια, περιφερειακός τύπος, δεν το καταβάλλουν γιατί υπήρχε ελπίδα εύλογα ή όχι ότι θα κερδηθεί η απόφαση στο ΣτΕ. Χάνεται η υπόθεση για αυτούς στο ΣτΕ και είναι υπόχρεοι να το καταβάλουν.

Από το να πέσουμε, λοιπόν, λέμε ότι πάμε σε μια λύση που οι περιφερειακοί σταθμοί, ο περιοδικός τύπος και ο ημερήσιος τύπος θα επιχορηγηθούν για αυτά τα χρόνια για το 2% που δώσανε ή οφείλουν στον Ε.Δ.Ο.Ε.Α.Π.. Και αυτό είναι πολύ σημαντικό, γιατί για πρώτη φορά αυτός που πλήρωσε δεν θα είναι το «κορόιδο», θα πάρει τα χρήματα που έδωσε απευθείας για να τα διαχειριστεί όπως θέλει.

Αυτό είναι ο ορισμός του προγράμματος βιωσιμότητας, γιατί τους φεύγει ένα τεράστιο βάρος και μια σημαντική οφειλή. Χώρια δε που δίνεται η δυνατότητα έως 72 δόσεις να χρηματοδοτηθούν, να ρυθμιστούν και οι υπόλοιπες δόσεις των Ε.Δ.Ο.Ε.Α.Π., όπως είναι οι ασφαλιστικές εισφορές.

Άρα, λοιπόν και τα μέσα μαζικής ενημέρωσης, ιδίως της περιφέρειας, που επειδή και ξέρω και η. Γκαρά προέρχεται από αυτόν τον χώρο, τον χώρο των Μέσων Ενημέρωσης, πόσο σημαντικό ρόλο παίζουν ιδίως στην περιφέρεια. Με τι ενδιαφέρον οι κάτοικοι μιας περιοχής βάζουν το τοπικό κανάλι να δουν ειδήσεις, διότι θα παίξουν και τέσσερα-πέντε θέματα που τους αφορούν.

Άρα, αυτόν τον περιφερειακό τύπο πρέπει να τον στηρίξουμε, αυτήν την περιφερειακή τηλεόραση πρέπει να την στηρίξουμε. Και, βεβαίως, πρέπει να κάτσουμε και να συνομιλήσουμε όλοι μαζί για κάτσουμε να λύσουμε το θέμα της αδειοδότησης των περιφερειακών σταθμών.

Να δούμε ποιος είναι καλύτερος, να δούμε και τις ανάγκες και πόσες υπάρχουν και τι τεχνικές δυνατότητες υπάρχουν στο φάσμα, να συνεννοηθούμε.

Και έχουμε βάλει για πρώτη φορά καταληκτική ημερομηνία 31 Δεκεμβρίου του 2022 και με νομοτεχνική που θα έρθει για τους ραδιοφωνικούς σταθμούς είναι 6 μήνες μετά. Γιατί και αυτό το κομμάτι πρέπει να το λύσουμε. Δεν μπορούνε αιωνίως οι ραδιοφωνικοί σταθμοί να λειτουργούν χωρίς άδεια και δεν μπορούν αιωνίως οι ραδιοφωνικοί σταθμοί να είναι σε μία γκρίζα ζώνη.

Είμαστε νόμιμοι; Δεν είμαστε νόμιμοι; Έχουμε άδεια; Δίνουμε τώρα μια παράταση υποχρεωτικά, παρόλο που υπάρχουν ερωτηματικά. Για να συνεχίσει να λειτουργεί το ραδιόφωνο, έπρεπε να είχε γίνει προκήρυξη των αδειών.

Άκουσα, για το άρθρο 17, που μιλάει για τις online πλατφόρμες, τύπου Netflix, τύπου Amazon prime και τα σχετικά, που για πρώτη φορά υποχρεούνται να δώσουμε το 1,5% του κύκλου εργασιών στην Ελλάδα για ανάδειξη ελληνικής οπτικοακουστικής παραγωγής, π.χ. μιας ελληνικής σειράς ή να αγοράσουν τα δικαιώματα.

Ναι, μπλέχτηκε το ΕΚΟΜΕΚ, διότι τον ξένο προμηθευτή, την ξένη εταιρεία θέλουμε να στηρίξουν τον ελληνικό οπτικοακουστικό κόσμο. Δεν θίγεται καθόλου ούτε ένα σεντ η επιχορήγηση που έπαιρνε μέχρι σήμερα το Ελληνικό Κέντρο Κινηματογράφου. Ο νόμος 3905/2010 συνεχίζει και λειτουργεί ακριβώς όπως λειτούργησε. Απλά η νέα εισφορά που είναι 1,5% πηγαίνει στο ΕΚΟΜΕΚ.

Και επειδή άκουσα γιατί 1,5% και 2,5% και όχι 5 και όχι 10. Πρώτον, αυτό θα το επιμεριστεί ο πελάτης, άρα, ο καταναλωτής, άρα, όλοι εμείς και είναι διαφορετικό να μιλάμε για 10 σεντς το μήνα. Επιβάρυνση 15σεντ και είναι διαφορετικό να μιλάμε για 50σεντ επιβάρυνση 5% ή 10% και αφετέρου, η Οδηγία η ίδια λέει, ότι πρέπει να είναι αναλογικό προς τις άλλες τις χώρες που πληρούν τα συμβατικά κανάλια.

Άρα, λοιπόν, θα έπρεπε να υπήρχε να αυξήσουμε το 1,5% που δίνει για παράδειγμα τα ιδιωτικά κανάλια και να πηγαίνουμε στο 5%. Αυτός ο νόμος όμως ισχύει από το 2010, εάν έκρινε η προηγούμενη κυβέρνηση, ότι είναι χαμηλό το 1,5%, θα μπορούσε κάλλιστα να αυξήσει, δεν το έκανε.

Επειδή μιλάμε για το Εθνικό Κέντρο Κινηματογράφου και ότι δεν έχουν στηριχθεί οι καλλιτέχνες αυτήν την κριτική ο προϋπολογισμός μαζί με πρόγραμμα δημοσίων επενδύσεων εθνικού κέντρου κινηματογράφου 2016 ήταν 4,7 εκατομμύρια, το 2017 5,2 εκατομμύρια, το 2018 4 εκατομμύρια, το 2019 4,1 εκατομμύρια και παρά την κακή κυβέρνηση 6 εκατομμύρια το 2020, εν μέσω κρίσης.

Τα δε ταμειακά διαθέσιμα από 7 εκατομμύρια που ήταν το 2016 έχουν φθάσει 13,4 εκατομμύρια το 2020. Μέσα στη χρονιά 2019-2020 αυξήθηκαν κατά 3 περίπου εκατομμύρια.

Άρα, λοιπόν, και χρηματοδότηση υπάρχει και εξετάζουμε προγράμματα ενίσχυσης του κινηματογράφου και είμαστε σε συνεργασία και ιδίως στο Υπουργείο Πολιτισμού, με τέτοιο τρόπο, ώστε να πάμε και να βοηθήσουμε την ελληνική κινηματογραφική παραγωγή να αναπτυχθεί.

Άκουσα και την κριτική του κυρίου Συντυχάκη, επιτρέψτε μου, να πω ότι το μόνο κανάλι το οποίο πραγματικά πρέπει να έχει άποψη για την τηλεόραση πρέπει να είναι το Κομμουνιστικό Κόμμα της Ελλάδας, το οποίο είχε κανάλι μέχρι πρόσφατα.

Θα έλεγα, λοιπόν, σε αυτό που είπατε για τις παραγωγές και τις διαφημίσεις μα κανάλια χωρίς διαφημίσεις δεν λειτουργούν. Και ο 902 όταν λειτουργούσε υπό την ομπρέλα του Κομμουνιστικού κόμματος, προφανώς, έβαζε διαφημίσεις κάτι εξαιρετικές διαφημίσεις με κάτι μαξιλάρια όπου ήταν όντως δελεαστικές.

Άρα, λοιπόν, επί της ουσίας δεν είναι λάθος η διαφήμιση, αυτό που χρειάζεται είναι μια οριοθέτηση της διαφήμισης και πάμε ένα βήμα μπροστά και γίνεται πιο ευέλικτος και ο διαφημιστικός χρόνος, ώστε να είναι ξεκάθαρος.

Ο κ. Χήτας, έθεσε για την περιβόητη λίστα της Ελλάδας στην ελευθερία του τύπου. Όντως ,η 24η θέση στην 27η δεν είναι τιμητική. Σύμφωνα με την ένωση αυτή, η οποία το έχει εκδώσει. Αυτό δεν είναι φετινό φαινόμενο ούτε περσινό φαινόμενο. Δεν ήμασταν πρώτοι, δεύτεροι, τρίτοι και ξαφνικά τον τελευταίο χρόνο πέσαμε κάτω.

Και επί προηγούμενων κυβερνήσεων χαμηλά πηγαίναμε σχετικά.

Στη συνέχεια άκουσα το εξής καταπληκτικό. Μας εγκάλεσε γιατί είμαστε χαμηλά στο πρόγραμμα ενίσχυσης τύπου και αμέσως μετά έκανε εκπληκτική πρόταση, ότι δεν πρέπει να έχουμε ομοφυλοφιλικό περιεχόμενο, να μην κάνουμε σάτιρα, να μην κάνουμε φιλομεταναστευτικό - όπως είπε - ρεπορτάζ και όλα αυτά θα προάγουν την ελευθερία του τύπου.

Άκουσα για το Εθνικό Συμβούλιο Ραδιοτηλεόρασης και θα είμαι ξεκάθαρος. Πρόθεση της Κυβέρνησης είναι σε οποιοδήποτε τεκμηριωμένο αίτημα του Εθνικού Συμβουλίου Ραδιοτηλεόρασης είτε για προσωπικό, είτε για εξοπλισμό να ανταποκριθούμε άμεσα. Το Ε.Σ.Ρ. πρέπει να κάνει τη δουλειά του. Δεν μπορεί να φωνάζει και να δικάζει, να εκδικάζει αποφάσεις και υποθέσεις 10,15 και 5χρόνια πριν.

Πρέπει με το που γίνεται η παρέμβαση να έχει το ανθρώπινο δυναμικό που χρειάζεται, να έχει τον τεχνολογικό εξοπλισμό που χρειάζεται και να επιβάλει κυρώσεις., διότι τότε έχει νόημα. Αν περιμένουν πέντε και έξι χρόνια και να φωνάζω τώρα υποθέσεις για το 2010, 2011, 2012 δεν έχει νόημα.

Άρα, είμαστε ανοιχτοί σε διάλογο με το Ε.Σ.Ρ., να προχωρήσουμε και να το ενισχύσουμε και σε προσωπικό, εάν χρειάζεται, αλλά και στον εξοπλισμό, να δούμε χρηματοδοτικά εργαλεία, ενδεχομένως από το ΕΣΠΑ, χρηματοδότηση και του εξοπλισμού που χρειάζεται. Επειδή άκουσα ότι το Ε.Σ.Ρ. είναι υποχείριο της Κυβέρνησης, υπενθυμίζω ότι η θητεία του Ε.Σ.Ρ. έχει διοριστεί από την προηγούμενη κυβέρνηση. Υπενθυμίζω, επίσης, ότι την ίδια στιγμή που εγκαλούμε το Ε.Σ.Ρ. και του ζητάμε να κάνει σωστά τη δουλειά του, του απαγορεύουμε, λέει, γιατί είναι φιλοκυβερνητικό, να πληρώνει τις ομάδες εργασίας για να προχωρήσουνε το έργο, από τον δικό του προϋπολογισμό, γιατί έχει και δικό του προϋπολογισμό το Εθνικό Συμβούλιο Ραδιοτηλεόρασης. Ε, όλα μαζί δεν γίνεται! Μη νομίζετε το Εθνικό Συμβούλιο Ραδιοτηλεόρασης είναι μία μαύρη μασονία με κουκούλες. Εργαζόμενοι είναι, οι οποίοι δουλεύουν πολλές φορές και υπερωριακά και επειδή θέλουμε να είναι και γρήγοροι και να κάνουν και καλή και αξιόπιστη δουλειά και να προσαρμοστούν και στις σύγχρονες τάσεις που υπάρχουν σε ελληνικό, ευρωπαϊκό επίπεδο από άποψη εξοπλισμού, θα την κάνει και θα το ενισχύσουμε σε όσο αφορά το προσωπικό.

Κλείνοντας, θεωρώ ότι ο διάλογος είναι πολύ χρήσιμος και είναι πολύ χρήσιμος γιατί ο τομέας της επικοινωνίας, των Μέσων Μαζικής Ενημέρωσης έχει μπροστά του πολλές προκλήσεις, που είναι κυρίως δεοντολογικές, είναι το θέμα των πνευματικών δικαιωμάτων, το οποίο μου το έχει θέσει και η ΠΟΕΣΥ και η ΕΣΗΕΑ, είναι το θέμα της λειτουργίας των ραδιοφωνικών σταθμών, είναι οι τεχνολογικές εξελίξεις που επηρεάζουν άμεσα τον τομέα επικοινωνίας, γιατί μιλάμε για έλεγχο του τόπου που βρίσκεσαι, ο κ. Κάτσης, ο συνάδελφος εν τη επιστήμη, μπορεί να το βεβαιώσει ότι είναι πολύ πιο εύκολο να «κοροϊδέψεις» την περιοχή που βρίσκεσαι και να θεωρείς ότι αυτή τη στιγμή μπαίνω από κάπου και αυτό το κάπου είναι οι Η.Π.Α.. Είναι πολύ εύκολο τεχνολογικά να δεις ότι είναι παντού και έτσι οι εξελίξεις τρέχουν και πρέπει να είμαστε πολύ γρήγοροι. Έχουμε μπροστά μας πολλές προκλήσεις και τις προκλήσεις αυτές πρέπει να τις αντιμετωπίσουμε και να λύσουμε και θέματα που έχουν ταλαιπωρήσει για πολλά χρόνια, διότι οι ξεκάθαροι κανόνες και η ξεκάθαρη εφαρμογή τους κάνουν καλό στη δημοκρατία. Τα Μέσα δεν είναι το κακό της δημοκρατίας, που είπε ο κ. Πολάκης, είναι η πηγή της δημοκρατίας και γι’ αυτό πρέπει να είναι σωστά ρυθμισμένα και διάφανα.

Με την ευκαιρία να υπενθυμίσω ότι όταν ο κ. Σημίτης έγινε Πρωθυπουργός, εγώ ήμουν 17, 18 χρονών και όταν έφυγε ήμουν 25.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Εμείς σας ευχαριστούμε, κύριε Υπουργέ και, κυρίως, για το γεγονός ότι δεν μείνατε μόνο στην παρουσίαση του νομοσχεδίου, αλλά απαντήσατε σημείο προς σημείο, εάν όχι σε όλα, σχεδόν σε όλη την κριτική που ασκήθηκε από τα κόμματα της αντιπολίτευσης και τις παρατηρήσεις που κατατέθηκαν από τους συναδέλφους Βουλευτές που έλαβαν τον λόγο και νομίζω ότι αυτό είναι καλός οιωνός και για τις άλλες συνεδριάσεις που θα έχουμε, έτσι ώστε να είναι εποικοδομητικές για το νομοσχέδιο που συζητούμε.

Στο σημείο αυτό κυρίες και κύριοι συνάδελφοι ολοκληρώθηκε η συνεδρίαση της Επιτροπής μας με θέμα ημερήσιας διάταξης την «Επεξεργασία και εξέταση του σχεδίου νόμου του Υφυπουργού στον Πρωθυπουργό, αρμόδιου για θέματα Επικοινωνίας και Ενημέρωσης «Ενσωμάτωση στην εθνική νομοθεσία της Οδηγίας (ΕΕ) 2010/13 του Ευρωπαϊκού Κοινοβουλίου και του Συμβουλίου της 10ης Μαρτίου 2010 για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων, όπως έχει τροποποιηθεί με την Οδηγία (ΕΕ) 2018/1808 του Ευρωπαϊκού Κοινοβουλίου και του Συμβουλίου της 14ης Νοεμβρίου 2018 και άλλες διατάξεις αρμοδιότητας της Γενικής Γραμματείας Επικοινωνίας και Ενημέρωσης».

Οι επόμενες συνεδριάσεις, όπως είπαμε, είναι τη Δευτέρα 8 Φεβρουαρίου στις 10:00 το πρωί οι φορείς και στις 13:00 τα άρθρα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Δούνια Παναγιώτα, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Καλαματιανός Διονύσιος – Χαράλαμπος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Δελής Ιωάννης, Μυλωνάκης Αντώνιος και Αδαμοπούλου Αγγελική.

Τέλος και περί ώρα 15.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**